Міністэрства адукацыі Рэспублікі Беларусь

Установа адукацыі

“Гомельскі дзяржаўны ўніверсітэт імя Ф. Скарыны”

Факультэт філалагічны

Кафедра беларускай мовы

УЗГОДНЕНА УЗГОДНЕНА

Загадчык кафедры Дэкан факультэта

 Ермакова А.М. Бобрык У.А.

 2016 г. 2016 г.

**ВУЧЭБНА-МЕТАДЫЧНЫ КОМПЛЕКС**

**ПА ВУЧЭБНАЙ ДЫСЦЫПЛІНЕ**

СУЧАСНАЯ БЕЛАРУСКАЯ МОВА: ЛЕКСІКАЛОГІЯ. ЛЕКСІКАГРАФІЯ

для спецыяльнасці 1 21 05 01 “Беларуская філалогія”

Складальнік: Паплаўная Л.В., к.ф.н., дацэнт

Разгледжана і зацверджана

на пасяджэнні

Навукова-метадычнага савета \_\_\_\_\_\_\_\_\_\_\_\_ 2016 г.,

пратакол №

Электронны вучэбна-метадычны комплекс па дысцыпліне “Сучасная беларуская мова: лексікалогія, лексікаграфія” / Аўтар-складальнік Паплаўная Л.В. – Гомель: ГДУ імя Ф. Скарыны, 2016. - 91 с.

 Рэцэнзенты:

кафедра замежных моў УА “Гомельскі дзяржаўны медыцынскі ўніверсітэт”;

М.У. Буракова, кандыдат філалагічных навук, дацэнт, дацэнт кафедры беларускай і замежнай моў УА “Гомельскі дзяржаўны тэхнічны ўніверсітэт імя П.В. Сухога”

© Аўтар-складальнік Паплаўная Л.В., 2016.

© ГДУ імя Ф. Скарыны, 2016.

## ЗМЕСТ

|  |  |
| --- | --- |
| Тлумачальная запіска | С. 4 |
| Тэматычны план | С. 6 |
| Змест дысцыпліны | С. 9 |
| ТЭАРЭТЫЧНЫ РАЗДЗЕЛ | С. 11 |
| Раздзел 1. Лексікалогія | С. 11 |
| Тэма 1 Лексіка беларускай мовы паводле сферы яе выкарыстання | С. 11 |
| Тэма 2 Лексіка беларускай мовы паводле яе актыўнага і пасіўнага выкарыстання | С. 20 |
| Тэма 3 Стылістычная дыферэнцыяцыя лексікі беларускай мовы | С. 27 |
| Тэма 4 Фарміраванне лексікі беларускай мовы | С. 33 |
| Раздзел 2 Лексікаграфія  | С. 48 |
| Тэма 1. Лексікаграфія як раздзел лінгвістыкі | С. 48 |
| Тэма 2. З гісторыі беларускай лексікаграфіі | С. 56 |
| ПРАКТЫЧНЫ РАЗДЗЕЛ | С. 63 |
| Тэматыка практычных заняткаў | С. 63 |
| Матэрыялы для практычных і лабараторных заняткаў | С. 64 |
| Тэставыя заданні | С. 78 |
| Экзаменацыяйныя пытанні | С. 89 |
| Літаратура | С. 90 |

**ТЛУМАЧАЛЬНАЯ ЗАПІСКА**

Неабходнасць вывучэння курса “Сучасная беларуская мова”, які чытаецца на філалагічных факультэтах універсітэтаў, тлумачыцца тым, што ён з’яўляецца важным звяном у ланцужку агульнафілалагічнай адукацыі студэнтаў, спрыяе вырашэнню задачы гісторыка-культурнага асваення нацыянальнай спадчыны беларускага народа шляхам вывучэння яго мовы, выступае адной з умоў фарміравання прафесійнай лінгвістычнай кампетенцыі будучых настаўнікаў-філолагаў, а таксама работнікаў асветы, культуры, друку, навукова-даследчых устаноў.

Вывучэнне курса надзвычай **актуальнае**, бо ён з’яўляецца базавым пры падрыхтоўцы спецыялістаў-філолагаў. Курс арыентуе выкладчыка на вытлумачэнне з’яў беларускай мовы ў іх структурна-семантычным і функцыянальна-камунікатыўным аспектах, на выяўленне адметных спецыфічных заканамернасцей, якія праяўляюцца на розных узроўнях беларускай мовы, на ўсебаковае апісанне беларускай мовы як жывой і рухомай з’явы, дапамагае зразумець яе дынаміку і асноўныя тэндэнцыі развіцця. Метадалагічная база курса “Сучасная беларуская мова” мае на мэце правільную і навукова абгрунтаваную прэзентацыю звестак тэарэтычнага характару, скарэкціраваную з улікам ідыяэтнічнага нацыянальнага кампанента беларускай мовы, характару і форм яе сувязей з іншымі мовамі, найперш роднаснымі.

**Мэтай вывучэння дысцыпліны** з’яўляецца авалодванне студэнтамі сродкамі беларускай літаратурнай мовы, засваенне літаратурных норм.

**Задачамі дысцыпліны** з’яўляюцца:

-- засваенне дастатковай колькасці тэарэтычных ведаў для ўсведамлення мовы як грамадскай з’явы, функцыянальнай семіятычнай сістэмы.

-- фарміраванне ўяўленяў пра асноўныя лінгвістычныя паняцці;

-- азнаямленне студэнтаў з сучасным станам лінгвістычнай навукі;

--фарміраванне навыкаў выкарыстання тэарэтычных ведаў для вырашэння канкрэтных лінгвістычных задач;

-- авалодванне ўстойлівымі навыкамі самастойнай інтэрпрэтацыі моўных з’яў.

У выніку вывучэння курса “Сучасная беларуская мова” **выпускнік павінен:**

**ведаць:**

-- тыпалагічную і генетычную характарыстыку нацыянальнай беларускай мовы;

-- структуру сучаснай беларускай мовы і яе функцыі;

-- функыянальныя стылі сучаснай беларускай літаратурнай мовы;

-- сістэму літаратурных нормаў беларускай мовы;

-- асноўныя паняцці структуры мовы;

-- умовы і формы маўленчай камунікацыі;

**умець:**

**--** валодаць вуснай і пісьмовай разнавіднасцямі беларускай літаратурнай мовы;

-- карыстацца моўнымі паняццямі і тэрмінамі ў іх сістэмна-структурных сувязях;

-- валодаць маўленчай дзейнасцю ў сістэме стылёва-функцыянальных разнавіднасцей беларускай літаратурнай мовы;

-- выяўляць і аналізаваць неабходныя моўныя адзінкі і моўна-выяўленчыя сродкі ў мастацкіх тэкстах;

-- карыстацца асноўнымі відамі лінгвістычнага аналізу;

-- карыстацца навуковай, даведачнай і метадычнай літаратурай па беларускім мовазнаўстве.

Засваенне дадзенай дысцыпліны адбываецца паралельна з такімі курсамі, як “Гістарычная граматыка”, “Уводзіны ў мовазнаўства”, “Практыкум па арфаграфіі”.

Дысцыпліна “Сучасная беларуская мова” вывучаецца студэнтамі 2 курса спецыяльнасці 1-21 05 01 “Беларуская філалогія” ў аб’ёме 68 гадзін вучэбных заняткаў (з іх 22 гадзіны лекцыйных, 42 гадзіны практычных, 4 гадзіны лабараторных). Форма справаздачнасці – экзамен у 3 семестры.

 Матэрыял дадзенага курса размешчаны ў электронным вучэбна-метадычным комплексе “Сучасная беларуская мова: лексікалогія, лексікаграфія”.

 Электронны вучэбна-метадычны комплекс “Сучасная беларуская мова: лексікалогія, лексікаграфія” накіраваны на грунтоўнае і дасканалае засваенне асноўных пытанняў развіцця лексікалогіі і лексікаграфіі сучаснай беларускай літаратурнай мовы. Ён складаецца з тлумачальнай запіскі, тэматычнага плану, зместу вучэбнага матэрыялу, тэарэтычнага і практычнага раздзелаў, пытанняў да экзамену па дысцыпліне, тэставых заданняў і спісу літаратуры. Тлумачальная запіска раскрывае мэту і задачы вывучэння дысцыпліны, указвае на сувязь з іншымі лінгвістычнымі дысцыплінамі.

 Тэматычны план змяшчае назвы тэм заняткаў, пералік вывучаемых пытанняў па адпаведных тэмах і колькасць аўдыторных гадзін па кожнай тэме (лекцыйных, практычных і лабараторных). Змест вучэбнага матэрыялу раскрывае асноўныя тэмы курса.

 Тэарэтычны раздзел ЭВМК складаецца з двух падраздзелаў: “Лексікалогія” і “Лексікаграфія”, якія знаёмяць з асноўнымі тэндэнцыямі фарміравання і развіцця лексікалогіі і лексікаграфіі беларускай мовы.

Практычны раздзел арыентаваны на замацаванне тэарэтычных звестак і складаецца з тэматыкі і матэрыялаў для практычных і лабараторных заняткаў, а таксама тэставых заданняў для правядзення прамежкавага кантролю ведаў.

 У спісе літаратуры размяшчаюцца асноўныя і дадатковыя навуковыя крыніцы вывучэння дысцыпліны “Сучасная беларуская мова”.

 Электронны вучэбна-метадычны комлекс “Сучасная беларуская мова: лексікалогія, лексікаграфія” можа быць выкарыстаны з мэтай павышэння прафесійнай падрыхтоўкі студэнтаў 2 курса спецыяльнасці “Беларуская філалогія”.

**ТЭМАТЫЧНЫ ПЛАН**

|  |  |  |  |
| --- | --- | --- | --- |
| **Нумар раздзела, тэмы, заняткаў** | **Назва раздзела, тэмы, заняткаў;****пералік вывучаемых пытанняў** | **Усяго гадзін** | **Колькасць аўдыторных****гадзін** |
| **Лекцыі** | **практычныя****(семінарскія)****заняткі** | **лабараторныя****заняткі** | **СКРС** |
| 1 | 2 | 3 | 4 | 5 | 6 | 7 |
| 1 | **Раздзел 1 Лексікалогія** | 20 | 12 | 8 | - | - |
| 1.1 | **Лексіка беларускай мовы паводле сферы яе выкарыстання** | 6 | 4 | 2 | - | - |
| 1.1.1 | 1 Агульнаўжывальная лексіка і лексіка абмежаванага ўжытку2 Дыялектызмы і іх разнавіднасці: фанетычныя, словаўтваральныя, граматычныя, уласналексічныя, этнаграфічныя, семантычныя | 4 | 2 | 2 | - | - |
| 1.1.2 | 1 Лексіка прафесійная і тэрміналагічная2 Паняцце тэрміна3 Жаргонная лексіка і арго4 Уласналексічныя, лексіка-словаўтваральныя і лексіка-семантычныя жарганізмы | 2 | 2 | - | - | - |
| 1.2 | **Лексіка беларускай мовы паводле яе актыўнага і пасіўнага выкарыстання**1 Паняцце актыўнай і пасіўнай лексікі2 Гістарызмы і архаізмы3 Класіфікацыя архаізмаў: уласналексічныя, лексіка-семантычныя. Лексіка-фанетычныя, лексіка-словаўтваральныя. Лексіка-марфалагічныя4 Неалагізмы. Аўтарскія неала-гізмы. | 4 | 2 | 2 | - | - |
| 1.3 | **Стылістычная дыферэнцыяцыя лексікі беларускай мовы**1 Стылістычная нейтральнасць і стылістычная афарбаванасць слова2 Літаратурна-кніжная і размоўна-бытавая лексіка3 Паняцце лекіка-стылістычнай парадыгмы4 Экспрэсіўна-эмацыянальныя элементы ў значэнні слова і яго стылістычная суаднесенасць | 4 | 2 | 2 | - | - |
| 1.4 | **Фарміраванне лексікі беларускай мовы** | 6 | 4 | 2 | - | - |
| 1.4.1 | 1 Генетычная характарыстыка лексікі беларускай мовы2 Агульнаславянская, агульна-ўсходнеславянская, уласнабеларускаялексіка | 2 | 2 | - | - | - |
| 1.4.2 | 1 Запазычанні са славянскіх моў (русізмы, украінізмы, паланізмы), іх прыкметы, тэматычная групоўка2 Запазычанні з неславянскіх моў: лацінізмы, грэцызмы, галіцызмы, германізмы, англіцызмы, цюркізмы, іх асноўныя прыкметы, тэматычная групоўка3 Асваенне іншамоўнай лексікі: фанетычнае, марфалагічнае, семантычнае, графічнае. Варварызмы, экзатызмы, інтэрнацыяналізмы. | 4 | 2 | 2 | - | - |
| 2 | **Раздзел 2 Лексікаграфія** | 8 | 2 | 2 | 2 | 2 |
| 2.1 | **Лексікаграфія як раздзел лінгвістыкі**1 Прадмет і задачы лексікаграфіі2 Асноўныя паняцці практычнай лексікаграфіі: слоўнік, слоўнікавы артыкул, семантызацыя, граматычны і фанетычны каментарый да вакабулы. Памета3 Структура слоўнікавага артыкула4 Тыпы лінгвістычных слоўнікаў | 6 | 2 | 2 | 2 | - |
| 2.2 | **З гісторыі беларускай лексікаграфіі**1 Тры этапы развіцця беларускай лексікаграфіі2 Ранні слоўнікавы перыяд3 Этап высокаразвітай лексікаграфіі4 Слоўнікавая праца на Беларусі ў 20-я гады ХХ ст. | 2 | - | - | - | 2 |

**ЗМЕСТ ВУЧЭБНАГА МАТЭРЫЯЛУ**

**Раздзел 1 ЛЕКСІКАЛОГІЯ**

**Тэма 1 Лексіка беларускай мовы паводле сферы яе выкарыстання**

Агульнаўжывальная лексіка і лексіка абмежаванага ўжытку. Дыялектная лексіка. Дыялектызмы і іх разнавіднасці: фанетычныя, словаўтваральныя, граматычныя, уласналексічныя, этнаграфічныя, семантычныя. Спецыяльная лексіка. Лексіка прафесійная і тэрміналагічная. Паняцце тэрміна. Агульназразумелыя і вузкаспецыяльныя тэрміны. Жаргонная лексіка і арго. Уласналексічныя, лексіка-словаўтваральныя і лексіка-семантычныя жарганізмы.

 **Тэма 2 Лексіка беларускай мовы паводле яе актыўнага і пасіўнага выкарыстання**

Паняцце актыўнай і пасіўнай лексікі. Устарэлыя словы. Гістарызмы і архаізмы. Класіфікацыя архаізмаў: уласналексічныя, лексіка-семантычныя, лексіка-фанетычныя, лексіка-словаўтваральныя, лексіка-марфалагічныя. Стылістычнае выкарыстанне ўстарэлых слоў. Неалагізмы. Аўтарскія неалагізмы (аказіяналізмы).

 **Тэма 3 Стылістычная дыферэнцыяцыя лексікі беларускай мовы**

Стылістычная нейтральнасць і стылістычная афарбаванасць слова. Нейтральная і стылістычна афарбаваная лексіка. Літаратурна-кніжная і размоўна-бытавая лексіка. Паняцце лексіка-стылістычнай парадыгмы. Экспрэсіўна-эмацыянальныя элементы ў значэнні слова і яго стылістычная суаднесенасць.

 **Тэма 4 Фарміраванне лексікі беларускай мовы**

Генетычная характарыстыка лексікі беларускай мовы. Агульнаславянская, агульнаўсходнеславянская, уласнабеларуская лексіка. Запазычанні ў лексічнай сістэме беларускай мовы. Запазычанні са славянскіх моў (русізмы, украінізмы, паланізмы), іх прыкметы, тэматычная групоўка. Запазычанні з неславянскіх моў: лацінізмы, грэцызмы, галіцызмы, германізмы, англіцызмы, цюркізмы, іх асноўныя прыкметы, тэматычная групоўка. Асваенне іншамоўнай лексікі: фанетычнае, марфалагічнае, семантычнае, графічнае. Варварызмы, экзатызмы, інтэрнацыяналізмы.

 **Раздзел 2 Лексікаграфія**

 **Тэма 1 Лексікаграфія як раздзел лінгвістыкі**

Прадмет і задачы лексікаграфіі. Тэарэтычная і практычная лексікаграфія. Асноўныя паняцці практычнай лексікаграфіі: слоўнік, слоўнікавы артыкул, семантызацыя, граматычны і фанетычны каментарый да вакабулы, памета. Структура слоўнікавага артыкула. Праблематыка тэарэтычнай лексікаграфіі. Стварэнне навуковай тыпалогіі слоўнікаў.

 Слоўнікі-тэзаўрусы і нарматыўныя слоўнікі. Тыпы лінгвістычных слоўнікаў. Тлумачальныя, дыялектныя, перакладныя, гістарычныя, этымалагічныя, фразеалагічныя, слоўнікі іншамоўных слоў, сінонімаў, антонімаў, паронімаў, асацыятыўныя, арфаграфічныя, арфаэпічныя, акцэнталагічныя. Словаўтваральныя, марфемныя, граматычныя, тэрміналагічныя, частотныя, адваротныя, слоўнікі мовы пісьменнікаў, слоўнікі эпітэтаў і перыфраз. Энцыклапедычныя даведнікі (агульныя і прадметныя).

 **Тэма 2 З гісторыі беларускай лексікаграфіі**

 Тры этапы развіцця беларускай лексікаграфіі. Даслоўнікавы этап. Ф. Скарына. Ранні слоўнікавы перыяд. “Лексіс” Лаўрэнція Зізанія. “Лексікон” Памвы Бярынды. Этап высокаразвітай лексікаграфіі. “Словарь белорусского наречия” І.І. Насовіча. Слоўнікавая праца на Беларусі ў 20-я гады ХХ ст. Стварэнне перакладных і дыялектных слоўнікаў.

ТЭАРЭТЫЧНАЯ ЧАСТКА

РАЗДЗЕЛ 1. ЛЕКСІКАЛОГІЯ

Лекцыя 1. ЛЕКСІКА БЕЛАРУСКАЙ МОВЫ ПАВОДЛЕ СФЕРЫ ЯЕ ВЫКАРЫСТАННЯ

1. Агульнаўжывальная лексіка і лексіка абмежаванага ўжытку.
2. Дыялектная лексіка.
3. Спецыяльная лексіка (тэрміны і прафесіяналізмы).
4. Жаргонная лексіка і арго.
5. Агульнаўжывальная лексіка і лексіка абмежаванага ўжытку

 Лексічны склад мовы з’яўляецца рухомым. З аднаго боку, слоўнікавы запас мовы няспынна ўзбагачаецца за кошт узнікнення новых слоў і разам з тым ён змяншаецца за кошт выхаду з ужытку ўстарэлых слоў. Гэта два супрацьлеглыя працэсы, якія характарызуюць лексічны запас нашай мовы.

 У лексіцы ў першую чаргу адлюстроўваюцца ўсе змены, якія адбываюцца ў жыцці грамадства. Узнікненне новых паняццяў, прадметаў прыводзіць да стварэння новых назваў або да пашырэння значэнняў ужо вядомых слоў.

Лексічны склад беларускай мовы паводле сферы ўжывання не з’яўляецца аднародным. Адны словы ўжываюцца ўсімі носьбітамі мовы незалежна ад места іх пражывання, прафесіі, узросту, роду заняткаў, становішча ў грамадстве, адукацыйнага і культурнага ўзроўню; другія актыўна ўжываюцца толькі на пэўнай тэрыторыі, або прадстаўнікамі асобных прафесіянальных ці сацыяльных груп насельніцтва, г.зн. з’яўляюцца тэрытарыяльна, прафесійна ці сацыяльна абмежаванымі. З гэтага вынікае, што ўся лексіка сучаснай беларускай мовы ў адносінах сферы яе выкарыстання падзяляецца на дзве вялікія групы: лексіку агульнаўжывальную (агульнанародную) і лексіку абмежаванага ўжывання.

 Агульнанародная лексіка складае аснову слоўнікавага складу беларускай мовы: без гэтых слоў нельга сфармуляваць і выказаць думкі, без іх немагчыма далейшае развіццё і ўдасканаленне самой лексікі. У склад агульнаўжывальнай лексікі ўваходзяць словы розных лексіка-семантычных груп, розных часцін мовы і розных стылістычных разрадаў, напрыклад: бацька, радзіма, высокі, радасны, весела, хутка , ісці, смяяцца і інш.

 Лексіка абмежаванага ўжывання – гэта словы, выкарыстанне якіх абмежавана тэрыторыяй, родам дзейнасці, пэўным сацыяльным асяроддзем.

 Лексіка абмежаванага ўжывання ўмоўна можа быць падзелена на 3 групы: дыялектная лексіка, спецыяльная лексіка (прафесіяналізмы і тэрміны), жаргонная лексіка.

1. Дыялектная лексіка

 Як і многія іншыя мовы свету, беларуская мова існуе ў дзвюх разнавіднасцях: літаратурнай і дыялектнай.

 Літаратурная мова – гэта ўнармаваная, апрацаваная майстрамі слова і дзеячамі культуры мова, абавязковая для ўсіх членаў грамадства. Гэта вышэйшая форма нацыянальнай мовы, якая служыць агульнанародным сродкам моўных зносін.

 Дыялектная мова – гэта мова народа, якая выступае ў выглядзе мясцовых гаворак. Пры наяўнасці ў народа акрамя дыялектнай яшчэ і літаратурнай мовы абедзве яны ўтвараюць адзіную сістэму мовы народа і з’яўляюцца яе разнавіднасцямі. Дыялектная мова адрозніваецца ад літаратурнай сваёй тэрытарыяльнай неаднастайнасцю, абмежаванасцю пашырэння, звычайна вуснай формай бытавання і вузкай грамадскай ужывальнасцю. Дыялектную мову складаюць мясцовыя гаворкі.

 Гаворка – гэта мова аднаго ці некалькіх населеных пунктаў з аднатыпнымі моўнымі рысамі. Мясцовыя гаворкі распаўсюджаны толькі на пэўнай тэрыторыі, выкарыстоўваюцца звычайна ў вуснай форме, сярод вясковага насельніцтва. Гаворкі аб’ядноўваюцца ў дыялекты. На тэрыторыі Беларусі выдзяляюць два дыялекты: паўночна-ўсходні і паўднёва-заходні. Кожны з адзначаных дыялектаў мае свае пэўныя асаблівасці ў лексіцы, фанетыцы, марфалогіі і сінтаксісе, якія адрозніваюць іх адзін ад аднаго і ад літаратурнай мовы. Асобна вылучаецца таксама група сярэднебеларускіх (цэнтральных) гаворак, якая з’яўляецца міждыялектнай паводле тэрытарыяльнага пашырэння і пераходнай паводле свайго характару. У складзе беларускай дыялектнай мовы вылучаюцца таксама палескія або брэсцка-пінскія гаворкі, якія з’яўляюцца перыферыйнымі.

 Дыялектная мова, мясцовыя гаворкі сталі асновай беларускай літаратурнай мовы і зараз з’яўляюцца найважнейшай крыніцай узбагачэння і развіцця лексічных і фразеалагічных сродкаў.

 Дыялектная лексіка – словы, што ўжываюцца на пэўнай тэрыторыі і не ўваходзяць у лексічны склад літаратурнай мовы. Дыялектныя словы вядомы не ўсім носьбітам беларускай мовы, а толькі тым, хто жыве на той тэрыторыі, дзе гэтыя словы бытуюць. Большасць дыялектных слоў з’яўляюцца мясцовымі назвамі агульнавядомых прадметаў, дзеянняў, прымет, таму ў літаратурнай мове ім адпавядаюць агульнанародныя словы. Напрыклад, дыял. картопля – літ. бульба; дажджуха – літ. вясёлка, кудаса – літ. завіруха. Дыялектная лексіка зафіксавана ў дыялектных слоўніках (напрыклад, “Тураўскі слоўнік”, “Дыялектны слоўнік Лоеўшчыны” і інш.).

 Дыялектныя словы, якія шырока выкарыстоўваюцца ў літаратурнай мове з мэтай стварэння мясцовага каларыту або індывідуалізацыі мовы персанажаў, называюцца дыялектызмамі.

 Дыялектызмы – гэта дыялектныя словы, якія ўжываюцца ў творах мастацкай літаратуры з пэўнай стылістычнай, эстэтычнай і інфармацыйнай функцыяй.

Яны не ўваходзяць у лексічную сістэму мовы і з’яўляецца прыналежнасцю мясцовых гаворак. Большасць дыялектызмаў маюць адпаведнікі ў літаратурнай мове. Гэта значыць, што дыялектызм і літаратурнае слова знаходзяцца ў пэўных адносінах, у залежнасці ад якіх дыялектызмы дзеляцца на наступныя групы:

1. Фанетычныя дыялектызмы – словы, якія адрозніваюцца ад літаратурных адпаведнікаў гукавым афармленнем (асобнымі гукамі). Яны адлюстроўваюць якую-небудзь фанетычную асаблівасць пэўнай гаворкі. Напрыклад, поўнае оканне—борода (літ. барада), болото (літ. балота); еканне – венец (літ. вянец); цоканне – цалавек (літ. чалавек); замена гука [ф] гукамі [п], [х], [т]: хорма – (літ.форма), кохта – (літ. кофта), пасоля – (літ. фасоля) ; замена гука [ы] пасля губных зычных гукам [у] – мабуць (літ. мабыць), забуў (літ. забыў).
2. Словаўтваральныя дыялектызмы – словы, якія адрозніваюцца ад суадносных агульнанародных слоў словаўтваральнымі сродкамі (суфіксамі ці прыстаўкамі): настольніца – літ. настольнік, сляпак – літ. сляпень, сонечка – літ.сонейка, дабытак – літ. прыбытак, жартун – жартаўнік, відэлец – відэлка.
3. Граматычныя або лексіка-марфалагічныя дыялектызмы – гэта такія мясцовыя назвы, якія адрозніваюцца ад агульнанародных слоў асобнымі граматычнымі значэннямі або сродкамі іх выражэння. Перадаюць граматычныя асаблівасці гаворкі: абоя (адз.л.) – літ. шпалеры (мн.л.), санаторыя (ж.р.) – літ. санаторый (м. р.);у ваччу (рэшткі парн. ліку) – у вачах (літ); для сярэднебел. гаворак характэрна адсутнасць –ць у 3 ас. дзеясловаў: гавора, прося, ходзя, у лясу (дыял.) – у лесе (літ.) – адрозніваюцца канчаткам у месным склоне; смяяліса (дыял.) – смяяліся (літ.) адрозніваюцца постфіксам.
4. Лексічныя або ўласналексічныя дыялектызмы – гэта мясцовыя назвы агульнавядомых прадметаў, з’яў і паняццяў. Уласналексічныя дыялектызмы маюць адпаведнікі ў літаратурнай мове, але поўнасцю адрозніваюцца ад іх сваім гукавым складам. Напрыклад: кубло – гняздо, вятроўкі – басаножкі, савяк – падбярозавік, пасталы – лапці, копанка – сажалка.
5. Этнаграфічныя дыялектызмы ўтвараюць своеасаблівую групу. Гэта словы, якія называюць паняцці, характэрныя толькі для пэўнай мясцовасці, г.зн. мясцовыя назвы мясцовых прадметаў. Адпаведнікаў у літаратурнай мове яны не маюць. Асташы – прасторныя абшытыя скурай войлачныя боты; лабан – страва з цёртай бульбы; кабат – жаночае кароткае без рукавоў адзенне з сукна, упрыгожанае стужкамі, вышыўкай; кузёмка – пасудзіна з кары для збірання ягад. Значэнне іх можна дакладна растлумачыць толькі з дапамогай дыялектных слоўнікаў.
6. Семантычныя дыялектызмы – пераасэнсаваныя агульнанародныя словы, якія ўжываюцца ў пэўнай мясцовасці з іншым, чым у літаратурнай мове значэннем: чалавек – муж, чайка – рыбацкая лодка; тавар – буйная рагатая жывёла; мост – падлога; гуска – белая лілея.

 Дыялектызмы выкарыстоўваюцца пісьменнікамі ў мове мастацкіх твораў з рознымі стылістычнымі мэтамі: для перадачы мясцовага каларыту, а таксама выступаюць сродкам маўленчай характарыстыкі персанажаў.

 У мастацкі твор дыялектызмы могуць уводзіцца рознымі спосабамі:

1. Выкарыстанне літаратурнага слова побач з дыялектным адпаведнікам (як правіла дыялектнае слова ўжываецца ў маўленні персанажаў, а літаратурны адпаведнік у аўтарскай мове.

Напрыклад, “Нясмачная, можа, *картопля*?”. “Картопля як картопля”. “Васіль сапраўды не заўважыў, смачная ці нясмачная гэта *бульба*. Не да таго было” (І.Мележ).

2. Паралельнае тлумачэнне ў тэксце.

 Напрыклад, “Гэта была лясная яблыня-дзічка, і пад ёй на траве валяліся *ляскоўкі*. Увосень, калі капаюць бульбу. Такія *яблычкі* бываюць жоўтыя і нават смачныя, цяпер жа пад яблыняй ляжалі адны зялёнкі” (І. Чыгрынаў).

Пісьменнікі, паэты, умела выкарыстоўваючы дыялектную лексіку ў сваіх творах, узбагачаюць літаратурную мову, папаўняюць яе слоўнікавы запас. Аднак празмернае, неапраўданае ўвядзенне дыялектызмаў у мастацкі твор робіць яго мову малазразумелай, невыразнай і псуе сам твор. Таму пры выкарыстанні дыялектызмаў трэба ведаць меру, іх ужыванне павінна быць эстэтычна апраўдана. Па-майстэрску адбіралі дыялектную лексіку ў свае мастацкія творы, такія пісьменнікі, як Я.Колас, К.Чорны, М.Гарэцкі, І.Мележ.

1. Спецыяльная лексіка (тэрміны і прафесіяналізмы)

Да спецыяльнай лексікі адносяцца словы, якія ўжываюць і разумеюць толькі прадстаўнікі пэўнай галіны навукі, прафесіі, роду заняткаў. У складзе спецыяльнай лексікі вылучаюцца дзве групы слоў: тэрміны і прафесіяналізмы.

Развіццё тэхнікі, культуры, мастацтва непазбежна вядзе да ўзнікнення спецыяльных слоў, якія выкарыстоўваюцца для абазначэння прадметаў, аб’ектаў, паняццяў, з’яў. Такія словы атрымалі назву тэрмінаў.

Тэрмін (лац. terminus – мяжа, граніца) – слова ці спалучэнне слоў, якія дакладна абазначаюць якое-небудзь паняцце ў розных галінах навукі. Напрыклад, марфема (мовазн.), трапецыя (мат.), атам (фіз.), мерыдыян (геагр.).

Сукупнасць тэрмінаў той ці іншай галіны навукі, тэхнікі або культуры называецца тэрміналогіяй.

 Тэрміналогія (ад лац. terminus мяжа + грэч. logia слова, вучэнне) – 1) гэта сістэма тэрмінаў пэўнай галіны навукі, вытворчасці, мастацтва; 2) раздзел мовазнаўства, які займаецца вывучэннем тэрмінаў.

 З’яўляючыся спецыфічнай і параўнальна самастойнай часткай ў сістэме лексікі літаратурнай мовы, тэрміналогія непарыўна звязана з агульналітаратурнай лексікай. З аднаго боку, у агульналітаратурную лексіку пранікаюць тэрміны з найбольш актуальных для грамадства навук: эканомікі, сацыялогіі, медыцыны. З другога – тэрміналагізуюцца асобныя словы агульналітаратурнай мовы: поле, хваля, напружанне, апавяданне. Слова пераасэнсоўваецца, у выніку чаго ўзнікае другасная, тэрміналагічная назва.

Фарміраванне тэрміналогіі беларускай мовы прыпадае на 20-я гады ХХ ст. У лютым 1921 годзе у рэспубліцы была створана Навукова-тэрміналагічная камісія, якая правяла вялікую работу па стварэнні і ўпарадкаванні беларускай навуковай тэрміналогіі. Дзякуючы дзейнасці камісіі былі выдадзены 24 выпускі беларускай навуковай тэрміналогіі па розных галінах навук – алгебры, батаніцы, геаметрыі, логіцы, музыцы, сельскай гаспадарцы і інш.

Асноўная адзінка тэрміналогіі – гэта тэрмін.

У тэрмінах, як адзначаюць мовазнаўцы, заключаецца “максімальна дакладнае, канцэнтраванае і эканамічнае выражэнне тых агульных і прыватных паняццяў, з якімі спалучана навуковая і тэхнічная дзейнасць чалавека.

Тэрміны бываюць агульназразумелыя і вузкаспецыяльныя. Агульназразумелыя тэрміны шырока ўжываюцца, яны ўваходзяць у лексіку агульнанароднай мовы. Сэнс іх вядомы і неспецыялісту. Напр., сказ, склон (лінгв.), дыягназ, аспірын, ангіна (мед), кіслата, вадарод (хім.), атам, электрон (фіз.).

 Большасць тэрмінаў з’яўляюцца вузкаспецыяльнымі: іх ужываюць толькі спецыялісты: мадальнасць, суфіксоіды (лінг.), карпускула (фіз.). Вузкаспецыяльныя тэрміны могуць станавіцца агульназразумелымі.

 Кожны тэрмін з’яўляецца адзінкай пэўнай тэрмінасістэмы. А пэўная тэрміналагічная сістэма абмежавана адной галіной навукі. У залежнасці ад галіны навукі, у якой тэрміны функцыянуюць, яны падзяляюцца на:

* матэматычныя (сінус, косінус, гіпатэнуза);
* эканамічныя (бартэр, бізнес, інфляцыя);
* лінгвістычныя (фанема, парадыгма, паранамазія);
* літаратуразнаўчыя (дактыль, рыфма, гекзаметр);
* медыцынскія (абсцэс, ангіна, апендыкс) і інш.

Паводле паходжання тэрміны падзяляюцца на ўласныя і іншамоўныя.

*Уласныя* – гэта агульнаўжывальныя словы, якія сталі тэрмінамі ў выніку працэса тэрміналагізацыі. Напрыклад, корань, аснова.

*Іншамоўныя* – гэта запазычаныя тэрміны з розных моў. Напрыклад, з лац. – прэфікс, афікс, постфікс; з грэч. анафара, сінтагма; анг. бізнес, інфляцыя і г.д.

Тэрміны адрозніваюцца ад агульналітаратурных слоў цэлым радам асаблівасцей ці спецыфічных рыс. Тэрмін адрозніваецца ад любога іншага слова перш за ўсё функцыянальна. Нават у слоўніках тэрмін не тлумачыцца, а яму даецца азначэнне. Словы агульнай лексікі засвойваюцца людзьмі па меры іх авалодвання мовай. Тэрміны ж патрабуюць спецыяльнай падрыхтоўкі ў пэўнай галіне навукі, тэхнікі, культуры. Яны зразумелыя толькі тым, хто вывучае, займаецца, працуе ў гэтай сферы. Таму любая прафесійная падрыхтоўка патрабуе авалодвання тэрміналогіяй.

Акрамя таго, тэрміны адрозніваюцца ад звычайных слоў мовы тым, што ствараюцца спецыяльна, і працэс тэрмінатворчасці ў значнай меры рэгулюецца спецыялістамі.

Тэрміны маюць цэлы рад сваіх асаблівасцей. Да ліку фармальных асаблівасцей тэрмінаў адносяцца наступныя:

1. Адназначнасць тэрміна ці тэндэнцыя да яе

Кожны тэрмін павінен абазначаць толькі адно паняцце ў навуцы ці тэхніцы, а кожнаму паняццю павінен адпавядаць толькі адзін тэрмін. Але гэта патрабаванне да тэрмінаў не заўсёды вытрымліваецца, бо полісемія, якая шырока прадстаўлена ў агульнай лексіцы, знаходзіць пашырэнне і ў тэрміналогіі. Нярэдка тэрміны маюць некалькі дэфініцый. Напрыклад, тэрмін арфаэпія абазначае: 1) раздзел навукі аб мове, які займаецца вывучэннем нарматыўнага літаратурнага вымаўлення; 2) сукупнасць правілаў, што ўстанаўліваюць аднастайнае вымаўленне.

2.Дакладнасць семантыкі тэрміна

Асаблівасць тэрмінаў заключаецца ў тым, што значэнне звычайнага слова можа быць растлумачана, а значэнне, сутнасць тэрміна павінна быць дакладна вызначана. Вядомы даследчык рускай мовы В.У.Вінаградаў адзначаў, “што перш за ўсё слова выконвае намінатыўную ці дэфінікатыўную функцыі, гэта значыць альбо з’яўляецца сродкам дакладнага абазначэння, і тады яно – просты знак, альбо сродкам лагічнага вызначэння, тады яно – навуковы тэрмін”.

Тэрміны зафіксаваны ў спецыяльных тэрміналагічных слоўніках-даведніках па асобных галінах ведаў. Напрыклад, тэрміны мовазнаўства зафіксаваны ў “Слоўніку лінгвістычных тэрмінаў” Сцяцко, Гуліцкі, Антанюк.

3. Стылістычная нейтральнасць і адсутнасць экспрэсіі

Тэрміны ўзнікаюць рознымі шляхамі і спосабамі, у тым ліку і на аснове метафарызацыі, вобразнага пераасэнсавання паняццяў. Можна прывесці вялікую колькасць тэрмінаў, якія ўтвораны ў выніку пераносу па рознага роду асацыяцыях і выкарыстоўваюцца ў розных галінах ведаў. Напрыклад, нос – орган, які знаходзіцца на твары чалавека або жывёлы; у геаграфіі нос – мыс; Але стаўшы тэрмінамі, словы губляюць экспрэсіўна-эмацыянальную афарбоўку: гняздо птушкі – словаўтваральнае гняздо (сукупнасць слоў з аднолькавым коранем).

4. Сістэмнасць тэрміна

Кожны тэрмін з’яўляецца адзінкай пэўнай тэрміналагічнай сістэмы. А пэўная тэрміналагічная сістэма абмежавана адной галіной навукі. Тэрміны ў пэўнай тэрмінасістэме могуць уступаць ў сінанімічныя, антанімічныя і нават аманімічныя адносіны, хоць яны вельмі спецыфічныя.

Сінанімічныя адносіны – адно і тое ж паняцце абазначаецца 2 тэрмінамі, адзін з якіх іншамоўны, другі – уласны: арфаграфія – правапіс, прыстаўка – прэфікс, экспарт – вываз, назальны – насавы.

Антанімічныя адносіны – тэрміны абазначаюць супрацьлеглыя паняцці: актыўны – пасіўны, монасемантычны – полісемантычны.

Аманімічныя тэрміны з’яўляюцца ў выніку распаду полісеміі, калі адно мнагазначнае слова ў выніку разыходжання значэнняў утварае аднолькавыя па гучанні, але розныя па значэнні словы-тэрміны. Напрыклад: рад – адна з прымет класіфікацыі галосных гукаў; рад – паслядоўнасць размешчаных адна за адной моўных адзінак (рад аднародных членаў). Як лічыць большасць вучоных-лінгвістаў, у тэрміналогіі найбольш распаўсюджана міжнавуковая аманімія, калі адзі і той жа тэрмін можа ўваходзіць у розныя тэрмінасістэмы. Напрыклад, марфалогія ў лінгв. – раздзел граматыкі, які вывучае часціны мовы, у біял. – навука аб форме і будове чалавека і жывёл.

5. Намінатыўнасць тэрміна

Гэта здольнасць выступаць у якасці тэрміна толькі назоўніка цм словазлучэння, у якім назоўнік займае сінтаксічна галоўную пазіцыю.

 Адпаведныя навуковыя і тэхнічныя паняцці выражаюцца не толькі асобнымі лексічнымі адзінкамі, але і іх злучэннем. Гэта так званыя складаныя тэрміны: безасабова-прэдыкатыўныя словы, дыялектычны матэрыялізм, элементарныя часціцы.

 Для тэрмінаў характэрна шырокае выкарыстанне элементаў (каранёў, афіксаў), запазычаных з грэчаскай і лацінскай мовы. Гэта спрыяе адзінству плана зместу мовы навукі, спрашчае пераклад навуковых і тэхнічных тэрмінаў з адной мовы на другую, надае мове навукі інтэрнацыянальны характар.

 Лацінскія і грэчаскія тэрміны ўжываюцца ва ўсіх галінах навук, асабліва яны пашыраны ў мовазнаўстве, літаратуразнаўстве, медыцыне, біялогіі, хіміі. Напрыклад: дамінанта – ад лац. dominantis – пануючы); афікс – лац. affixus – прымацаваны.

 Межы тэрміналогіі кожнай галіны ведаў не могуць быць вызначаны з абсалютнай дакладнасцю, што тлумачыцца, па-першае, асаблівасцямі арганізацыі сістэмы паняццяў кожнай галіны ведаў, цесна звязанай з паняційнымі сістэмамі іншых галін, па-другое, усё больш інтэнсіўным узаемадзеяннем тэрміналагічнай лексікі з агульнаўжывальнай. З’яўляючыся вынікам тэрмінатворчасці спецыялістаў, некаторыя навуковыя тэрміны сталі шырока ўжывацца ў агульналітаратурнай мове, зафіксаваны ў тлумачальных і перакладных слоўніках, што сведчыць аб высокай камунікатыўнай значнасці навуковай тэрміналогіі і аб адсутнасці выразных межаў тэрміналогіі ў лексічнай сферы беларускай мовы.

 Тэрміналагічная лексіка звычайна ўжываецца ў навуковай і тэхнічнай літаратуры, у дакладах і лекцыях на спецыяльныя тэмы. Ужыванне яе ў мове мастацкай літаратуры даволі абмежаванае.

Прафесійная лексіка

 Акрамя тэрміналагічнай лексікі да спецыяльнай адносяцца прафесійныя словы.

 Прафесійныя словы, або прафесіяналізмы – гэта лексічныя адзінкі, якія выкарыстоўваюцца ў пэўнай прафесійнай сферы. Тэрмін і прафесіяналізм родніць сфера выкарыстання. Размяжоўвае іх тое, што тэрмін – гэта афіцыйна прынятая назва якога-небудзь паняцця, а прафесіяналізм – лексічная адзінка гутарковага ўзроўню.

 Прафесіяналізмы з’яўляюцца, на думку даследчыкаў, паўафіцыйнымі лексічнымі адзінкамі якія выкарыстоўвацца вузкім колам спецыялістаў пераважна ў гутарковым стылі.

 Прафесіяналізм называе паняцці, прадметы, працэсы, дзеянні, якія не маюць абазначэння ў агульнанароднай мове.

 Прафесіяналізмы і тэрміны існуюць паралельна. Аднак у адных відах дзейнасці пераважаюць прафесіяналізмы, у другіх – тэрміны. Да прафесіяналізмаў можам аднесці наступныя словы: акно, фортка (у мове наст.), лятучка, паласа (журн.), шапка -- загаловак, ладзьбаванне, ляжак (у мове пчаляроў), восці, павук (у мове рыбаловаў), дворнік – шклоачышчальнік (у аўтамабілістаў).

 Прафесіяналізмы групуюцца па сферы іх дзейнасці: паляўнічыя, рыбацкія, пчалярскія, друкарскія і г.д.

 Прафесіяналізмы ў мастацкай літаратуры ўжываюцца з мэтай апісання месца дзеяння, абставін, для моўнай характарыстыкі герояў.

1. Жаргонная лексіка і арго

 Да лексікі абмежаванага ўжытку адносіцца таксама жаргонная і аргатычная лексіка.

 Слова жаргон па паходжанні з’яўляецца французскім і першапачаткова ў французскай мове абазначала “сапсаваную мову”. Зараз пад жаргонам разумеюць любое маўленне, якое адрозніваецца ад літаратурнага і характарызуе пэўныя сацыяльныя слаі насельніцтва. Носьбіты жаргону аб’ядноўваюцца агульнасцю інтарэсаў, заняткаў, месцам ў грамадстве. Большасцьслоў жаргоннай лексікі – экспрэсіўна афарбаваныя словы.

 У сучаснай беларускай мове вылучаюць маладзёжны жаргон або слэнг, жаргоны прафесійныя, у месцах пазбаўлення волі выкарыстоўваецца лагерны жаргон.

 Найбольш распаўсюджаны маладзёжны слэнг, які папулярны сярод студэнтаў і школьнікаў. Маладзёжны жаргон набліжаецца да прастамоўя. Ён уяўляе сабой аб'’днанні слоў, што выкарыстоўваюцца найчасцей у неафіцыйных сітуацыях, сярод сяброў. Маладзёжны слэнг мае значную долю жарту, эмоцыі і экспрэсіі. Такія жаргоны выкарыстоўваюцца найперш для ажыўлення маўлення, стварэння асобага моўнага каларыту. Часта жаргонныя слоўцы ў мове моладзі як бы гавораць: “я свой”. Жаргон разам з вонкавым выглядам служыць атрыбутам маладога чалавека, робіць яго часткай ад цэлага: хвост, шпоры, пара, плаваць, засыпацца, продкі, зубрыць, клёва, жалезна і інш.

 Крыху іншы характар маюць прафесійныя жаргоны. Яны адрозніваюцца ад маладзёжнага жаргону найперш складам лексікі: большая частка іх – словы, якія абазначаюць розныя прадметы і з’явы пэўнай прафесійнай дзейнасці. Напрыклад, запаска (запасное кола) – у мове шафёраў; ляп (грубая памылка) – у мове друкароў.

 Лагерны жаргон, якім карысталіся людзі, што апынуліся ў асаблівых умовах жыцця, адлюстраваў страшны быт у месцах пазбаўлення волі: зек, шмон (вобыск), баланда, вышка, стукач.

 У складзе жаргоннай лексікі вылучаюцца дзве групы слоў:

1. Уласнажаргонныя словы, якія звязаны з прафесіянальнай, вучэбнай і іншай дзейнасцю адпаведных груп людзей, запаска (запасное кола) – з мовы шафёраў; пятак, фізра (выдатная адзнака, фізічная культура), зубрыць – вучыць (з мовы студэнтаў і вучняў), кімарыць – спаць.
2. Агульнанародныя словы, што ў пераносным ужыванні выступаюць як жарганізмы і называюць агульнавядомыя прадметы і якасці: продкі (бацькі), жалезны (надзейны). У прамым значэнні продак – старажытны папярэднік па роду. Хвост – рухомы прыдатак на задняй частцы цела жывёл; хвост – запазычанасць, тачка – аўтамабіль.

 Жарганізмы, як правіла, маюць эквіваленты ў агульнанароднай мове. У залежнасці ад таго, у якіх адносінах знаходзяцца агульнанародныя і жаргонныя словы, сярод апошніх вулучаюцца ўласналексічныя, лексіка-словаўтваральныя і лексіка-семантычныя.

1. Да ўласналексічных адносяцца такія жарганізмы, якім у літаратурнай мове адпавядаюць словы з іншай асновай: ляп – памылка, маргалы – вочы.
2. Лексіка-словаўтваральныя жарганізмы – спецыяльна абмежаваныя ўмоўныя назвы, якія ўтвораны па абрэвіятурнаму спосабу. У большай ці меншай ступені яны суадносяцца з агульнанароднымі структурнымі элементамі: лабараторкі – лабараторныя работы, матан – матэматычны аналіз.
3. Лексіка-семантычнымі называюцца такія жарганізмы, якія ў маўленні і напісанні супадаюць з агульнанароднымі словамі, але маюць іншае значэнне. Абодва значэнні семантычна не звязаны і з’яўляюцца аманімічнымі: пяро – нож, шнуркі – бацькі.

Разнавіднасцю жаргона з’яўляецца арго (фр. замкнёны) – гэта маўленне пэўных сацыяльна замкнёных груп, якія па нейкіх прычынах засакрэчваюць сваю мову. Існуе яшчэ адзін тэрмін – умоўная або тайная мова. Гэта засакрэчаная, штучная мова свету злачынцаў, якая бытуе толькі у вуснай форме. Такой мовай карысталіся ў канцы ХІХ – пач. ХХ ст. вандроўныя рамеснікі, гандляры, жабракі, шаптуны, знахары. Гандляры і рамеснікі, ідучы на заробкі далёка ад родных мясцін, дамаўляліся пры неабходнасці гаварыць так, каб сярод чужых іх ніхто не мог зразумець. Складаліся не толькі асобныя словы, а цэлыя лексіка-семантычныя сістэмы. Лексіка ўмоўных моў даволі багатая і разнастайная. Тут ёсць усе паўназначныя часціны мовы, службовыя ж часціны мовы браліся звычайна з агульнанароднай мовы. Да ліку беларускіх умоўных моў адносяцца: катрушніцкі лемезень (мова дрыбінскіх шапавалаў), любецкі лемент (мова жабракоў), мова лабараў – мова прафесійных збіральнікаў ахвяраванняў на патрэбы царквы.

 У вузкім сэнсе тэрмінам арго называюць толькі мову нізоў грамадства, дэкласаваных элементаў крымінальнага свету. У шырокім сэнсе сюды ўключаюць тайныя мовы.

Вывучэннем умоўных гаворак займаўся выдатны беларускі этнограф, фалькларыст Еўдакім Раманавіч Раманаў. Падарожнічаючы па Беларусі з этнаграфічнымі мэтамі, вучоны наведаў мястэчка Дрыбін, дзе пазнаёміўся з бытам рамеснікаў і зафіксаваў некаторыя словы іх умоўнай гаворкі. Сабраныя матэрыялы ён апублікаваў у артыкуле “Условный язык дрыбинских шаповалов” (1890). Шапалы – майстры, якія займаліся апрацоўкай шэрсці. Акрамя таго падчас сваіх падарожжаў па Магілёўшчыне ён запісаў умоўную гаворку жабракоў. Гэтаму прысвечаны артыкул “Очерк быта нищих Могилёвской губернии и их условный язык”(1890). Вынікам вывучэння мовы ўмоўных гаворак стала выданне асобнай лексікаграфічнай працы “Опыт словаря условных языков Беларусі” (1912).

Зараз умоўныя мовы практычна выйшлі з ужытку, аднак яны перайшлі ў іншыя жаргонныя пласты: лох – мужчына, клёвы – добры, сіянка – сонца, хлюса – царква. Асобныя слоўцы са старых умоўных моў заваліся яшчэ ў дыялектах або перайшлі ў жаргоны новага тыпу.

Лексіка беларускіх умоўных моў даволі разнастайная: часткова запазычана з лацінскай, грэчаскай, нямецкай і іншых моў, часткова створана на базе беларускай: мелюс – мёд, петрус – камень (грэч.), шнейдер – кравец (нямец.), штэк – палка (ням.).

 У лексіцы ўмоўных гаворак шмат слоў агульнанародных з рознымі спецыяльнымі пераўтварэннямі: перастаноўкай складоў ці ўстаўкай іншых гукаў і складоў ў словы беларускай мовы: кубакуцька – бацька, шухашута – хата, лапстыр – пастыр, ляпена – палена. Такія ператварэнні рабіліся спецыяльна з мэтай засакрэціць, зрабіць незразумелымі агульнанародныя словы для іншых людзей. Нарэшце, у складзе ўмоўных гаворак былі словы, створаныя на базе беларускай мовы з дапамогай розных словаўтваральных сродкаў: хадыркі – ногі, рыкуха – карова.

 Жарганізмы знаходзяцца па-за межамі літаратурнай мовы і ў тлумачальных слоўніках не фіксуюцца. Ўх ужыванне сведчыць пра нізкую моўную культуру, і таму неабходна пазбягаць іх выкарыстання.

 Жарганізмы і аргатызмы часам ужываюцца у мастацкай літаратуры для моўнай характарыстыкі асобных персанажаў. Выкарыстанне жарганізмаў – гэта своеасаблівая гульня слоў, якая, аднак, адмоўна ўплывае на культуру мовы, вядзе да яе засмечвання, робіць мову малазразумелай і непрыгожай.

Лекцыя 2. ЛЕКСІКА БЕЛАРУСКАЙ МОВЫ ПАВОДЛЕ ЯЕ АКТЫЎНАГА І ПАСІЎНАГА ЎЖЫВАННЯ

1. Паняцце актыўнай і пасіўнай лексікі

2. Устарэлая лексіка: гістарызмы і архаізмы

3. Неалагізмы. Аўтарскія неалагізмы

 **1 Паняцце актыўнай і пасіўнай лексікі**

 Любая мова імкнецца да таго, каб сістэма яе лексічных сродкаў на кожным этапе гістарычнага развіцця як мага паўней адлюстроўвала адпаведную сістэму разнастайных прадметаў, паняццяў, дзеянняў, прымет.

Аснову слоўнікавага складу беларускай мовы складаюць такія лексічныя адзінкі, якія з’явілася ў глыбокай старажытнасці, выкарыстоўваліся на працягу многіх стагоддзяў і працягваюць актыўна функцыянаваць ў наш час: *маці,* *бацька,* *дрэва, лісце, сонца, ісці, воўк, далёкі, шчаслівы, жыць, змагацца і г.д.*

Аднак слоўнікавы склад беларускай мовы няспынна развіваецца і ўдасканальваецца.Развіццё грамадства спрыяе таму, што ў лексічным складзе мовы, з аднаго боку, са з’яўленнем новых з’яў, прадметаў і паняццяў узнікаюць новыя словы, а з другога – словы знікаюць, пераходзяць у пасіўны запас ці змяняюць сваё гучанне або значэнне са знікненнем з ужытку разнастайных назваў. Асноўным, вызначальным фактарам у развіцці лексічнай сістэмы з’яўляецца папаўненне яе новымі словамі, якіх на кожным гістарычным этапе значна больш, чым тых, што выходзяць са слоўнікавага складу. Такім чынам, у мове на любым этапе яе развіцця адначасова існуюць два вялікія пласты слоў: актыўная лексіка і пасіўная.

Словы, якімі часта карыстаюцца ў гаворцы, публічных выступленнях, пісьмовых тэкстах, належаць да **актыўнай лексікі**. Такія словы прывычныя і зразумелыя носьбітам мовы, яны не маюць адценняў устарэласці або навізны. Напрыклад, словамі краіна, воля, радасны, шчырасць беларусы карыстаюцца на працягу стагоддзяў.

 Такім чынам, **актыўнай лексікай** называюць тую частку слоўнікавага складу сучаснай беларускай мовы, якая ўжываецца ў жывых паўсядзённых зносінах ва ўсіх сферах грамадства.

З улікам асаблівасцей функцыянавання сярод слоў актыўнай лексікі вылучаюць 2 групы:

1. Агульнанародныя, стылістычна нейтральныя словы, што ўжываюцца ў розных стылях мовы і вядомы ўсім яе носьбітам незалежна ад месца іх пражывання, роду дзейнасці ці спецыяльнасці Напрыклад: *бацька,* *радзіма, дарога, рука, зорка, хадзіць, спяваць, вясёлы.* Такія словы ўваходзяць у актыўны слоўнік любога носьбіта мовы.

2. Тэрміналагічныя словы розных галін навукі, тэхнікі, культуры, якія таксама актыўна выкарыстоўваюцца, хоць і не заўсёды могуць быць зразумелыя ўсім носьбітам мовы. Такія словы ўваходзяць у актыўны слоўнік менавіта тых носьбітаў беларускай мовы, якія працуюць у адпаведнай галіне. Напрыклад: *полісемія, кансанантызм, этымалогія, медыяна, камета,* *акварэль, нацюрморт, трапецыя, атмасфера, асіміляцыя, дактыль, метафара.*

Актыўны слоўнік мовы неабходна адрозніваць ад актыўнага запасу слоў асобнага носьбіта мовы, які залежыць ад яго прафесіі, узросту, культурнага і адукацыйнага ўзроўню, сацыяльнага асяроддзя.

Словы, якія чалавек звычайна не ўжывае, але пазнае ў тэксце і больш ці менш дакладна разумее, уваходзяць у яго пасіўны слоўнік.

 Актыўная лексіка супрацьпастаўляецца пасіўнай лексіцы.

 **Пасіўная лексіка** – частка слоўнікавага складу, малазразумелая ці невядомая ўсім носьбітам мовы і па гэтай прычыне малаўжывальная ў жывых паўсядзённых зносінах. Гэта словы, якія маюць адценне ўстарэласці або навізны. Напрыклад: *баярын, магнат, кабрыялет, валока, сажань, матрыца, гідробус і інш.*

У складзе пасіўнай лексікі адрозніваюць, з аднаго боку, *устарэлыя словы*, якія выйшлі ці выходзяць са сферы актыўнага ўжывання і з’яўляюцца ўжо невядомымі ці малавядомымі, а з другога боку – новыя словы, якія ўзніклі нядаўна і яшчэ не сталі агульнавядомымі (*неалагізмы*).

 Актыўная і пасіўная лексіка пэўнай эпохі выяўляе грамадскія, эканамічныя, культурныя змены жыцця. Кожная эпоха ў развіцці мовы адрозніваецца своеасаблівымі суадносінамі актыўнай і пасіўнай лексікі. У працэсе развіцця мовы і грамадства словы могуць пераходзіць з актыўнага запасу ў пасіўны і наадварот. Напрыклад, такія словы як камбед, калектывізацыя, нэп, стаханавец прыйшлі ў 20-я гады ХХ ст., былі неалагізмамі, пасля сталі складаць актыўны слоўнік, сёння яны перайшлі ў пасіўны склад. А такія словы, як гімназія, гарбата, гувернантка прайшоўшы шлях ад актыўнага да пасіўнага слоўніка, сёння зноў у актыўным.

**2 Устарэлая лексіка: гістарызмы і архаізмы**

 **Устарэлая лексіка** – словы сучаснай беларускай мовы, якія выйшлі з актыўнага ўжытку, але захаваліся ў пасіўным слоўніку, у большасці сваёй яны зразумелыя носьбітам мовы, напрыклад, аршын, конка, баярын, вярста, саха і г.д.

 Знікненне з ужытку слоў і асобных іх значэнняў – складаная з’ява, вынік працяглага працэсу, калі слова актыўнага слоўнікавага запасу пераходзіць у пасіўны, робіцца ўстарэлым і праз пэўны час выходзіць са слоўнікавага складу сучаснай мовы, становіцца старажытным. Некаторыя такія словы пакінулі свае сляды ў аднакарэнных вытворных словах сучаснай мовы: стрыечны брат ад стрый (дзяцька па бацьку); лепшы ад лепа (добра), кол – надзел каля хаты – ні кала ні двара.

 Архаізацыя слоў не звязана з іх паходжаннем: у разрад устарэлай лексікі пераходзяць як срадвечнабеларускія словы (травень, чало), так і запазычаныя (асэсар, атрамант).

Словы выходзяць з актыўнага ўжытку і становяцца ўстарэлымі па розных прычынах. Адны з іх сталі ўстарэлымі таму, што ў выніку развіцця грамадства зніклі асобныя прадметы, з’явы рэчаіснасці, а разам з імі зніклі і іх назвы. Другія словы зрабіліся ўстарэлымі, таму што замест іх у мове з’явіліся іншыя назвы, больш дасканалыя ў семантычных і структурных адносінах, больш сістэмныя і лаканічныя. У залежнасці ад гэтага ўстарэлыя словы падзяляюцца на 2 групы: гістарызмы і архаізмы.

**Гістарызмы** – гэта ўстарэлыя словы, якія з’яўляюцца назвамі тых з’яў і паняццяў, што зніклі з рэальнай рэчаіснасці, “сталі гісторыяй”. Развіццё грамадства спрыяе зменам у жыцці, у выніку чаго знікаюць пэўныя прадметы, з’явы рэчаіснасці, а разам з тым знікаюць з ужытку і словы, якія іх называюць.

Тэматычна гістарызмы можна падзяліць на наступныя групы:

* назвы адзінак і асоб адміністрацыйнага і паліцэйскага апарату: *земства, войт, вяльможны, ураднік, жандар, земскі, прыстаў, стражнік (ніжэйшы паліцэйскі чын),пасаднік;*
* назвы асоб класавай структуры дарэвалюцыйнага грамадства: *князь, магнат, пан, шляхта, батрак, баярын, парабак, лёкай, халоп;*
* лексемы для абазначэння зброі, вайсковых адзінак: *калчан, лук, меч, шрапнель, ваявода, гетман, янычар, стралец, астрог, улан, мушкет, самапал;*
* назвы службовага персаналу панскіх маёнткаў: *дварэцкі*, *аканом (наёмны работнік у панскім маёнтку, які кіраваў гаспадаркай)*, *халоп, дворня, чэлядзь;*
* назвы пабудоў: *хорам, карчма (заезны дом), шынок (месца продажу спіртных напіткаў);*
* назвы асоб паводле занятку: *пісар, сакольнік (той, хто даглядаў лоўчых птушак, абучаў іх, паляваў з імі),* *шынкароўна, гусляр, лоўчы; карчмар, гувернёр;*
* назвы прадметаў, звязаных з рознымі галінамі бытавой сферы: *лучына, саха, каганец (прыстасаванне для асвятлення памяшкання – сподак з тлушчам або алеем і стужкай або шнурком для гарэння);*
* назвы старажытнага адзення і абутку: *жупан (даўнейшае верхняе мужчынскае адзенне з каляровага сукна), каптур (дзіцячы і дзявочы галаўны ўбор, падобны на чапец), лапці, батфорты,* *армяк (даўгаполая верхняя сялянская адзежа з тоўстага саматканага сукна), намітка (жаночы галаўны ўбор ў выглядзе хусткі), аблавуха;*
* назвы старажытных мер вагі і даўжыні: *асьміна, аршын, валока, локаць, вярста*, *капа, сажань*;
* назвы грашовых адзінак: *грош*, *талер*, *дукат*, *кацярынка*, *керанкі*, *чырвонец*, *пенязь*, *грыўня*, *вярста;*

Гістарызмамі могуць быць і не такія даўнія словы: *нарком, НКВД, нэп.*

Гістарызмы адносяцца да пасіўнай лексікі, не маюць сінонімаў у сучаснай мове, аднак выкарыстоўваюцца ў творах сучаснай беларускай літаратуры, калі апісваецца мінулае беларускага народа, з мэтай стварэння моўнага каларыту адпаведнай эпохі. Яны дапамагаюць пісьменнікам стварыць праўдзівыя вобразы і карціны, адлюстраваць сацыяльна-эканамічнае і грамадска-палітычнае жыццё мінулых часоў. Напрыклад, *Прывяла* ***гусляра*** *з яго ніўных сяліб* ***дворня*** *князева ў* ***хорам*** *багаты, Пасадзілі на ганку між клёнаў і ліп, на цагляным парозе* ***магната***(Я.Купала “Курган”). *Абоз, асабліва ў зімовы час, заўсёды радасць для дробных удзельных* ***князёў****, іхніх* ***баяр*** *і* ***чэлядзі*** (Л. Дайн.). *Усяслаў васьмі* ***вяршкоў*** *росту, пастава прыгожая, ходзіць хутка, лёгка* (Л. Дайн.) (вяршок – даўнейшая мера даўжыні, роўная 4, 4 см).

 Гусляр – народны пясняр, які іграў на гуслях; дворня – хатнія слугі ў памешчыцкім доме; хорам – вялікі дом, палац; магнат – уладальнік вялікага маёнтка.

 Гістарызмы фіксуюцца ў тлумачальных слоўніках з паметай **уст.**

**Архаізмы** – гэта ўстарэлыя назвы прадметаў і з’яў рэальнай рэчаіснасці, якія існуюць ў і наш час. Яны маюць сінонімы ў сучаснай мове, таму што прадметы і з’явы, якія абазначаліся гэтымі словамі, захаваліся і зараз маюць новыя назвы. У залежнасці ад таго, наколькі адрозніваюцца архаізмы ад сучасных назваў тых самых прадметаў і з’яў, яны падзяляюцца на некалькі тыпаў.

**1**. **Уласналексічныя** – гэта ўстарэлыя словы, якія цалкам адрозніваюцца ад сучасных назваў усім сваім фонамарфалагічным складам: *лемантар* (буквар), *скрыжалі* (закон), *атрамант* (чарніла), *чало* (лоб), *тлумач* (перакладчык), *іспыты* (экзамены), *раць* (войска), *стрычок* (вяроўка); *азбукоўнік* (слоўнік), *балонка* (старонка), *сонцаварот* (год).

**2. Лексіка-семантычныя** – гэта ўстарэлыя значэнні слоў сучаснай беларускай мовы. Слова актыўна выкарыстоўваецца ў сучаснай мове, але асобнае яго значэнне выходзіць з ужытку, становіцца ўстарэлым: *жывот* – устарэлым з’яўляецца значэнне ‘жыццё’; двор – уст. “маёнтак”; дружына – уст. “група, прыбліжаная да князя”.

**3. Лексіка-фанетычныя** – устарэлыя словы, якія адрозніваюцца ад сучасных адпаведнікаў адным-двума гукамі: *кроніка* (хроніка), *філозаф* (філосаф), *гімнасія* (гімназія), *Эўропа* (Еўропа), *пііт* (паэт), *газэта* (газета), *цэканне* (цеканне).

**4. Лексіка-словаўтваральныя** – устарэлыя словы, якія маюць аднолькавы корань з сучаснымі назвамі, але адрозніваюцца словаўтваральнымі сродкамі: *прасвета* (асвета), *згук* (гук), *лятун* (лётчык), *сказнік (*выказнік), *васход* (усход), *злуч* (злучок), *дзейца* (дзеяч).

**5. Лексіка-марфалагічныя** -- устарэлыя словы, якія адрозніваюцца ад сучасных назваў асобнымі граматычнымі значэннямі і сродкамі іх выражэння: *кляса* –ж.р.; (у суч*. клас—*м.р.), лакаматыва – ж.р. (лакаматыў – м.р.).

Архаізмы звычайна выкарыстоўваюцца ў творах мастацкай літаратуры пры апісанні падзей мінулага, дзе выступаюць у сваёй асноўнай намінатыўнай функцыі. Яны могуць ужывацца і ў якасці сродкаў стварэння моўнага каларыту адпаведнай эпохі: *Вялікі цяжар узваліў Усяслаў на свае* ***рамёны****, але нікому – ні княгіні, ні сынам не жаліўся* (Л. Дайнэка). *Адна ў нас айчына – Полацк. І будзем біцца за яго, свой* ***жывот*** *класці* (Л. Дайн.). *На калядныя* ***вакацыі*** *Алесь спустошыў частку дзедавай бібліятэкі* (У. Караткевіч); або надання твору высокага ўрачыстага гучання: *Пасіверылі губы, пасеклася* ***чало*** *(Н.Гілевіч)*. *Зальюцца ў грозным перавале свой час аджыўшыя* ***скрыжалі****, бо новы пішацца закон (Я. Колас). Песні для народа тварыў* ***баян*** *Купала (М. Аўрамчык).*

**3. Неалагізмы. Аўтарскія неалагізмы**

Тэрмін **“неалагізм”** грэчаскага паходжання (neos –новы, logos – слова) – гэта словы або звароты маўлення, створаныя дзеля абазначэння новага прадмета або выражэння новага паняцця.

Галоўная прымета неалагізмаў – іх навізна і свежасць. Да таго часу, пакуль новыя словы маюць вузкую сферу выкарыстання і зразумелыя для абмежаванага кола людзей, яны ўваходзяць у пасіўны склад лексікі. Разам з тым неабходна ўлічваць, што ў век навукова-тэхнічнага прагрэсу, высокага адукацыйнага ўзроўню носьбітаў мовы новыя словы вельмі хутка становяцца агульнавядомымі. Аднак тыя з іх, якія вызначаюцца ў лексічнай сістэме мовы адценнем навізны, незвычайнасці, адносяцца да неалагізмаў.

У залежнасці ад структурна-семантычных асаблівасцей неалагізмы падзяляюцца на:

**Лексічныя неалагізмы** — новыя словы, якія з’явіліся ў мове як назвы новых прадметаў і паняццяў Напрыклад: ***арганайзер*** *-- блакнот-дзённік для дзелавых і асабістых запісаў);* ***саміт*** *– сустрэча або нарада кіраўнікоў дзяржаў), інтэрнэт, гіпермаркет, салярый, еўра, відэачат, гамбергер, гірудатэрапія.* Гэта словы ўтвораныя або запазычаныя з іншых моў.

**Семантычныя неалагізмы** – новыя значэнні раней вядомых слоў. Напрыклад: ***пірат*** – той, хто займаецца незаконнай вытворчасцю і продажам аўдыё- і відэапрадукцыі, камп’ютарных праграм, кніг; ***сабака*** – у інф.: спецыяльны знак, які выкарыстоўваецца пры запісе адраса электроннай пошты; ***буфер*** – зона памяці камп’ютара; ***жучок*** – мініацюрнае ўстройства для падслухоўвання; ***брудны*** – які насычаны шкоднымі рэчывамі, экалагічна небяспечны.

Гэтыя два тыпы неалагізмаў уваходзяць у лексічную сістэму мовы і называюцца агульнамоўнымі. Яны выступаюць як узнаўляльныя моўныя адзінкі і фіксуюцца ў слоўніку (“Слоўнік новых слоў беларускай мовы” В.І. Уласевіч, Н.М. Даўгулевіч, Мн.: 2009).

Беларуская мова пачынаючы з 90-х гадоў ХХ ст. папоўнілася значнай колькасцю новых слоў, якія абазначаюць новыя паняцці або з’яўляюцца дублетамі нарматыўных лексем. Адной з вызначальных рыс беларускай мовы гэтага перыяду выступае тэндэнцыя да замены лексічных адзінак, агульных с рускай мовай, наватворамі або запазычаннямі з польскай і ўкраінскай моў. Паланізмы і ўкраінізмы з’яўляюцца дублетамі беларускіх нарматыўных лексем. Напрыклад: ***амбасада*** (польск.) – пасольства; ***імпрэза*** (польск.) – мерапрыемства; ***напрыканцы*** (укр.) – у канцы.

Значна павялічылася колькасць запазычанняў-наватвораў з англійскай мовы, якая ў канцы ХХ ст. стала мовай глабальнай камунікацыі. Тэматычна гэтыя словы ахопліваюць практычна ўсе сферы сучаснага жыцця: *палітыку* – саміт, інаўгурацыя, э*каноміку* – клірынг, холдынг, с*порт* – кікбоксінг, бодзістайлінг – сістэма практыкаванняў для паляпшэння фігуры, боўлінг, *медыцыну* -- ваксінг, ліфтынг, *бытавую сферу* – гамбургер, сайдынг, памперсы, *інфармацыйныя тэхналогіі* – ноўтбук, сканер, прынтар і інш.

Такім чынам, змены ў слоўнікавым складзе мовы непасрэдна звязаны са зменамі ў жыцці грамадства. Значныя гістарычныя і сацыяльныя пераўтварэнні апошніх дзесяцігоддзяў паўплывалі на лексічныя працэсы ў беларускай мове. Найбольш адчувальным і важным з’яўляецца працэс папаўнення лексікі новымі словамі.

Асобна выступае разрад індывідуальна-аўтарскіх неалагізмаў або а**казіяналізмаў** (іх называюць індывідуальна-стылістычнымі ўтварэннямі, аўтарскімі наватворамі). Гэта новыя словы, якія ствараюцца аўтарамі ў канкрэтным кантэксце і звычайна не маюць шырокага распаўсюджвання. Яны ў большасці не адпавядаюць агульнапрынятаму ўжыванню, характарызуюцца індывідуальным густам творцы, што абумоўлена спецыфічнасцю кантэксту. Таленавітым майстрам у стварэнні новых слоў, безумоўна, быў Янка Купала: *злыбяда, пакрыёма, скурганіць, песнябай, фашыстоўскі, верасны, абняволіць, сцішна, горна.* Аўтарскія неалагізмы называюць яшчэ індывідуальна-стылістычнымі, таму што такія словы ствараюцца паэтамі для пэўнай мастацкай мэты.

Утварэнне аказіянальных слоў – не стыхійны працэс. Яно ідзе па пэўнай аналогіі, паводле ўзораў звычайнага слова, і пры гэтым можа быць падобным да яго або не.

Надзвычай актыўны працэс аўтарскай словатворчасці прыпадае на 20-я гады ХХ ст., калі на літаратурным небасхіле заззялі зоркі У.Дубоўкі, М.Чарота, П.Труса і інш. беларускіх пісьменнікаў. Іх творы вызначаліся навізной формы, актыўным пошукам найбольш яркага, нетрадыцыйнага слова. Аўтарскія ўтварэнні знаходзім і ў мастацкіх творах апошніх гадоў. Індывідуальная словатворчасць з’яўляецца адметнай рысай мовы беларускай мастацкай літаратуры. Аказіяналізмы часта сустракаюцца ў мове твораў Н. Гілевіча, Р. Барадуліна, А. Глобуса, А. Сыса, Л. Дранько-Майсюка і інш. Такія адзінкі не адпавядаюць агульнапрынятым нормам, характарызуюцца індывідуальным густам творцы і абумоўлены спецыфічным кантэкстам: *Пакуль не возьме да сябе, Раўнуе да* ***чужаземляў*** *родная зямля (Р. Барад.), чужаземлі – складаны назоўнік, утвораны спосабам складання прым. чужы і наз. зямля* ***; ніцачола*** *“схіліўшы галаву” – прым. ніцы + наз. чало + суф. –а: Да ўкрыжаванае бяды прыйсці І ўкленчыць ніцачола (Р. Барад.);* ***вечнадзева*** *“святая” – прысл. вечна + наз. дзва: Багародзіца, Вечнадзева Марыя, Мы ўсе прад табою (Р. Барад.); Кожны свой дзень* ***назязюлены*** *бачу наперад, але памяць пабіў нехта кулямі, памяці мне не стае (А. Сыс).*

У якасці наватвораў шырока ўжываюцца:

1 Назоўнікі, якія могуць быць структурна простымі і складанымі:

*Гэй, спрадвечныя курганы, Сведкі прошласці глухой (Я.Колас. Родны край); Ні снегападам і не цветападамі Сцяжынак не завеяць дарагіх (У.Карызна. Гаркаваты цвет). Блукаюць грыбазбіры (П.Панчанка);Мы словападам зацярушаны (П. Панчанка); Будзе радасць цвісці Каляровасцю руж (П.Трус); Касцоў песціць рукой сонцавей залаты (М.Чарот); Была на сэрцы восень – Імглістасць і туманы (М.Чарот).*

2 Прыметнікі, простыя і складаныя:

*І шуміць, і грыміць Срэбразвонны ручэй (Я.Колас. Ручэй); Мае вочы журбу ўтапілі У клянова-пунцовай лістве (П.Трус); Бывала ў вечар смугла-сіні Расою ўпоіцца сасна (П.Трус).*

3 Дзеясловы: *Адбалелі, адсмылелі раны (А.Вольскі. Партызанская бяроза); А гэта маё шчасце ясніцца(У.Карызна. Гаркаваты цвет); Сыплюцца каплі вады і крышталяцца ў возеры сінім (П.Трус); Цьміцца ветразямі неба просінь (У.Дубоўка); Раскалыхайся, сіняе мора, распарасонься вада-ваданіца (У.Дубоўка).*

4 Прыслоўі*: Калышацца вагон чаёва, вечарова (У.Някляеў).*

Большасць аказіяналізмаў узнікае ў выніку імкнення да абнаўлення славеснага выражэння, да замены слоў звычайных і тых, якія часта паўтараюцца, новымі, невядомымі і таму больш выразнымі

Аказіяналізмы і неалагізмы збліжае тое, што яны ствараюцца як новыя, незвычайныя словы. Але яны істотна адрозніваюцца паміж сабой: неалагізмы – агульнамоўныя адзінкі, а аказіяналізмы цесна звязаны з пэўным кантэкстам і не замацоўваюцца ў якасці моўнай нормы. Пісьменнікі і паэты ствараюць такія словы для больш вобразнага выражэння паняццяў. Напр.: На маёй радзіме ***васількуюць*** нівы, вочы з васількоў у землякоў (Камейша).

Лекцыя 3. СТЫЛІСТЫЧНАЯ ДЫФЕРЭНЦЫЯЦЫЯ ЛЕКСІКІ

1. Паняцце функцыянальнага стылю і стылістычнай афарбоўкі моўнай адзінкі.
2. Разнавіднасці кніжнай і размоўнай лексікі. Паняцце лексіка-стылістычнай парадыгмы.
3. Экспрэсіўна-эмацыянальныя элементы ў значэнні слова.

**1Паняцце функцыянальнага стылю і стылістычнай афарбоўкі моўнай адзінкі**

Слова стыль паходзіць ***ад лац. stilus***, і ў старажытнасці абазначала назву вострай палачкі, якая ўжывалася ў Старажытнай Грэцыі і Рыме для пісьма на дошчачках, залітых воскам. Сёння слова стыль мае іншае значэнне.

**Стыль** – сістэма моўных сродкаў, якая абумоўлена мэтамі і прынцыпамі адбору гэтых сродкаў у той ці іншай сферы дзейнасці.

Беларуская літаратурная мова як вышэйшая форма нацыянальнай мовы выкарыстоўваецца ў розных сферах жыцця і дзейнасці беларускага народа, што выяўляецца ў яе шматфункцыянальным характары, у разгалінаванасці яе стыляў.

 **Функцыянальны стыль** – гэта такая разнавіднасць мовы, якая характарызуецца пэўнымі асаблівасцямі адбору, спалучэння і арганізацыі моўных сродкаў у залежнасці ад задач камунікацыі. У сучаснай беларускай мове вылучаюць 5 стыляў: навуковы, публіцыстычны, афіцыйна-справавы, мастацкі і размоўны. Першыя чатыры адносяцца да пісьмова-кніжных, апошні лічыцца вусна-размоўным.

 Кожны стыль характарызуецца пэўным наборам моўных сродкаў з аднатыпнай эмацыянальна-экспрэсіўнай і функцыянальна-стылістычнай афарбоўкай.

 **Навуковы стыль** – разнавіднасць літаратурнай мовы, якая выкарыс-тоўваецца з мэтай даходлівага, доказнага апісання навуковых адкрыццяў, тэхнічных дасягненняў, асвятлення культурна-гістарычных праблем. Рэалізуецца ён у навукова-тэхнічнай літаратуры, падручніках, дапаможніках, у дакладах і выступленнях на навуковыя тэмы. У галіне лексікі навуковы стыль характарызуецца шырокім ужываннем навуковых і тэхнічных тэрмінаў, што абумоўлена імкненнем дасягнуць яснасці, дакладнасці навуковага выкладу. Мнагазначныя стылістычна нейтральныя словы ўжываюцца у навуковым стылі не ва ўсіх значэннях, а, як правіла, толькі ў адным. Гэтаму стылю характэрна ўжыванне назоўнікаў з абстрактным значэннем: адлюстраванне, аднаўленне, мысленне, даследаванне. Паколькі гэтаму стылю ў меншай ступені ўласціва ацэначнасць, таму ў ім адсутнічае размоўная і прастамоўная лексіка, словы з эмацыянальна-экспрэсіўнай афарбоўкай.

 **Афіцыйна-справавы стыль** – гэта разнавіднасць літаратурнай мовы, якая забяспечвае афіцыйныя зносіны людзей і рэалізуецца ў галіне права і заканадаўства, у справаводстве, службовай перапісцы ўстаноў. Для гэтага стылю характэрна строгасць у адборы слоў і выразаў, сцісласць і лаканічнасць выкладу. У галіне лексікі пераважаюць нейтральныя словы, часта сустракаюцца канцылярызмы і маўленчыя штампы – гэта словазлучэнні, якія паўтараюцца ў многіх афіцыйна-справавых тэкстах і маюць устойлівы характар: права на адукацыю, займаць пасаду, мець значэнне. Шырока выкарыстоўваюцца тэматычна абумоўленыя спецыяльныя словы і тэрміны: дыпламатычны корпус, заканадаўства, органы дзяржаўнага кіравання, а таксама абрэвіятуры і складанаскарочаныя словы, што абумоўлена імкненнем да сцісласці: Мінфін, Мінюст. Адсутнасць ацэначных і пабочных слоў, якія выражаюць няўпэўненасць, верагоднасць.

 **Публіцыстычны стыль** – разнавіднасць літаратурнай мовы, якая выкарыстоўваецца ў грамадска-палітычнай сферы, перыядычным друку, публічных выступленнях, па радыё і тэлебачанні з мэтай перадачы інфармацыі. Гэтаму стылю характэрна эмацыянальнасць, вобразнасць, пабуджальнасць да дзеяння. У галіне лексікі пераважае грамадска-палітычная тэрміналогія, аднак выкарыстоўваюцца і словы з ацэначнымі значэннямі. Гэтаму стылю характэрна наяўнасць спецыфічных газетных метафар і перыфраз: пульс часу, фронт барацьбы, блакітныя артэрыі, чорнае золата; выкарыстанне маўленчых стандартаў і клішэ: сейбіты разумнага, добрага, вечнага, бітва за ўражай.

 **Мастацкі стыль** – разнавіднасць літаратурнай мовы, якая выкарыстоўваецца ў прозе, паэзіі, драматургіі з мэтай эстэтычнага ўздзеяння на людзей, з мэтай задавальнення духоўных патрэб грамадства. Гэты стыль вызначаецца вобразнасцю, эмацыянальнасцю, здольнасцю выклікаць розныя пачуцці. Таму гэтаму стылю характэрна шырокае выкарыстанне вобразна-выяўленчых сродкаў: метафар, эпітэтаў, параўнанняў. У мастацкім стылі выкарыстоўваюцца ўсе пласты лексікі з яе прамымі і пераноснымі значэннямі, экспрэсіўна-эмацыянальнай афарбоўкай.

 **Гутарковы (размоўны) стыль** – гэта стыль, які абслугоўвае сферу бытавых зносін і рэалізуецца пераважна ў вуснай форме. Большасць слоў гэтага стылю – словы з канкрэтнымі бытавымі значэннямі, з эмацыянальна-экспрэсіўнай афарбоўкай. Шырокае выкарыстанне нелітаратурных лексем: прастамоўнай лексікі і фразеалогіі, дыялектызмаў, жарганізмаў: картопля, даўбешка, філон (гультай).

Такім чынам, адметнай асаблівасцю любога стылю з’яўляецца перш за ўсё лексіка. Калі мы характарызуем слова ў адносінах яго стылістычнага выкарыстання, то пры гэтым маем на ўвазе той функцыянальны стыль, у якім дадзенае слова рэгулярна выкарыстоўваецца.

Моўныя адзінкі, якія выкарыстоўваюцца ў адпаведным функцыянальным стылі мовы, набываюць своеасаблівую стылістычную афарбоўку.

**Стылістычнай афарбоўка** – гэта дадатковая да лексічнага значэння слова якасць, якая выражае яго прыналежнасць да пэўнага стылю.

**Стылістычная афарбоўка моўнай адзінкі** – гэта дадатковыя да асноўнага намінатыўнага, прадметна-лагічнага і граматычнага значэнняў экспрэсіўныя ці функцыянальныя ўласцівасці, якія абмяжоўваюць магчымасці ўжывання моўнага сродку пэўнымі сферамі і ўмовамі зносін і тым самам нясуць пэўную інфармацыю.

У стылістычных адносінах лексіка сучаснай беларускай мовы не з’яўляецца аднароднай і падзяляецца на стылістычна нейтральную (міжстылёвую) і стылістычна афарбаваную.

Пераважную большасць лексікі складаюць агульнаўжывальныя словы, якія ўжываюцца ў вуснай і пісьмовай мове без якіх-небудзь абмежаванняў. Такія словы адносяцца да **стылістычна нейтральнай лексікі**, яны выкарыстоўваюцца ў розных стылях мовы і не маюць ніякай стылістычнай афарбоўкі. Нейтральным словам і выразам уласціва ***намінатыўная функцыя***, яны толькі называюць прадметы, паняцці, з’явы, не ацэньваючы іх. Стылістычна нейтральная лексіка выкарыстоўваецца ва ўсіх сферах моўных зносін людзей, таму ў яе склад уваходзяць словы, якія абазначаюць прадметы, якасці, дзеянні, вядомыя ўсім носьбітам мовы. Гэтыя словы з’яўляюцца агульнавядомымі назвамі з’яў прыроды, раслін, жывёл, паняццяў роднасці і сваяцтва, пабудоў, колераў, прымет, працэсаў, станаў і інш. Напрыклад, вада, снег, жыта, ліпа, воўк, сабака, бацька, дачка, дом, бегаць, гаварыць). Да стылістычна нейтральных адносяцца таксама лічэбнікі, займеннікі, прыназоўнікі, часціцы, злучнікі. Стылістычна нейтральныя словы складаюць аснову лексічнага фонду беларускай мовы і з’яўляюцца лексічнай асновай усіх стыляў. Таму стылістычна нейтральную лексіку называюць яшчэ **міжстылёвай**.

**Стылістычна афарбаваныя** словы і выразы, акрамя намінатыўнай, выконваюць адначасова і эстэтычную функцыю – выражаюць дадатковыя эмацыянальныя і экспрэсіўныя адценні. Яны даюць суб’ектыўную ацэнку сказанаму або выражаюць ацэначныя адносіны чалавека да пэўных рэалій. Напрыклад: сонейка, вятрыска, бялюсенькі, швэндацца, нажышча, ваўчуга. Такая лексіка звычайна абмежавана пэўным стылем мовы.

**2 Разнавіднасці кніжнай і размоўнай лексікі. Паняцце лексіка-стылістычнай парадыгмы**

У залежнасці ад стылю выкарыстання лексіка сучаснай беларускай мовы падзяляецца на **кніжную** і **размоўную**. У склад **кніжнай** лексікі ўваходзяць словы, якія выкарыстоўваюцца ў пісьмовай мове і маюць стылістычнае адценне кніжнасці. Асноўнымі сферамі яе функцыянавання з’яўляюцца навукова-тэхнічная, грамадска-палітычная і грамадска-культурная дзейнасць, справаводства і літаратурна-мастацкая творчасць, а найбольш тыповымі стылямі – навуковы, публіцыстычны, афіцыйна-справавы і мастацкі.

Кніжная лексіка ў сваю чаргу падзяляецца на: 1) навуковую (тэрміналагічную); 2) публіцыстычную (грамадска-палітычную); 3) афіцыйна-справавую; 4) паэтычную.

Названыя пласты кніжнай лексікі сустракаюцца ў адпаведных стылях мовы.

Да навуковай (**тэрміналагічнай) лексікі** адносяцца словы, што выражаюць паняцці розных галін навукі і тэхнікі і аб’ядноўваюцца ў мове пад агульнай назвай “тэрміны”: дактыль, алегорыя, семантыка, алгарытм, амёба, мерыдыян. Тэрміналагічная лексіка выкарыстоўваецца ў навуковым стылі, шырока ўжываецца ў навуковай і тэхнічнай літаратуры, манаграфіях, дакладах, артыкулах.

**Публіцыстычная лексіка** выкарыстоўваецца ў сферы грамадска-палітычнай дзейнасці. Вызначаецца высокай частотнасцю ўжывання на старонках газет і часопісаў, характэрна публіцыстычнаму стылю: выбары, кааліцыя, дэпутат, айчына, свабода, брацтва, патрыёт.

**Афіцыйна-справавая лексіка** – гэта словы і ўстойлівыя спалучэнні слоў, тыповыя для дзелавых папер і афіцыйных дакументаў (пастанова, пратакол, іск, інструкцыя, рэзалюцыя, парадак дня, справаздача). Афіцыйна-справавая лексіка характарызуецца вялікай колькасцю стандартных моўных адзінак, пазбаўленых эмацыянальна-экспрэсіўнай афарбоўкі, ёй уласціва адценне афіцыйнасці, сухасці. Напрыклад: за справаздачны перыяд, палічыць мэтазгодным, слухалі, пастанавілі, прысутнічалі, прымаючы пад увагу і інш.

**Паэтычная лексіка** (паэтызмы) – словы, якім уласціва стылістычнае адценне ўрачыстасці, узнёсласці або мяккасці, лірычнасці і якія ўжываюцца пераважна ў паэтычных творах (агняцветны, ясназоры, зараніца, ліра, муза, раць, скрыжалі. веснавей). Такія словы пазначаюцца ў слоўніках паметай *паэт*.

Асобна вылучаецца **народна-паэтычная лексіка**, што ўжываецца, як правіла, у вусна-паэтычнай творчасці, але сустракаецца ў мове сучаснай мастацкай літаратуры: дзеванька, крынічанька, ручанькі, лецейка. У слоўніках падаецца з паметай *нар.-паэт.*

Кніжная лекіка разам з нейтральнай забяспечвае беларускай мове ўстойлівасць, пераемнасць паміж рознымі перыядамі яе развіцця і ўзаемасувязь паміж сферамі выкарыстання, што надае слоўнікаваму складу сістэмнасць. Усе разрады кніжнай лексікі ўзаемадзейнічаюць паміж сабой, узаемапранікаюць у розныя стылі.

Словы, якія ўжываюцца ў штодзённых неафіцыйных, бытавых зносінах людзей адносяцца да **размоўнай** або **гутарковай лексікі**. Асаблівасцю размоўнай лексікі з’яўляецца тое, што яна абслугоўвае сферу вусных моўных зносін. Таму названы пласт слоў характарызуецца стылістычным адценнем гутарковасці ці размоўнасці, дадатковымі адценнямі іроніі, жарту, знявагі.

У складзе размоўнай лексікі выдзяляюцца:

**1.** **Нейтральныя агульнаўжывальныя словы**, якія з’яўляюцца назвамі прадметаў дамашняга побыту, страў, гаспадарчых пабудоў (гаршок, дзежка, каравай, кладоўка, гумно, склеп)

**2.** **Гутарковыя словы** – словы вуснага маўлення з адценнямі іроніі, жарту, знявагі (дамоўка, жытка, гаманіць, мармытаць, хапнуць, кірпаносы). Гутарковыя словы ўваходзяць у лексічную сістэму літаратурнай мовы і не парушаюць яе норм, пераважна яны ўжываюцца ў сферы штодзённых бытавых зносін, шырока выкарыстоўваюцца ў мастацкіх творах як стылістычны сродак.

**3.** **Прастамоўныя словы**, якія знаходзяцца на мяжы літаратурнай і нелітаратурнай мовы. Такія словы не сталі літаратурнай нормай і характарызуюцца адценнямі спрошчанасці, грубаватасці. Як правіла, гэтыя словы называюць адмоўныя якасці чалавека: лайдак, зубаскал, манюка, прайдзісвет, пустадомак, плявузгаць, швэндацца. Прастамоўная лексіка выкарыстоўваецца ў мастацкіх творах і гутарковай мове як сродак эмацыянальна-экспрэсіўнай выразнасці.

 Па-за межамі літаратурнай мовы знаходзяцца лаянкавыя, вульгарныя словы або вульгарызмы (балван, ёлуп, зараза). Іх выкарыстанне сведчыць пра нізкую моўную культуру*.* У мове мастацкай літаратуры яны сустракаюцца толькі ў дыялогах, галоўным чынам пры паказе адмоўных персанажаў, іх паводзін і ўчынкаў.

Адрозненні паміж словамі па іх стылістычнай афарбоўцы адлюстроўвае лексіка-стылістычная парадыгма.

**Поўная лексіка-стылістычная парадыгма** складаецца з трох асноўных пазіцый: кніжнага слова – нейтральнага слова – вусна-размоўнага слова. Напрыклад, лік (кніжн., уст.) – твар (нейтр.) – морда (разм., груб.); спачыць (кніжн.) – памерці (нейтр.) – здохнуць (разм.).

**Няпоўная лексіка-стылістычная парадыгма** складаецца з дзвюх пазіцый: кніжнага слова – стылістычна-нейтральнага слова або стылістычна-нейтральнага – вусна-размоўнага слова. Напрыклад, ланіты (кніжн., уст.) – шчокі (нейтр.); чало (кніжн., уст.) – лоб (нейтр.); есці (нейтр.) – жэрці (разм.); рот (нейтр.) – зяпа (разм.).

**3 Экспрэсіўна-эмацыянальныя элементы ў значэнні слова**

 Важным элементам стылістычна-функцыянальнай характарыстыкі мовы з’яўляецца **эмацыянальнасць** і **экспрэсіўнасць**. Эмацыянальна-экспрэсіўная афарбоўка як кампанент лексічнага значэння перш за ўсё характарызуе абазначаны словам прадмет, з’яву, выражае да іх пэўныя пачуцці, суб’ектыўныя адносіны таго, хто гаворыць. Яна існуе ў моўным сродку незалежна ад яго ўжывання.

Словы, якія толькі называюць прадметы, з’явы, дзеянні і прыметы і не выражаюць ніякіх эмацыянальных, экспрэсіўных, ацэначных адценняў, адносяцца да **эмацыянальна нейтральнай лексікі**: вада, дрэва, сонца, гаварыць, добры, далёка. Асаблівасцю значэння эмацыянальна нейтральных слоў з’яўляецца тое, што яны заключаюць у сабе толькі такую інфармацыю, якая выражае сутнасць самога прадмета паведамлення. Значэнне такіх слоў непасрэдна звязана з рэчаіснасцю і не характарызуе ўмовы і ўдзельнікаў камунікацыі.

Словы, якія называюць прадметы, з’явы, дзеянні, прыметы і адначасова выражаюць эмацыянальныя, экспрэсіўныя і ацэначныя адценні, адносяцца да **эмацыянальна-ацэначнай лексікі.** Так, словы сонца і сонейка маюць агульнае лексічнае значэнне “нябеснае свяціла”, але ў слове сонейка ёсць дадатковая якасць – ацэначнасць, якая выражае ласкавыя, спагадлівыя адносіны гаворачай асобы да названага прадмета. Слова сонца – эмацыянальна нейтральнае, сонейка – стылістычна афарбаванае.

**Эмацыянальнасць** (лац. emovere –узбуджаць, хваляваць) – выражэнне пачуццяў, настрою. У мове эмацыянальнасць выражаецца пры дапамозе спецыяльных сродкаў, напрыклад, суфіксаў, часціц, выклічнікаў.

**Экспрэсіўнасць** (лац. expressio – выражэнне, выяўленне) – гэта выяўленчая якасць мовы, якая робіць выказванне больш яркім, выразным і вобразным.

**Экспрэсіўнасць** – гэта адлюстраванне ў слове эмацыянальных і ацэначных адносін чалавека да таго, што ён гаворыць або піша.

Паняцці эмацыянальнасці і экспрэсіўнасці не з’яўляюцца тоеснымі: эмацыянальна афарбаваная моўная адзінка заўсёды з’яўляецца экспрэсіўнай, але далёка не кожная экспрэсіўная адзінка валодае эмацыянальнасцю. Таму паняцце экспрэсіўнасці шырэй за паняцце эмацыянальнасці.

Экспрэсіўнасць часцей выяўляецца не ў чыстым выглядзе, а ў непадзельным адзінстве з эмацыянальнасцю і вобразнасцю.

Эмацыянальныя, экспрэсіўныя і ацэначныя адценні – гэта такія кампаненты семантыкі, якія перш за ўсё характарызуюць прадмет, з’яву, дзеянне і тым самым выражаюць адносіны да яго гаворачага. Гэтыя адносіны могуць быць станоўчымі ці адмоўнымі, таму адрозніваюць эмацыянальна-экспрэсіўныя адценні станоўчай і адмоўнай ацэнак. Да першых адносяцца адценні любові, павагі, пяшчоты, ласкальнасці (сыночак, бабулька, даражэнькі), адабрэння (малайчына), жартаўлівасці (карапуз), паэтычнасці, узнёсласці. Да другіх адносяцца адценні неадабрэння (лежабок, беларучка), грубасці (балван, зараза), зневажальнасці (валацуга, галадранец).

У залежнасці ад значэння і таго, якое адценне эмацыянальна-экспрэсіўнай ацэнкі ўласціва таму ці іншаму слову, у складзе эмацыянальна-экспрэсіўнай лексікі вылучаюць наступныя групы слоў:

1. Агульнаўжывальныя словы, у якіх ацэнка, адносіны да зместу моўнай адзінкі ўтрымліваюцца ў самім яе значэнні. Такія словы сваім прамым значэннем кваліфікуюць прадметы, з’явы, дзеянні з дадатнага ці адмоўнага боку: любоў, пяшчота, ласка, прыгожы, нянавісць, грубы, неахайны, радасна, сумна. Пяшчота – пачуццё ласкі, замілавання; нянавісць – пачуццё моцнай варожасці, непрыязнасці.
2. Словы якаснай ацэнкі, што выражаюць эмацыянальна-экспрэсіўныя адносіны пры дапамозе суфіксаў ці радзей прыставак. Так, значэнне памяншальнасці або ласкальнасці перадаецца суфіксамі –к, -ок, -ік, -ейк, -аньк, -еньк, -ечк: травінка, рэчаніка, матылёк, міленькі, даражэнькі, крыніца – крынічанька, белы – бялюткі, малы – малюсенькі, прыходзіць – папрыходзіць, звер – звяруга, мароз – маразішча, дом – даміна. Значэнне павелічальнасці, зневажальнасці перадаецца суфіксамі –іск, -ыск, -ышч, -уг, -эч: звяруга, халадэча.
3. Паэтычныя, прастамоўныя словы, у самім значэнні якіх ёсць эмацыянальна-ацэначнае адценне: срэбразвонны, мазіла, пустамеля, п’янчуга, лежабок.
4. Агульнаўжывальныя словы, якія ў пераносным значэнні набываюць адпаведныя эмацыянальна-экспрэсіўныя і ацэначныя значэнні: асёл – пра дурнога, упартага чалавека; варона –пра няўважлівага чалавека, ліса – пра хітрага чалавека. Такія словы ў сваім прамым значэнні з’яўляюцца эмацыянальна-нейтральнымі.
5. Кніжныя словы, якія ў пераносным значэнні набываюць тыя ці іншыя эмацыянальна-экспрэсіўныя адценні. Напрыклад, баталія – у значэнні сварка, бойка; робат – пра чалавека, які робіць усё механічна.

 Здольнасць эмацыянальна-экспрэсіўнай лексікі не толькі называць, але і пэўным чынам характарызаваць тыя або іншыя прадметы, з’явы, дзеянні абумовіла шырокае выкарыстанне гэтай лексікі ў творах мастацкай літаратуры і публіцыстыкі.

Лекцыя 4. ФАРМІРАВАННЕ ЛЕКСІКІ БЕЛАРУСКАЙ МОВЫ

1. Генетычная характарыстыка лексікі сучаснай беларускай мовы.
2. Запазычанні ў лексічнай сістэме беларускай мовы
3. Лексічныя запазычанні са славянскіх моў, іх прыкметы, тэматычная групоўка
4. Лексічныя запазычанні з неславянскіх моў, іх асноўныя прыкметы
5. Асваенне іншамоўнай лексікі

 **1. Генетычная характарыстыка лексікі сучаснай беларускай мовы**

 На генетычнай аснове ў складзе спрадвечнай лексікі вылучаюцца чатыры пласты слоў: індаеўрапейскія, агульнаславянскія, усходнеславянскія і ўласнабеларускія.

**Індаеўрапейская лексіка**

 Самай старажытнай з’яўляецца лексіка індаеўрапейскага паходжання. **Індаеўрапейскімі** называюцца такія словы, якія ўзніклі ў індаеўрапейскай прамове ў перыяд індаеўрапейскай этнічнай агульнасці. Калі ў ІV тысячагоддзі да н.э. індаеўрапейская этнічная агульнасць распалася і перастала існаваць індаеўрапейская прамова, то тыя індаеўрапейскія словы, што абазначалі жыццёва важныя канкрэтныя прадметы і з’явы жывой і нежывой прыроды, прыметы, дзеянні, а таксама адзінкавыя абстрактныя паняцці, узялі ў спадчыну мовы індаеўрапейскай сям’і, у тым ліку і агульнаславянская мова. З агульнаславянскай мовы індаеўрапейскія словы перайшлі ў старажытнарускую мову, а пасля яе распаду – у асобныя ўсходнеславянскія мовы, г.зн. рускую, беларускую і ўкраінскую і дайшлі да нашага часу.

 Індаеўрапейскія па паходжанню словы адзначаюцца як у славянскіх (польская, балгарская, чэшская), так і ў іншых індаеўрапейскіх мовах (лацінская, нямецкая, французская). У агульнаславянскі перыяд індаеўрапейская лексіка з’яўлялася асновай для ўтварэння новых слоў. У працэсе развіцця славянскіх моў індаеўрапейскія словы мянялі сваё аблічча згодна з законам кожнай мовы. Аднак нярэдкія выпадкі, калі індаеўрапейская лексіка функцыянуе ў славянскіх мовах без істотных структурных і семантычных змен. Такія словы складаюць індаеўрапейскі лексічны пласт у славянскіх мовах, яны пашыраны сярод наступных лексіка-семантычных груп:

1. Назвы роднасці і сваяцтва: маці, брат, дачка, сястра, свёкар, сын, дзед, дзевер.
2. Назвы органаў і частак цела чалавека і жывёлы: сэрца, нос, дзясна, грудзі, зуб, язык, вуха, бровы, нага, калена, вымя.
3. Назвы жывёл, птушак, насякомых і іншых жывых істот: алень, воўк, бабёр, , карова, каза, гусь, муха, карова, авечка, вуж.
4. Назвы расліннага свету: бяроза, вярба, дуб, жолуд, зерне.
5. Назвы жылля, гаспадарчых прылад: дом, жорны, цэп, саха.
6. Назвы нябесных цел, з’яў прыроды: сонца, неба, вечар, вада, раса, снег.
7. Назвы дзеянняў, працэсаў: ісці, везці, стаяць, цячы, жаць, пісаць
8. Назвы прымет і якасцей: босы, востры, сівы, стары, цёмны.
9. Назвы асобных абстрактных паняццяў: бяда, вера, дзіва, дух.

Акрамя таго індаеўрапейскімі ў беларускай мове з’яўляюцца асобныя лічэбнікі, займеннікі, прыназоўнікі: два, сто, вы, твой, аб, па, пра і інш.

 Індаеўрапейская лексіка з’явілася базай для ўтварэння новых слоў.

**Агульнаславянская лексіка**

Па меры распаду індаеўрапейскай этнічнай агульнасці на аснове розных дыялектаў паступова складваліся новыя моўныя адзінствы – індыйскае, іранскае, балтыйскае, германскае, раманскае і інш. Адным з такіх адзінстваў было славянскае, у выніку чаго сфарміравалася праславянская мова, якой карысталіся ўсе славяне ўжо ў ІІІ тысячагоддзі да н.э. Праславянская мова праіснавала звыш трох тысяч гадоў, і за гэты час яна папоўнілася многімі новаўтварэннямі, якія ўваходзяць у лексічны склад сучасных славянскіх моў, у тым ліку і беларускай.

Агульнаславянскія па паходжанню словы ўзніклі ў перыяд агульнаславянскага адзінства і таму не ўласцівы іншым індаеўрапейскім мовам, аднак яны выкарыстоўваюцца ў славянскіх мовах, паколькі кожная з іх атрымала гэтыя словы ў спадчыну. Ва ўсіх славянскіх мовах у пераважнай большасці яны распаўсюджаны без істотных структурных і семантычных змен. У асноўным утварэнне новых лексем адбывалася на індаеўрапейскай каранёвай аснове двумя шляхамі: афіксальным і семантычным, найчасцей у сферы назоўнікаў і дзеясловаў. Аднак асобныя лексічныя адзінкі створаны ў перыяд агульнаславянскага моўнага адзінства на аснове запазычанняў.

 Сярод агульнаславянскіх слоў найперш вылучаюцца тыя самыя групы, што і ў індаеўрапейскай лексіцы, аднак даволі пашыраны і такія тэматычныя групы слоў як:

1. Назвы прадметаў быту (адзенне, посуд, мэбля): бочка, вядро, жбан, кажух.
2. Назвы паняццяў сусвету і атмасферных з’яў: гром, імгла, мароз, дождж, лёд.
3. Назвы прадуктаў харчавання, пітва: блін, калач, каша, кісель, масла, квас.
4. Ваенныя тэрміны: вайна, воін, дружына, кап’ё, лук, пяхота, страла.
5. Назвы асоб паводле іх дзейнасці: ваявода, ганчар, каваль, купец.
6. Назвы грамадска-палітычных паняццяў: пасол, племя, суд.

Значную частку агульнаславянскай лексікі складаюць прыметнікі са значэннем:

1. Якасцей, уласцівасцей, прымет і стану: багаты, бедны, здаровы, ласкавы, мілы, мудры, хітры, скупы.
2. Памеру, вагі: вузкі, высокі, глыбокі, кароткі, тонкі.
3. Смаку і іншых адчуванняў: горкі, кіслы, салодкі, цёплы, ціхі, чэрствы.
4. Часу, адлегласці: далёкі, даўні, позні.

Значную групу агульнаславянскіх слоў складаюць дзеясловы, якія абазначаюць:

1. Розныя дзеянні і працэсы: глытаць, дыхаць, мыць, стаяць, цвісці, кусаць.
2. Адчуванні, дзеянне як працэс пераходу з аднаго стану ў другі: баяцца, дрыжаць, пахнуць, слухаць, сохнуць.
3. Рух: бегчы, ехаць, імчаць, ляцець.
4. Маўленне: гаварыць, крычаць, хваліць.

Да агульнаславянскага лексічнага фонду адносяцца таксама:

1. Лічэбнікі: адзін, восем, дзесяць, чатыры, тысяча.
2. Займеннікі: я, ён, мы, хто, што, сам.
3. Прыслоўі: куды, пасля, там, ужо, усюды.
4. Прыназоўнікі: за, над, пад, да,к.
5. Злучнікі, часціцы, выклічнікі: а, і, ды, бы, так, ні, ну.

Індаеўрапейскія і агульнаславянскія словы самыя старажытныя ў лексіцы сучасных славянскіх моў. Па сваім месцы і ролі яны адносяцца да агульнаўжывальных, стылістычна нейтральных лексічных адзінак, якія ўваходзяць у ядро слоўніка беларускай мовы і служаць базай для ўтварэння шматлікіх разрадаў новых слоў.

**Усходнеславянская лексіка**

 Праславянская мова існавала больш за тры тысячагоддзі. Аднак у VI –VII ст н.э. яна распалася на шэраг дыялектаў, на аснове якіх пачалі фарміравацца асобныя групы славянскіх моў. З гэтага часу пачынаецца гісторыя ўсходнеславянскай мовы – агульнай мовы ўсходніх славян, якая сфарміравалася ў VIII –IX ст. У далейшым яна развівалася як мова ўсходнеславянскай народнасці.

 Словы, якія ўзніклі ў перыяд фарміравання і развіцця агульнай мовы ўсходніх славян, якую прынята называць агульнаўсходнеславянскай (інакш старажытнарускай) мовай, лічацца **ўсходнеславянскімі**.

 Усходнеславянскія словы адлюстроўваюць тыя зрухі ў сацыяльна-эканамічным і грамадскім жыцці ўсходніх славян, якія адбываліся на працягу VI – XIV ст. Названы пласт слоў даволі значны, багацейшы ў колькасных і ў лексіка-семантычных адносінах за праславянскую лексіку, аднак да нашага часу застаецца найменш даследаваным, не вывучаным.

 Усходнеславянская лексіка развівалася на агульнаславянскай аснове. Разам з тым папаўнялася словамі, якія з’явіліся ў перыяд існавання старажытнарускай мовы, а таксама словамі-запазычаннямі. Для слоў усходнеславянскага перыяду характэрна іх адсутнасць у мовах паўднёвых і заходніх славян. Побач з літаратурнымі словамі існавалі словы дыялектныя. Словы жывой народнай гаворкі папаўнялі лексічны састаў старажытнарускай мовы.

 Для гэтага перыяду характэрны ў асноўным два спосабы лексічнага развіцця: семантычны і афіксальны. У афіксальным спосабе адбылося пашырэнне ў параўнанні з агульнаславянскім перыядам словаўтваральных сродкаў: побач з суфіксамі часцей сталі выкарыстоўвацца прыстаўкі.

 Усходнеславянскія словы належаць наступным лексіка-семантычным групам:

1. Назвы звяроў, жывёл, птушак: кошка, сабака, снягір, жаваранак, собаль, кляча.
2. Назвы роднасці і сваяцтва: бацька, дзядзька, падчарыца, пляменнік.
3. Назвы органаў, частак цела чалавека і жывёл: клык, тулава, шчака, ключыца.
4. Назвы раслін, іх частак, пладоў: асака, ажына, грэчка, куст.
5. Назвы ежы, прадметаў хатняга ўжытку і прылад працы: каравай, лыжка, скаварада, качарга, самавар.
6. Назвы матэрыялу, адзення, абутку: шоўк, нагавіцы, чаравік, маністы, пояс, лапці, кажух.
7. Назвы грамадска-палітычнага, ваеннага зместу: дваране, халоп, продаж, пушка, палонны.

Не ўсе словы ўсходнеславянскай пары захаваліся ва ўсходнеславянскіх мовах да нашых дзён. Адны з іх выйшлі з ужытку, асобныя словы змянілі сваю семантыку, некаторыя засталіся толькі ў дыялектах. Аднак значная частка ўсходнеславянскіх слоў захавала свае першапачатковыя значэнні. Усходнеславянскі лексічны пласт і на працягу наступных стагоддзяў служыў базай для шматлікіх пазнейшых наватвораў і запазычанняў ва ўсіх сферах бытавога, гаспадарчага, грамадска-палітычнага і культурнага жыцця.

Уласнабеларуская лексіка

 Кіеўская Русь у сярэдзіне ХІІ стагоддзя распалася на асобныя феадальныя княствы, і на рубяжы ХІІІ – ХІV ст. пачалі фарміравацца руская, беларуская, украінская народнасці і іх мовы.

 Словы, якія ў працэсе фарміравання і развіцця беларускай мовы ўзніклі на яе ўласнай лексічнай аснове ці ўтвораны пры дапамозе ўласных словаўтваральных сродкаў ад запазычаных лексічных адзінак, называюцца **ўласнабеларускімі**.

 Характэрнай асаблівасцю ўласнабеларускай слоў з’яўляецца тое, што перажная іх большасць – вытворныя лексічныя адзінкі. Як правіла, утвораны яны на базе індаеўрапейскіх, агульнаславянскіх і ўсходнеславянскіх слоў або слоў, уласцівых народнай гаворцы, на аснове якой адбывалася фарміраванне і далейшае развіццё мовы беларускай народнасці, а затым – беларускай нацыянальнай мовы.

 Сярод уласнабеларускіх слоў пашыраны назвы:

1. Асоб паводле іх дзейнасці, асаблівасцей характару, паводзін, а таксама назвы міфічных істот: араты, асілак, абібок, барацьбіт, летуценнік, працаўнік, вадзянік, нячысцік.
2. Жывёл і птушак: берасцянка, бусел, валасянка, кнігаўка, вусень.
3. Раслін: абабак, алешнік, ваўчкі, каліва.
4. Атмасферных з’яў і паняццяў: вясёлка, золак, надвор’е, спёка, світанне, цемра, надвор’е.
5. Пабудоў і іх частак: будынак, вушак, вочап, падпаветка.
6. Прадметаў быту: вопратка, спадніца, хустка.
7. Страў: дранікі, зацірка.
8. Паняццяў колькасці і меры: абярэмак, ахапак.
9. Абстрактных паняццяў: абставіны, вытрымка, летуценне, пакута, пяшчота.
10. Разнастайных якасцей, уласцівасцей, прымет: адмысловы, бадзёры, буйны, гаротны.
11. Дзеянняў і працэсаў: адлюстраваць, гаманіць, пакутаваць, сачыць.

Уласнабеларуская лексіка – багатая ў колькасных і лексіка-семантычных адносінах частка слоўнікавага складу беларускай мовы. Аднак да гэтага часу яна недастаткова вывучана і не зусім выразна акрэслены крытэрыі яе вызначэння. Звычайна лічыцца, што ўласнымі лексічнымі адзінкамі ў той ці іншай мове з'яўляюцца тыя словы, якія існуюць толькі ў ёй і не выкарыстоўваюцца ў іншых мовах, перш за ўсё роднасных. Гэта галоўны і самы надзейны крытэрый. Аднак пры вызначэнні ўласнабеларускіх слоў патрэбна ўлічваць тое, што ў Вялікім княстве Літоўскім беларускі і ўкраінскі народы карысталісяч адной пісьмовай мовай, і многія словы, што ўзніклі ў той перыяд, сталі ўжывацца і ў беларускай і ў украінскай мове, напрыклад: буйны, буякі, звычай, ліджба. Такія словы можна лічыць уласнабеларускімі, бо яны захаваліся ў мове без істотных структурных змен.

 На працягу ўсёй сваёй гісторыі беларускі і польскі народы жылі ў непасрэдным суседстве, а з часоў Люблінскай уніі частка беларускіх зямель знаходзілася ў складзе Рэчы Паспалітай. Таму некаторыя словы,утвораныя ў той час аднолькава пашыраны ў беларускай і польскай мовах: гоман, згода, кудзеля і інш. Такія словы таксама трэба лічыць уласнабеларускімі.

 Уласнабеларускімі неабходна лічыць таксама лексічныя адзінкі, утвораныя ад агульнаславянскіх ці ўсходнеславянскіх каранёвых марфем пры дапамозе прыставак і суфіксаў, уласцівых беларускай мове: авечка, пустка, спявак, слухач, красамоўнасць. Падобныя словы маюць у рускай мове адпаведнікі з той жа каранёвай марфемай, але з іншымі словаўтваральнымі сродкамі: овца, пустота, певец, слушатель, красноречие.

 Да ўласнабеларускай лексікі адносяцца і беларускія калькі з рускіх словаўтваральных мадэлей. Найбольш шматлікія ў сістэме беларускай мовы поўныя калькі, утвораныя з беларускага кораня і беларускіх афіксаў на ўзор адпаведных рускіх слоў: аглядальнік, адзінкавы, асветнік, харчавік.

 Другую групу складаюць няпоўныя калькі, утвораныя з беларускіх і рускіх структурных элементаў (беларускі корань і рускі афікс або наадварот рускі корань і беларускі афікс): выдатнік, выхавацель, прадмова.

1. **Запазычанні ў лексічнай сістэме беларускай мовы**

У лексічнай сістэме сучаснай беларускай мовы побач са спрадвечнабеларускімі словамі вылучацца словы, запазычаныя з іншых моў.

**Запазычванне** – гэта працэс папаўнення лексічнага фонду пэўнай мовы іншамоўнымі адзінкамі, неабходнымі для выражэння як новых паняццяў, так і дыферэнцыяцыі наяўных.

**Запазычанне** – слова, словазлучэнне або марфема, якія ўвайшлі ў пэўную мову з іншай мовы.

 Запазычанымі ў мове называюць лексічныя, марфалагічныя, фанетычныя сродкі, якія перайшлі з іншых моў у выніку моўнага ўзаемадзеяння. Іншамоўныя словы пранікалі і пранікаюць у беларускую мову двума шляхамі: прамым і ўскосным, г.зн. з іншай мовы непасрэдна або праз якую-небудзь мову-пасрэдніцу. У адпаведнасці з гэтым лексічныя запазычанні падзяляюцца на прамыя (непасрэдныя) і ўскосныя (або апасродкаваныя).

 Запазычанне адбывалася двума шляхамі: вусным і пісьмовым. Звычайна вусным шляхам (г.зн. праз жывую гаворку) запазычваліся словы, якія абазначалі прадметы хатняга, прамысловага, гаспадарчага ўжытку, назвы прылад працы, посуду, страў. Напрыклад: патэльня (польск.), ланцуг (ням.). Словы, якія абазначаюць розныя навуковыя і абстрактныя паняцці, часцей за ўсё запазычваліся кніжным шляхам г.зн. пачыналі ўжывацца ў пісьменстве, у літаратурнай мове, а потым паступова станавіліся вядомымі ў гаворках. Напрыклад, генетыка (грэч.), інфляцыя (лац.), дысананс (фр.).

 Пераважная большасць іншамоўных слоў запазычана беларускай мовай у якасці назваў новых прадметаў, з’яў, дзеянняў, прымет, навуковых і тэхнічных паняццяў у працэсе моўных кантактаў паміж народамі, абмену інфармацыяй у розных сферах жыццядзейнасці грамадства.

 Асобныя іншамоўныя словы былі запазычаны для таго, каб, з аднаго боку, дакладна выразіць сутнасць таго ці іншага паняцця, а з другога – выразна акрэсліць семантыку спрадвечна беларускага слова.

 Шматлікія іншамоўныя словы замацаваліся ў якасці сінанімічных сродкаў, што ўзбагаціла стылістычныя і мастацка-выяўленчыя магчымасці беларускай мовы: напрыклад, воплескі – апладысменты (фр.) – авацыі (лац.); шалік – кашнэ (франц.), краявід – ландшафт (ням.).

 Некаторыя іншамоўныя словы замянілі складаную ці састаўную па сваёй форме назву больш лаканічнай. Так, грэчаскае слова сінтаксіс выцесніла з ужывання састаўную назву склад мовы.

 Уласцівыя сучаснай беларускай мове запазычанні прыйшлі ў розны час і з розных моў. З некаторых моў запазычанні адзінкавыя, з другіх яны ўтвараюць цэлыя групы. Іншы раз даволі складана вызначыць, з якой мовы запазычана слова. Гэта тлумачыцца тым, што этымалогія асобных слоў яшчэ не заўсёды дакладна высветлена. Акрамя таго, некаторыя словы, асабліва кніжнага характару, былі запазычаны ў XIV – XVI ст., потым выйшлі з ужытку і былі запазычаны ў другі раз у XIX – XX ст. новай беларускай літаратурнай мовай. Напрыклад, лац. слова бакалаўр было запазычана двойчы: старабеларускай мовай у XVI cт. пры пасрэдніцтве польскай мовы, а затым новай беларускай мовай – пры пасрэдніцтве рускай мовы.

**3 Лексічныя запазычанні са славянскіх моў, іх прыкметы, тэматычная групоўка**

 Генетычная роднасць славянскіх моў, цесныя кантакты паміж славянскімі народамі спрыялі актыўнаму ўзаемадзеянню іх моў, асабліва на лексічным узроўні.

 **а) русізмы – словы, запазычаныя з рускай мовы.**

 Значны ўплыў на развіццё і ўзбагачэнне слоўніка сучаснай беларускай літаратурнай мовы аказала руская мова. Узаемадзеянне паміж рускай і беларускай мовамі існавала на ўсіх этапах іх гістарычнага развіцця, але актыўна праявілася ў канцы XVIIIст, калі Беларусь была далучана да Расіі. Пэўны ўплыў руская мова аказала на развіццё лексікі беларускай мовы ў ХІХ – пач. ХХ ст., узбагаціўшы яе перш за ўсё словамі грамадска-палітычнага, грамадска-культурнага значэння, а таксама адзінкамі навукова-тэрміналагічнага характару: забастоўка, паўстанне, дзекабрыст, губернатар, чыноўнік, земства, ссылка і г.д. Асабліва значную ролю ў развіцці слоўнікавага складу беларускай мовы руская мова адыграла ў савецкі час, калі ў актыўны ўжытак ўвайшлі шматлікія русізмы розных лексіка-семантычных груп:

1. Бытавая лексіка: мясарубка, распашонка, засцёжка, лацкан
2. Грамадска-палітычная: акцябраты, камсамол, стаханавец, бальшавік, палітыка, паўстанне, налог, пракурор
3. Навуковая: раснічка, песцік, ураўненне, частотнасць
4. Ваенная: агнямёт, гусеніца, маршал, шынель, ваенкамат
5. Тэхнічная: акумулятар, вяртушка, балванка, муфта, вінт

 Сярод запазычанняў з рускай мовы ў беларускай лексіцы вылучаюцца тры групы слоў:

1. Слова, запазычаныя з рускай мовы без змен марфалагічнай будовы. Адрозненні могуць назірацца толькі ў вымаўленні і напісанні: подзвіг, дагавор, вопыт, рашэнне, распараджэнне.
2. Словы, запазычаныя з рускай мовы, пры засваенні якіх змянілася марфалагічная будова: гадавіна – годовщина, прадпрыемства – предприятие, узровень – уровень, выключны – исключительный.
3. Словы, пабудаваныя з беларускага лексічнага матэрыялу на ўзор адпаведных рускіх слоў (калькі): мовазнаўца – языковед, працаздольнасць – трудоспособность, мілагучны – благозвучный.

Руская мова выконвала ролю мовы-пасрэдніцы пры запазычванні ў беларускую мову лексічных адзінак з французскай, нямецкай і англійскай моў.

**б) украінізмы — запазычанні з украінскай мовы.**

 У складзе беларускай лексікі вылучаецца значная група слоў, запазычаных з украінскай мовы – **украінізмаў.**

Узаемадзеянне беларускай і ўкраінскай моў абумоўлена перш за ўсё іх генетычнай роднасцю, а таксама тым, што беларускі і ўкраінскі народы на працягу 14-16 ст. карысталіся адной пісьмовай мовай. Гэтым тлумачыцца наяўнасць вялікай колькасці слоў, агульных для абедзвюх моў, прыгэтым яны адрозніваюцца ад рускіх адпаведнікаў: бацькаўшчына, хлебароб, ежв\а, вячэра, акраец, важкі, клікаць, палохаць.

Сярод слоў, запазычаных з украінскай мовы, пераважаюць лексемы, якія адносяцца да бытавой сферы: бублік, варэнік, галушка, боршч, буханка, гапак, жупан, чупрына, гарбуз, кабзар, чумак.

 **в) паланізмы – запазычанні з польскай мовы.**

 Непасрэдныя кантакты на працягу ўсёй гісторыі свайго развіцця беларуская мова мела з польскай. Запазычанні з польскай мовы – **паланізмы** сталі рана пранікаць у беларускую мову. Першыя польскія словы беларуская мова запазычыла ўжо ў канцы 14 ст., аднак шырока паланізмы сталі ўжывацца ў беларускай мове з другой паловы 16 ст., калі частка беларускіх зямель ўвайшла ў склад Рэчы Паспалітай. Значная колькасць паланізмаў улілася ў беларускую мову ў 19 – пач. 20 ст.У гэты час паланізмы пранікалі двума асноўнымі шляхамі: а) праз заходнія беларускія гаворкі; б) праз прагрэсіўных дзеячаў беларускай культуры, якія, акрамя беларускай і рускай моў, добра ведалі польскую мову. Многія паланізмы ўзбагачалі беларускую мову новымі назвамі або служылі дублетамі да ўласных слоў.

 Сярод паланізмаў найбольш пашыраны наступныя назвы:

1. Прадметаў быту: відэлец, гузік, сукенка, замша, панчоха
2. Прадуктаў харчавання: вяндліна, зразы, паляндвіца, клёцкі
3. Грамадска-палітычных паняццяў: біскуп, войт, касцёл, ксёндз, пан, падатак.
4. Абстрактных паняццяў: гвалт, здрада, літасць, скарга, зайздрасць
5. Прымет, якасцей, уласцівасцей: блакітны, гвалтоўны, здатны, пякельны, тлусты.
6. Дзеянняў, працэсаў, станаў: вандраваць, кахаць, марнаваць, зычыць, здрадзіць
7. Вайсковых паняццяў: гетман, ківер, улан, вязень.
8. Пабудоў і іх частак: млын, палац, гонта, хлеў, касцёл, маёнтак

Найбольш тыповымі адзнакамі паланізмаў з’яўляюцца:

1. Спалучэнне **дл** у сярэдзіне слоў (вяндліна, павідла, ядловец).
2. Спалучэнні **ен** (эн), **ён** (он), **ян** (ан) на месцы польскіх насавых гукаў (енчыць, ксёндз, паляндвіца, нэндза).
3. Суфікс –**унак** (гатунак, рахунак), суфікс –**он** (ён) пад націскам: незлічоны.
4. Гук **ц** на месцы ўсходнеславянскага **ч**: цудоўны, цотны, цуда.
5. Спалучэнне **лу** паміж зычнымі: тлусты, слуп, тлум.

## 4. Лексічныя запазычанні з неславянскіх моў, іх асноўныя прыкметы

 Запазычанні з неславянскіх моў адбываліся рознымі шляхамі і спосабамі, сярод якіх пераважаюць вусны і пісьмовы (праз літаратуру).

 **Запазычанні з класічных моў (грэчаскай і лацінскай).**

 **Грэцызмы** -- словы з грэчаскай мовы былі запазычаны яшчэ ў старажытнарускі перыяд, калі ўсходнія славяне мелі непасрэдныя кантакты з Візантыяй і грэчаскімі калоніямі на Чорным моры, а таксама ў сувязі з прыняццем хрысціянства. Самую вялікую групу складаюць тэрміны рэлігійнага і навуковага ўжытку, напрыклад: біблія, манастыр, кадзіла, ідал; астралогія, астраномія, каліграфія, рыторыка, акіян, карабель, апостал, манах.

 Шмат грэцызмаў было запазычана ў XVI – XVII cт., калі на беларускую мову перакладаліся рэлігійныя і навуковыя творы, грэчаская мова вывучалася ў брацкіх школах Беларусі. Напрыклад, алфавіт, муза, арыфметыка.

 Асноўная частка грэчаскіх слоў была запазычана праз пасрэдніцтва рускай і польскай моў у XXст., асабліва ў савецкі час, калі беларуская мова пачала абслугоўваць сферу навукі, асветы і культуры.

1. Па сваёй семантыцы грэцызмы вылучаюцца перш за ўсё тым, што яны абазначаюць навуковыя паняцці розных галін ведаў:
2. Гісторыі (анархія, дэспатыя, палітыка);
3. Філасофіі і логікі (гіпотэза, дыялектыка);
4. Мовазнаўства (алфавіт, ідыёма, сінтаксіс, метафара, перыфраза);
5. Літаратуразнаўства (алегорыя, камедыя, паэма, дактыль);
6. Астраноміі і геаграфіі (аазіс, акіян, гарызонт, камета);
7. Анатоміі, батанікі, біялогіі, заалогіі, фізіялогіі (артэрыя, дэльфін, трахея);
8. Медыцыны (анемія, дыягназ, мікроб);
9. Матэматыкі (тэарэма, катэт, эліпс, дыяметр).

 Найбольш тыповыя рысы грэчаскіх слоў наступныя:

1. Пачатковыя гукі **а**, **э** (акіян, анархія, эпоха, электрон);
2. Гук **ф** у пачатку слова: філасофія, фаза;
3. Спалучэнні **кс**, **ск**, **пс**, **мп** у сярэдзіне слоў (а**кс**іёма, элі**пс**, а**мп**літуда);
4. Прыстаўкі **а**, **ан**, **анты**, **эў** (ангідрыд, антыбіётык, эўфемізм);
5. Суфіксы **ад**, **ід**, **ік** (**ык**), **іск**, **ос** (**ас**): ламп**ад**а, піраміда, рытор**ык**а, абел**іск**, ха**ос**, граф**ік**а.

 Запазычанні з лацінскай мовы – **лацінізмы** інтэнсіўна пранікалі ў беларускую мову ў XVI – XVII ст. Адны з іх траплялі ў беларускую мову непасрэдна, паколькі лацінская мова выкарыстоўвалася ў дыпламатычнай перапісцы, яна вывучалася ў каталіцкіх, уніяцкіх і праваслаўных брацкіх школах; другія -- праз пасрэдніцтва польскай мовы, у лексіцы якой было вельмі многа лацінізмаў, бо лацінская мова выкарыстоўвалася ў Польшчы да XVII ст. у якасці літаратурнай мовы. На ёй вялося справаводства, яна была абавязковым прадметам школьнага выкладання.

 Большасць лацінскіх слоў прыйшлі ў беларускую мову ў ХХ ст., асабліва ў савецкі час і, як правіла, праз рускую ці польскую мову.

 Пераважную большасць лацінізмаў складаюць **тэрміны**:

1. Грамадазнаўчых навук: агітацыя, акцыя, імперыя, кангрэс, партыя, кансенсус, кансалідацыя, канвенцыя.
2. Мовазнаўства: асіміляцыя, акамадацыя, афікс, дэфіс, флексія, інфінітыў.
3. Літаратуразнаўства: інтэрмедыя, легенда, сатыра, алітэрацыя.
4. Мастацтвазнаўства: актава, арэна, капэла, рэпетыцыя.
5. Філасофіі і логікі: абстракцыя, дэдукцыя, матэрыя, пастулат.
6. Батанікі, анатоміі, біялогіі: арганізм, бацыла, гібрыд.
7. Медыцыны: ангіна, вакцына, вірус, рэцэпт, мембрана, вітамін, мікстура.
8. Астраноміі і геаграфіі: кантынент, планета, вулкан, арбіта.
9. Фізікі і хіміі: амплітуда, антэна, вакуум, дыфузія.
10. Матэматыкі: вектар, медыяна, радыус, сінус.

Асобныя групы слоў звязаны са сферай тэхнікі (генератар, матор), адукацыі (аспірант, лекцыя, экзамен, акадэмік, дацэнт), рэлігіі (абат, алтар), ваннай справы (агрэсія, легіён, рэвальвер).

Самымі выразнымі прыметамі лацінізмаў з’яўляюцца наступныя: суфіксы –**ат:** атэстат, -**ацы**(я): грацыя, анатацыя, адаптацыя, кансалідацыя **-ент** (-**энт**): пігмент, канкурэнт, апанент, канкурэнт-**ур**(а) -**ар**: дыктатура, лектар, -**ум**, -**ус**: вакуум, акварыум, кансэнсус, глобус, сінус; спалучэнне зычных **кс** (індэкс, прэфікс, флексія, афікс).

 Словы нямецкага паходжання – **германізмы** – пачалі пранікаць у мову беларусаў яшчэ ў 13 ст. у выніку гандлёвых зносін з прыбалтыйскімі немцамі. Многія словы былі запазычаны праз польскую мову, калі беларускія землі знаходзіліся ў складзе Рэчы Паспалітай (16 – 18 ст.)

 Большасць германізмаў былі запазычаны ў XIX – XX ст. пераважна праз рускую мову і часткова праз польскую.

 Сярод германізмаў вылучаюцца перш за ўсё групы слоў, звязаныя:

1. З тэхнікай, рамяством, будаўніцтвам: лінза, шланг, шпіль, брук.
2. Ваеннай справай: афіцэр, лагер, маўзер, фланг, вермахт, штурм, шпіён
3. Бытам: бутэрброд, гальштук, паштэт, гардзіна, штапель, шніцэль, мцфта, муштук.
4. Мастацтвам: балетмайстар, камертон, феерверк, мальберт, арфа.

Германізмы складаюць таксама нешматлікія групы слоў, якія абазначаюць паняцці: грамадска-палітычныя і сацыяльна-эканамічныя (біржа, гандаль, паліцыя), хімічныя (нікель, цынк), медыцынскія (бінт, шпрыц, аспірын), спартыўныя (гантэлі, штанга, гросмайстар), горнай справы (шахта, штольня) і інш.

 Найбольш істотныя адзнакі германізмаў: спалучэнні **шп**, **шт** у пачатку слоў (шпіль, шпроты, штапель, штаб), спалучэнні **хт**, **шт**, **эй** у сярэдзіне слоў (гальштук, паштэт, шыхта, вахта, прэйскурант), пачатковае **фельд**- і канцавое –**майстар** у складаных словах (фельдмаршал, гросмайстар, балетмайстар).

 Запазычанні з французскай мовы – **галіцызмы** пачалі пранікаць у беларускую мову яшчэ ў XVI ст. Яны маглі трапіць у мову беларусаў непасрэдна (праз Беларусь праходзілі шляхі многіх дыпламатаў і купцоў), але асноўным каналам іх пранікнення была польская мова. Большасць галіцызмаў была запазычана ў XIX –XXст праз рускую і польскую мовы-пасрэдніцы.

 Найбольш шматлікімі з’яўляюцца лексіка-семантычныя групы галіцызмаў, што звязаны з наступнымі сферамі жыцця і дзейнасці грамадства:

1. Мастацтвам: акардэон, ансамбль, вернісаж, сюіта, эцюд, раяль.
2. Ваеннай і марской справай: батальён, армія, дывізія, сапёр, брыз, фрэгат.
3. Бытам: а) назвы прадметаў быту, упрыгожванняў: парасон, бра, кулон, сакваяж, бігудзі; б) назвы адзення, абутку, тканін: батыст, капюшон, вуаль, жакет; назвы страў і напіткаў: амлет, булён, рагу, кампот, лікёр.
4. Тэхнікай: аўтамабіль, карбюратар, лакаматыў.
5. Грамадска-палітычнымі і міжнароднымі адосінамі: альянс, аташэ, буржуа, візіт.
6. Архітэктурай і будаўніцтвам: аванзала, апартамент, вітрына, атэль.

Акрамя таго з французскай мовы былі запазычаны некаторыя фінансава-эканамічныя тэрміны (баланс, бюджэт), літаратуразнаўчыя (асананс, раман, сюжэт, каламбур), прыродазнаўчыя (шампіньён, гепард, бутон), медыцынскія (грып, дэзінфекцыя, масаж), а таксама назвы асоб (аматар, кампаньён, мадэльер, піжон, эгаіст, какетка, гурман).

 Для слоў французскага паходжання характэрны наступныя прыкметы:

1. Спалучэнні **бю**, **вю**, **пю** ў пачатку і сярэдзіне слоў (бюджэт, гравюра, пюрэ, вестыбюль, бюлетэнь).
2. Спалучэнні **лье**, **лья**, **нье, цье, сье** ў сярэдзіне слоў (альянс, фельетон, барэльеф, раньцье, дасье, віньетка).
3. Спалучэнні **аж**, **яж**, **ён**, **ёр**, **эт** у канцы слоў (вернісаж, віраж, ваяж, медальён, гравёр, суфлёр, сілуэт).
4. Спалучэнні **ая**, **еа** (**эа**), **ія**, **юа**, **юі**, **уа**, **уэ** паміж зычнымі ў розных частках слова (сакваяж, сеанс, ідэал, мініяцюра, нюанс, сюіта, гуаш, піруэт.
5. Спалучэнні **амп**, **ант**, **анп**, **анс**, **онс**, **ент**, **янт**, у склад якіх уваходзяць насавыя гукі **м**, **н** (амплуа, авантура, асананс, анонс, веранда, абанемент, брыльянт).
6. Канцавыя націскныя **е**, **э**, **і**, **ы**, **о**, **ю** (філе, дражэ, журы, таксі, пано, авеню, кабарэ, парцье).

Словы англійскага паходжання – **англіцызмы** – былі запазычаны ў беларускую мову ў XIX – XX ст., пры гэтым пераважна ў савецкі час праз рускую мову-пасрэдніцу.

 Сярод англіцызмаў вылучаюцца наступныя групы слоў, звязаныя:

1. са спортам: бокс, гандбол, каноэ, футбол, бумеранг, пенальці;
2. тэхнікай: блюмінг, радар, тэлетайп;
3. палітыкай і эканомікай: імпарт, парламент, бізнес, байкот, долар, менеджер, імідж;
4. ваеннай і марской справай: блакада, снайпер, мічман, шхуна, дрэйф, яхта, айсберг;
5. бытам: джынсы, піжама, бекон, джэм, біфштэкс, віскі, кекс, пунш;
6. культурай: джаз, дызайн, фільм, клуб, круіз.

Для англіцызмаў характэрны наступныя прыкметы: спалучэнне **дж** у пачатку слоў (джэмпер, джэм, джаз, джынсы), спалучэнні **ай**, **ей** у сярэдзіне слоў (снайпер, валейбол), спалучэнні **інг (ынг)**, **мен**, **тч** у канцы слоў (блюмінг, кемпінг, смокінг, спінінг, маркетынг, парламент, матч).

 Большасць слоў італьянскага паходжання – **італізмаў** прыйшлі ў беларускую мову ў ХІХ – ХХ ст. праз рускую і польскую мовы. Аднак асобныя італьянскія словы пачалі пранікаць у вусную мову і часткова пісьмовую яшчэ ў пачатку XVI ст. Гэта было звязана з распаўсюджаннем ідэй Рэфармацыі і павышэннем цікаўнасці да культурнай спадчыны еўрапейскага Адраджэння, з тым, што многія дзяржаўныя, палітычныя і культурныя дзеячы атрымлівалі адукацыю на Захадзе.

 Самы значны пласт слоў італьянскага паходжання ў беларускай мове – гэта музычныя, песенныя і тэатральныя тэрміны: аперэта, арыя, кантата, карнавал, лібрэта, саната, флейта, опера, барытон, віяланчэль, імпрэсарыо, кантрабас.

 Іншыя словы-італізмы адносяцца пераважна да фінансава-эканамічнай лексікі (банк, сальда), архітэктурна-будаўнічай (арка, барока, мазаіка), бытавой (макароны, баул, балдахін), ваеннай (гвардыя, казарма), тэрміналагічнай сістэмы (гратэск, інтанацыя, навела, компас).

 Запазычанні з **галандскай мовы** ў лексічнай сістэме беларускай мовы складаюць невялікую групу. У пераважнай большасці словы з галандскай мовы абазначаюць паняцці са сферы марской справы і суднабудавання: бакен, баркас, галс, фарватэр, ватэрлінія.

 Нешматлікую групу ў беларускай мове складаюць словы **іспанскага** паходжання. Запазычаны яны былі праз рускую і польскую мовы. Якіх-небудзь асобных тэматычных груп **іспанізмы** не ўтвараюць. Сярод іх сустракаюцца словы, звязаныя з мастацтвазнаўствам (арлекін, балеро, гітара, кастаньеты, хабанера, танга), словы-назвы рэльефу, расліннага і жывёльнага свету (ананас, банан, калібры, лама, маіс), адзінкавыя назвы з грамадска-палітычнай, ваеннай і іншых пластоў лексікі (сеньёр, матадор, гідальга).

 **Цюркізмы** – словы з моў народнасцей цюркскай групы (пераважна татарскай і турэцкай) пачалі з’яўляцца ў мове ўсходніх славян яшчэ ў старажытныя часы з мовы асобных цюркскіх плямён, што рабілі частыя набегі на рускія землі. Беларуская мова атрымала ў спадчыну ад тых часоў такія словы як арда, зіпун, сарафан і інш. Асобныя словы цюркскага паходжання беларуская мова запазычвала і ў далейшыя перыяды.

1. Да цюркізмаў адносяцца наступныя назвы:
2. Населеных пунктаў і пабудоў: амбар, аул, кішлак, шалаш, юрта.
3. З’яў прыроды: бархан, буран, туман.
4. Раслін і іх пладоў: айва, ізюм, кішміш, саксаул.
5. Жывёл, птушак, насякомых: баран, ішак, беркут, таракан.
6. Прадметаў быту: башлык, кафтан, халат, цюбецейка, шапка, тапчан, сундук, чамадан, фата.
7. Прадуктаў харчавання і пітва: балык, кумыс, халва, плоў.
8. Прылад і прадуктаў працы: аркан, аршын, капкан.
9. Асоб паводле сацыяльнага становішча: аксакал, бай, гайдук.
10. Вайсковых паняццяў: арда, атаман, есаул, кінжал.
11. Масцей коней: буланы, кауры, чалы.
12. Рэлігійных паняццяў: каран, мула, шайтан.

Характэрнай фанетычнай рысай шматлікіх слоў цюркскага паходжання з’яўляецца сінгарманізм галосных, які праяўляецца ў паўтарэнні аднаго і таго ж галоснага гука ў слове: каракуль, кішміш, шаравары, урук.

 Этымалагічнай прыметай цюркскіх слоў з’яўляюцца афіксы –**ак** (кішлак), -**ал** (аксакал), -**ык** (шашлык), -**ча** (парча).

 У лексіку беларускай мовы пранікалі словы з літоўскай і латышскай моў, якія прынята называць **балтызмамі**. Аднак гэтыя мовы не аказалі значнага ўплыву на беларускую мову і абмяжоўваюцца галоўным чынам словамі гаспадарчага і бытавога ўжытку. Сярод іх сустракаюцца назвы:

1. Гаспадарчых пабудоў: клуня, пуня, свіран, сядзіба.
2. Прылад, прадметаў і прадуктаў працы: коўш, мянташка, рэзгіны.
3. Страў: груца, крупеня.
4. Сельскагаспадарчых паняццяў: дзірван, сцірта.

Сярод запазычанняў сустракаюцца асобныя лексічныя адзінкі, што паходзяць з розных моў свету: партугальскай, скандынаўскіх, фіна-ўгорскіх, венгерскай, японскай, кітайскай. У большасці выпадкаў гэтыя словы абазначаюць такія з’явы, прадметы і паняцці, што адлюстроўваюць жыццё і быт розных народаў, раслінны і жывёльны свет розных краін.

**5 Асваенне іншамоўнай лексікі**

 Запазычанае слова, што прыйшло ў мову, павінна падпарадкавацца законам гэтай мовы. Вылучаюць некалькі этапаў асіміляцыі запазычанняў:

1. Графічнае асваенне – перадача лексемы сродкамі беларускай графікі.
2. Фанетычнае асваенне – падпарадкаванне фанетычным законам беларускай мовы. Гэта асваенне гукавога складу слова ў адпаведнасці з нормамі беларускай фанетыкі:зацвярдзелыя ч, ж, ш, дж, р; аканне і яканне, фрыкатыўны г.
3. Граматычнае (марфалагічнае) асваенне – падпарадкаванне граматычным законам беларускай мовы. Пры марфалагічным асваенні іншамоўнае слова набывае тыя адзнакі пэўнай часціны мовы, тыя спосабы выражэння розных граматычных значэнняў, якія характэрны для ўласнабеларускіх слоў гэтага лексіка-граматычнага разраду. Так, род назоўнікаў у нямецкай і французскай мовах вызначаецца па артыклях, у беларускай мове яны не ўжываюцца. Таму пры асваенні германізмаў і галіцызмаў артыклі апускаюцца, а род вызначаецца па канцавому гуку асновы ці канчатку. Іншы раз у працэсе запазычання і асваення змяняецца род іншамоўных слоў.
4. Лексічнае (семантычнае) асваенне запазычанняў – абазначэнне імі прадметаў і паняццяў, уласцівых беларускай рэчаіснасці. Пры семантычным асваенні некаторыя іншамоўныя словы не змяняюць свайго значэння, многія словы звужаюць сваё значэнне, а асобныя словы пераасэнсоўваюцца.

Па ступені асіміляцыі запазычанні вар’іруюцца ад цалкам засвоеных да асвоеных часткова па адной якой-небудзь прыкмеце.

 Абсалютная большасць іншамоўных слоў асвоена графічна, фанетычна, марфалагічна і семантычна. Яны з’яўляюцца паўнапраўнымі адзінкамі лексічнай сістэмы беларускай мовы, свабодна выкарыстоўваюцца яе носьбітамі і называюцца лексічнымі запазычаннямі.

 Акрамя поўнасцю асвоеных іншамоўных слоў у беларускай мове існуюць так званыя экзатызмы.

 **Экзатызмы** – гэта іншамоўныя словы, значэнне якіх не поўнасцю асвоена беларускай мовай, паколькі яны абазначаюць такія прадметы і паняцці, што звязаны з асаблівасцямі жыцця і побыту якога-небудзь народа: чадра, аксакал, ледзі.

1. Сярод экзатызмаў вылучаюцца назвы:
2. Арганізацый і ўстаноў асобных краін: бундэстаг, бундэсвер (ФРГ).
3. Пасад, званняў: лорд, ледзі, фрау, сэр, мадам, шэрыф.
4. Паселішчаў і жылля: аул, кішлак, сакля.
5. Страў і напіткаў: джын, лаваш, кішміш.
6. Відаў адзення: чадра, чалма.
7. Грашовых адзінак: долар, злоты, ена, крона, ліра.

Экзатызмы не маюць адпаведнікаў у беларускай мове, таму іх выкарыстанне пры апісанні жыцця іншых народаў, пры стварэнні мясцовага каларыту непазбежнае.

 Прамежкавае становішча паміж экзатызмамі і цалкам асвоенымі словамі займаюць лексічныя сродкі тыпу бюро, жабо, метро, паліто. Нягледзячы на шырокае ўжыванне іх у мове, яны да гэтага часу не скланяюцца.

 Часам у вуснай і пісьмовай мове ўжываюцца іншамоўныя словы цалкам неасвоеныя беларускай мовай. Гэта **варварызмы** – устойлівыя словы і выразы, якія выкарыстоўваюцца ў беларускай мове без перакладу і звычайна ў іншамоўным напісанні: tet-a-tet (адзін на адзін), P.S. Cюды ж уключаюцца назвы замежных газет, часопісаў, некаторых прадпрыемстваў і арганізацый, якія не перакладаюцца на беларускую мову, а толькі перадаюцца на пісьме беларускімі літарамі: “Нью-Йорк таймс”, “Джэнерал мотарз”, “Шпігель”.

 Сярод слоў, запазычаных у беларускай мове, вылучаецца група інтэрнацыянальнай лексікі. **Інтэрнацыяналізмамі** лічацца словы, якія выражаюць паняцці міжнароднага характару са сферы палітыкі, эканомікі, навукі, тэхнікі, культуры і ўжываюцца не менш чым у трох неблізкароднасных мовах: малекула, індустрыя, традыцыя, палітыка, крызіс. Гэтыя словы ў розных мовах маюць аднолькавую ці блізкую фанетыка-марфалагічную будову і семантычны аб’ём. У складзе інтэрнацыянальнай лексікі вылучаюцца перш за ўсё словы грэчаскага і лацінскага паходжання, а таксама ўтвораныя на базе словаўтваральных элементаў гэтых моў: экватар, мелодыя, касманаўт, малекула, палітыка, алімпіяда.

 Шмат слоў інтэрнацыянальнага характару паходзяць і з заходнееўрапейскіх моў: авіяцыя, ансамбль (фр.), ландшафт, вексель, штаб (ням.), хакей, тэлетайп (англ.).

 Лексічны склад беларускай мовы папаўняецца не толькі за кошт запазычанняў. Адным са шляхоў узбагачэння лексічнага складу з’яўляецца **калькаванне** – утварэнне новых слоў і выразаў па мадэлях іншамоўных слоў, але з выкарыстаннем уласных моўных элементаў.

 Сярод слоў, утвораных шляхам калькавання, адрозніваюць словаўтваральныя калькі, словаўтваральныя паўкалькі і семантычныя калькі.

 **Словаўтваральныя (поўныя) калькі** – гэта словы, якія ўтвораны на ўзор іншамоўных слоў, але адрозніваюцца ад іх усімі словаўтваральнымі элементамі, напрыклад: обозреватель – аглядальнік, многоточие – шматкроп’е. Такія калькі поўнасцю супадаюць з калькуемым словам па спосабу ўтварэння, па колькасці і парадку размяшчэння словаўтваральных адзінак.

 **Словаўтваральныя (няпоўныя) паўкалькі** – гэта словы, якія ўтвораны на ўзор іншамоўных слоў і толькі часткова адрозніваюцца ад іх словаўтваральнымі элементамі: соотечественник – суайчыннік, невесомосць – бязважкасць. Яны ўтвораны або ад агульнай асновы, але пры дапамозе розных словаўтваральных сродкаў, характэрных адпаведна для рускай ці беларускай мовы, або ад розных асноў, але пры дапамозе такіх суфіксаў і прыставак, якія ў аднолькавай меры ўласцівы як рускай, так і беларускай мовы.

 **Семантычныя (сэнсавыя) калькі** – гэта словы, у якіх ні словаўтваральная структура, ні матываванасць не супадае з калькуемым слова: действительный – сапраўдны. Гэта ўласнабеларускія словы, якія набылі тыя самыя пераносныя значэнні, што і адпаведныя іншамоўныя словы.

 Калькаванне — адзін са шляхоў папаўнення лексікі.

**РАЗДЗЕЛ 2 ЛЕКСІКАГРАФІЯ**

Лекцыя 1. БЕЛАРУСКАЯ ЛЕКСІКАГРАФІЯ

1. Лексікаграфія, яе прадмет і задачы.
2. Структура слоўнікавага артыкула.
3. Тыпы лінгвістычных слоўнікаў.
4. Характар памет у слоўніках.

**1. Лексікаграфія, яе прадмет і задачы**

**Лексікаграфія** (ад грэч. lexikos – які адносіцца да слова i grapho – пішу) – раздзел мовазнаўства, які займаецца тэорыяй і практыкай складання слоўнікаў.

Тэрмін “лексікаграфія” мнагазначны, ён ужываецца яшчэ ў значэнні “сукупнасць слоўнікаў пэўнай мовы”.

 Слоўнікам называецца кніга, у якой зафіксаваны і пададзены ў пэўным парадку, найчасцей алфавітным, словы з тымі ці іншымі іх тлумачэннямі ці з перакладам на іншую мову.

 Задачы лексікаграфіі як навукі пра складанне слоўнікаў наступныя:

1. Вызначэнне тыпаў слоўнікаў, іх структуры і структуры слоўнікавых артыкулаў.
2. Вывучэнне і распрацоўка прынцыпаў адбору слоў і іх укладання.
3. Распрацоўка спосабаў і прыёмаў тлумачэння слоў ці іх перакладу на іншыя мовы ў слоўніках.
4. Даследаванне прынцыпаў вылучэння значэнняў слоў, сэнсавых адценняў і ўжыванняў і іх адлюстраванне ў слоўніках.
5. Размежаванне амонімаў у слоўніках.
6. Вызначэнне сістэмы стылістычных, граматычных і іншых памет у слоўніках.

Лексікаграфія цесна звязана і паралельна развіваецца з лексікалогіяй, бо абапіраецца на тэарэтычныя дасягненні апошняй у даследаванні слова як лексічнай адзінкі.

**2. Структура слоўнікавага артыкула**

Ідэальны слоўнікавы артыкул павінен мець наступныя кампаненты:

1. Рэестравае слова.
2. Фармальныя характарыстыкі рэестравага слова (граматычныя, арфаэпічныя, арфаграфічныя, акцэнталагічныя і г.д.).
3. Семантызацыю рэестравага слова.
4. Ілюстрацыі з тэкстаў.
5. Спасылкі і даведкі рознага характару.

Сярод беларускіх слоўнікаў найбольш наблізіўся да такой схемы “Тлумачальны слоўнік беларускай мовы “ у 5-ці тамах.

**3.Тыпы лінгвістычных слоўнікаў**

У тэорыі лексікаграфіі існуюць разнастайныя класіфікацыі слоўнікаў. Тыпы і віды слоўнікаў вызначаюцца ў асноўным двума фактарамі:

1. Складам і колькасцю адзінак, якія тлумачацца.
2. Характарам тлумачэння значэнняў слоў.

У залежнасці ад навуковых задач і практычнага прызначэння слоўнікі падзяляюцца на два тыпы: энцыклапедычныя і лінгвістычныя (філалагічныя).

**Энцыклапедычнымі** называюцца такія слоўнікі, якія змяшчаюць асноўныя звесткі пра разнастайныя прадметы і з’явы рэчаіснасці, пра паняцці з розных галін ведаў. Прыкладам энцыклапедычнага слоўніка можа служыць “Беларуская Савецкая энцыклапедыя” (БелСЭ) у 12 тамах. На яе старонках змешчаны звесткі па гісторыі Беларусі ад старажытнасці да нашых дзён, пра жыццё выдатных дзеячоў усіх часоў і народаў, даецца сціслая інфармацыя пра раслінны і жывёльны свет, эканоміку, палітыку, навуку і мастацтва. Гэта прыклад агульнага энцыклапедычнага слоўніка. Існуюць і галіновыя энцыклапедычныя слоўнікі, якія адлюстроўваюць сучасны стан якой-небудзь галіны ведаў. Прыкладам такога слоўніка можа служыць “Беларуская мова: Энцыклапедыя” (1994).

**Лінгвістычныя слоўнікі** тлумачаць значэнні слоў, даюць іх разгорнутую лексікалагічную, граматычную, арфаэпічную, этымалагічную і іншыя характарыстыкі.

У залежнасці ад таго, на якой мове прыводзяцца словы і даюцца іх тлумачэнні, лінгвістычныя слоўнікі падзяляюцца на аднамоўныя, двухмоўныя і шматмоўныя.

**Аднамоўныя** – такія слоўнікі, у якіх словы і адпаведныя іх тлумачэнні даюцца на адной і той жа мове. Сярод аднамоўных слоўнікаў адрозніваюцца: тлумачальныя, дыялектныя, этымалагічныя, гістарычныя, тэрміналагічныя, сінанімічныя, антанімічныя, паранімічныя, марфемныя, арфаграфічныя, арфаэпічныя, частотныя, адваротныя, слоўнікі мовы пісьменніка і іншыя.

Слоўнікі, у якіх словы адной мовы тлумачацца словамі іншай ці некалькіх іншых моў, называюцца **двухмоўнымі** ці **шматмоўнымі** перакладнымі слоўнікамі.

## Тлумачальныя слоўнікі

 **Тлумачальныя слоўнікі** – гэта лінгвістычныя слоўнікі, у якіх раскрываецца значэнне слоў і іх ужыванне ў мове. Гэтыя слоўнікі найбольш поўна адлюстроўваюць слоўнікавы склад мовы на пэўным этапе яе развіцця і раскрываюць самае істотнае ў слове – яго семантыку і асаблівасці функцыянавання. Акрамя таго, тлумачальныя слоўнікі адлюстроўваюць напісанне, вымаўленне і месца націску ў слове, змяшчаюць яго граматычную характарыстыку, прыводзяць некаторыя граматычныя формы, найбольш тыповыя словазлучэнні і фразеалагізмы з дадзеным словам, даюць гістарычныя і этымалагічныя звесткі пра асобныя словы.

 Найбольш дасканалым тлумачальным слоўнікам ХІХ ст. з’яўляецца “Словарь белорусского наречия” І.І. Насовіча (1870; факсімільнае – 1983), у якім зафіксавана больш як 30 000 слоў. Гэты слоўнік адлюстроўвае перш за ўсё лексіку жывой беларускай мовы, якая была сабрана самім аўтарам пераважна ў Магілёўскай і часткова ў Мінскай, Гродзенскай і Віленскай губерніях. Слоўнік І.І. Насовіча доўгі час заставаўся найбольш грунтоўным даведнікам па лексіцы беларускай мовы.

 У 1966 годзе выйшаў “Тлумачальны слоўнік беларускай мовы” А.Я. Баханькова, І.М. Гайдукевіча, П.П. Шубы, які быў прызначаны для патрэб сярэдняй школы і тлумачыў 5000 слоў і выразаў. Слоўнік некалькі разоў перавыдаваўся. Апошняе чацвёртае выданне з’явілася ў 1990 г., у ім тлумачыцца 7500 слоў і выразаў.

 Самым грунтоўным даведнікам ХХ ст. лічыцца мнагатомны “Тлумачальны слоўнік беларускай мовы” (у 5-ці тамах, 6-ці кнігах), падрыхтаваны Інстытутам мовазнаўства Акадэміі навук Беларусі, выйшаў з друку ў 1977 – 1984 гг. У гэтым слоўніку зафіксавана каля 100 000 лексічных і фразеалагічных адзінак беларускай мовы, сярод якіх агульнаўжывальныя словы, фразеалагізмы, навуковыя і тэхнічныя тэрміны, архаізмы, гістарызмы, неалагізмы, словы-экзатызмы, найбольш вядомыя лексічныя дыялектызмы і інш.

 Структура слоўнікавага артыкула тлумачальнага слоўніка ўключае наступныя элементы: загаловачнае слова, граматычную характарыстыку, стылістычную характарыстыку, сэнсавую характарыстыку, ілюстрацыйны матэрыял, тэрміналагічныя і фразеалагічныя спалучэнні, этымалагічную даведку.

**Дыялектныя слоўнікі**

 **Дыялектным** называецца такі слоўнік, які раскрывае значэнне і ўжыванне слоў якой-небудзь гаворкі, групы гаворак ці асобнага дыялекту. Сярод дыялектных слоўнікаў выдзяляюцца агульныя, рэгіянальныя, поўныя і дыферэнцыяльныя

 **Агульныя** дыялектныя слоўнікі фіксуюць словы ўсіх дыялектаў, **рэгіянальныя** – толькі словы аднаго дыялекту ці нават адной гаворкі.

 **Поўныя** дыялектныя слоўнікі адлюстроўваюць усе словы той ці іншай гаворкі або дыялекту, **дыферэнцыяльныя** – толькі мясцовыя назвы, якія бытуюць на пэўнай тэрыторыі, г.зн. выкарыстоўваюцца толькі ў асобных гаворках. Па асаблівасцях тлумачэння слоў, іх падачы, структуры слоўнікавых артыкулаў дыялектныя слоўнікі адносяцца да лінгвістычных тлумачальных.

 Да тлумачальных дыялектных слоўнікаў адносяцца “Дыялектны слоўнік” Ф.Янкоўскага (вып.1, 1959, вып.2, 1960, вып.3, 1970), “Дыялектны слоўнік Г.Юрчанкі” (1966), “Дыялектны слоўнік” П.Сцяцко (1970), “Слоўнік беларускіх гаворак паўночна-заходняй Беларусі і яе пагранічча” ў 5-ці тамах (1979 -- 1986), “Дыялектны слоўнік Лоеўшчыны” Т.С. Янковай (1982), “Тураўскі слоўнік” А.А. Крывіцкага, Г.А. Цыхуна, І.Я. Яшкіна ў 5-ці тамах (1982 – 1987), “Дыялектны слоўнік Брэстчыны” (1989).

 Слоўнікавы артыкул дыялектнага слоўніка звычайна будуецца наступным чынам: загаловачнае слова, граматычная характарыстыка, стылістычная характарыстыка, сэнсавая характарыстыка. Ілюстрацыйны матэрыял у транскрыбіраваным выглядзе з захаваннем асаблівасцей жывой гаворкі, месца запісу (калі слоўнік адлюстроўвае лексіку некалькіх гаворак). Значэнне дыялектных слоў раскрываецца шляхам падбору лексічных адпаведнікаў з літаратурнай мовы, а пры адсутнасці апошніх – шляхам апісання адпаведных рэалій ці іх азначэння. Загаловачнае слова звычайна даецца ў літаратурным напісанні, але ў дужках у некаторных слоўніках прыводзіцца яшчэ яго транскрыбіраваны запіс.

## Перакладныя слоўнікі

Перакладным называецца такі слоўнік, у якім даецца пераклад слоў адной мовы адпаведнікамі з другой.

 Найбольш поўным і дасканалым лічыцца “Расійска-беларускі слоўнік” С. Некрашэвіча і М. Байкова (1928), на старонках якога засведчана каля 60 тысяч слоў. Адметнасцю гэтага слоўніка з’яхляецца тое, што ў ім у якасці адпаведнікаў рускіх слоў. Як правіла, прыводзіцца не адно, а некалькі беларускіх слоў-сінонімаў, сярод якіх сустракаюцца дыялектныя і нават штучныя словы.

 Слоўнік С. Некрашэвіча і М. Байкова аказаў значны ўплыў на далейшае развіццё беларускай лексікаграфіі, садзейнічаў нармалізацыі і фарміраванню лексікі беларускай літаратурнай мовы. Ён не страціў свайго навуковага значэння і ў нашы дні.

 У 1953 годзе выйшаў “Руска-беларускі слоўнік” пад рэдакцыяй Я.Коласа, К.Крапівы і П. Глебкі на 86 тысяч слоў. Асноўнае яго прызначэнне – задаволіць моўную практыку грунтоўным даведнікам пры перакладзе мастацкай, публіцыстычнай і навуковай літаратуры з рускай мовы на беларускую. Асноўны прынцып перакладу рускіх слоў – гэта падбор беларускага эквівалента. Рэестравае слова перакладаецца часцей цэлым сінанімічным радам, што дазваляе дакладна раскрыць значэнне і адценне слова. Спачатку падаецца самае ўжывальнае значэнне, потым – спецыяльнае або абмежаванае сферай стылістычнага выкарыстання. У слоўніку распрацавана і сістэма граматычных памет, усе словы падаюцца з націскам. Рэестравыя словы размешчаны паводле алфавітна-гнездавога прынцыпу: вытворныя ад аднаго кораня і блізкія па значэнню словы аб’ядноўваюцца ў адным слоўнікавым артыкуле.

 У 1962 годзе быў выдадзены “Беларуска-рускі слоўнік” пад рэдакцыяй К.Крапівы амаль на 90 тысяч слоў. Гэта практычны дапаможнік пры перакладзе з рускай мовы на беларускую. У ім раскрываюцца ў першую чаргу значэнні слова ў літаратурнай мове, адзначаны націск у словах, паказаны граматычныя формы. Слоўнік можа служыць даведнікам і пры напісанні слоў.

 У 1982 годзе выйшла дапоўненае і дапрацаванае другое выданне “Руска-беларускага слоўніка” у 2-х тамах пад рэдакцыяй К.К.Атраховіча (К. Крапівы) больш чым на 108 тысяч слоў. У другое выданне была ўключана значная колькасць новых слоў, выключана малаўжывальныя ўстарэлыя словы і вузкаспецыяльныя тэрміны. У 1991 г. выйшла трэцяе выданне слоўніка ў 2-х тамах, а ў 1993 дапоўненае 4-е выданне ў 3-х тамах.

## Этымалагічныя слоўнікі

 Этымалагічныя слоўнікі раскрываюць паходжанне слоў, паказваюць яго пачатковае значэнне, адлюстроўваюць тыя змены, якія адбыліся ў семантыцы слова і яго гукавым афармленні.

 Праца над шматтомным этымалагічным слоўнікам беларускай мовы пачалася ў 1966 годзе ў Інстытуце мовазнаўства імя Я. Коласа АН Беларусі і працягваецца па сёняшні дзень. Выйшла з друку 8 тамоў. Слоўнік ахоплівае агульнанародную і дыялектную лексіку, словаўтваральныя і семантычныя архаізмы, запазычаныя словы.

Гістарычныя слоўнікі

 Гістарычныя слоўнікі сістэматызуюць, абагульняюць лексіку мінулых эпох развіцця мовы. Праца над гістарычным слоўнікам беларускай мовы была распачана ў 1960 годзе і працягваецца па сёняшні дзень. У слоўніку адлюстраваны выяўленыя ў пісьмовых крыніцах знамянальныя і службовыя словы, у тым ліку запазычаныя. Семантыка слоў раскрываецца часцей за ўсё шляхам падбору адпаведнага лексічнага эквівалента ці рада сінонімаў сучаснай беларускай мовы, іншы раз – апісальным спосабам. Ілюстрацыйны матэрыял падаецца з захаваннем графіка-арфаграфічных асаблівасцей помнікаў.

Слоўнікі іншамоўных слоў

 Лексікаграфічны даведнік, у якім тлумачацца запазычаныя словы, што маюць, як правіла, вузкую сферу выкарыстання, называецца слоўнікам іншамоўных слоў. Такія слоўнікі выконваюць дзве задачы: 1) выяўляюць паходжанне іншамоўнага слова, у сувязі з чым адзначаецца мова-крыніца і прыводзіцца зыходнае слова ці іншамоўныя марфемы, на базе якіх дадзенае слова створана; 2) раскрываюць сэнсавую структуру запазычання. Прыкладам такога слоўніка можа служыць “Слоўнік іншамоўных слоў” А.М. Булыкі (1993) аднатомны, а пазней выдадзены ў 2-х тамах.

Слоўнікі сінонімаў

 Слоўнік сінонімаў – гэта лексікаграфічны даведнік, у якім фіксуюцца гнёздамі тоесныя па значэнні словы і паказваюцца сэнсавыя, стылістычныя і эмацыянальна-экспрэсіўныя іх адценні. Існуе адзіны ў беларускім мовазнаўстве слоўнік такога тыпу – “Слоўнік сінонімаў і блізказначных слоў” М.К. Клышкі (1976; 2-е выд. 1993). Словы згрупаваны ў сінанімічныя рады вакол апорнага слова – дамінанты. Усе сінонімы і блізказначныя словы ілюструюцца прыкладамі з мастацкай літаратуры, фальклору, перыядычных і навуковых выданняў.

Слоўнікі амонімаў

 Слоўнік амонімаў фіксуе і тлумачыць словы, якія аднолькава вымаўляюцца і пішуцца, але маюць рознае значэнне. Асноўнае прызначэнне гэтага слоўніка – адлюстраваць словы, якія супадаюць па форме, але не маюць нічога агульнага ў значэнні, і даць ім семантычную і граматычную характарыстыку. Да такога тыпу слоўнікаў адносіцца “Слоўнік амонімаў беларускай мовы” В.Дз. Старычонка (1991). Ён фіксуе каля 2000 пар ці груп амонімаў. У слоўніку раскрываецца значэнне кожнага амоніма, даецца лексіка-граматычная характарыстыка, вызначаецца тып утварэння амонімаў.

Слоўнікі паронімаў

Слоўнік паронімаў фіксуе і тлумачыць блізкія па гучанні, але розныя па значэнні словы. Першай лексікаграфічнай працай такога тыпу з’яўляецца слоўнік “Цяжкія выпадкі ўжывання блізкіх па гучанню слоў” С.М. Грабчыкава (1977). У ім у алфавітным парадку пададзены паранімічныя групы слоў. Слоўнікавы артыкул складаецца з тлумачэння слова, вынесенага ў загаловак, і ілюстрацыйнага матэрыялу з твораў мастацкай літаратуры, вучэбных дапаможнікаў, перыядычных выданняў. У некаторых выпадках даюцца прыклады няправільнага ці недакладнага ўжывання паронімаў.

 У 1994 годзе выйшаў з друку “Слоўнік паронімаў беларускай мовы” С.М. Грабчыкава.

Слоўнік антонімаў

Слоўнік антонімаў фіксуе і тлумачыць антанімічныя пары слоў. “слоўнік антонімаў беларускай мовы. Канкрэтныя выпадкі ўжывання” (1994) У.М. Лазоўскага ўключае звыш 2000 антанімічных пар. Значэнні антонімаў тлумачацца і ілюструюцца прыкладамі з твораў мастацкай літаратуры, публіцыстыкі і перыядычнага друку, а таксама фразеалагічнымі словазлучэннямі, прыказкамі і прымаўкамі.

Марфемныя слоўнікі

 Марфемнымі называюцца слоўнікі, якія паказваюць, з якіх структурных частак ці марфем складаюцца словы. “Марфемны слоўнік беларускай мовы” А.М. Бардовіча і Л.М. Шакуна выйшаў з друку ў 1975 годзе, у 1989 – 2-е выд. У слоўніку словы размешчаны ў алфавітным парадку і падзелены на структурныя часткі (прыстаўкі, корані, суфіксы, постфіксы, злучальныя галосныя, канчаткі). Марфемны слоўнік дае магчымасць высветліць не толькі марфемны склад слова, але і спосаб яго ўтварэння, функцыі прыставак, суфіксаў, злучальных галосных, прадуктыўнасць асобных словаўтваральных сродкаў.

Арфаграфічныя слоўнікі

Мэта арфаграфічных слоўнікаў – вызначыць правільнае напісанне слоў. Арфаграфічны слоўнік фіксуе ў нарматыўным напісанні словы і іх асобныя формы. У беларускай лексікаграфіі створаны два тыпы гэтага слоўніка: слоўнік для школы і агульны слоўнік. “Арфаграфічны слоўнік” для сярэдняй школы М.П. Лобана і М.Р. Судніка выйшаў у 1961 годзе, а пасля некалькі разоў перавыдаваўся. Гэты слоўнік мае дзве часткі: “Асноўныя правілы правапісу” і “Слоўнік”, у якім падаецца звыш 15 тыс. слоў. У слоўніку паслядоўна над кожным словам ставіцца націск, у складаных словах адзначаецца пабочны націск. У асобных выпадках падаюцца дзеяслоўныя формы або склонавыя канчаткі роднага ці радзей іншых склонаў. Калі слова мае дваякае напісанне, прыводзяцца яго арфаграфічныя варыянты.

 У 1987 годзе выйшаў з друку агульны слоўнік-даведнік па арфаграфіі, арфаэпіі, акцэнтуацыі і словазмяненні – “Слоўнік беларускай мовы”. Ён дае звесткі пра напісанне, вымаўленне, месца націску, ормы скланення і спражэння больш як 118 тыс. слоў сучаснай бел. мовы. Слоўнікавы артыкул уключае наступныя элементы: рэестравае слова, асаблівасці вымаўлення, значэнне (у асобных выпадках), паметы (стылёвыя, граматычныя), формы змянення з указаннем асаблівасцей вымаўлення.

Тэрміналагічныя слоўнікі

Тэрміналагічныя слоўнікі – гэта даведнікі, якія сістэматызуюць тэрміны пэўных галін навукі і тэхнікі.

 Беларускія тэрміналагічныя слоўнікі пачалі актыўна распрацоўвацца пасля Кастрычніцкай рэвалюцыі, калі беларуская мова атрымала права на афіцыйнае ўжыванне. Нягледзячы на асобныя недахопы, яны спрыялі выпрацоўцы беларускай нацыянальнай тэрміналогіі і далейшаму развіццю лексікаграфіі. Пасля 30-х гадоў выданне тэрміналагічных слоўнікаў на некалькі дзесяцігоддзяў спынілася і ўзнавілася толькі ў 60-я гады. У 1962 годзе з’явіўся “Слоўнік лінгвістычных тэрмінаў” А.Л. Юрэвіча. Выйшлі з друку аднамоўныя слоўнікі: “Кароткі літаратуразнаўчы слоўнік” А.А. Макарэвіча (1963; 1969), “Паэтычны слоўнік” В.П. Рагойшы (1979; 1987). “Слоўнік лінгвістычных тэрмінаў” П.У. Сцяцко, М.Ф. Гуліцкага, Л.А. Антанюк (1990). Двухмоўныя і шматмоўныя: “латино-русско-белорусский ботанический словарь” А.І. Кісялеўскага (1967); Русско-белорусский словарь лінгвістических терминов” (1988).

Анамастычныя слоўнікі

 Анамастычныя слоўнікі фіксуюць уласныя імёны. Яны падзяляюцца на два віды – антрапанімічныя і тапанімічныя. Да антрапанімічных адносіцца “Слоўнік асобовых уласных імён” М.Р. Судніка (1965). У слоўніку больш за 2500 мужчынскіх і жаночых імён (1600 шырокаўжывальных і 900 малаўжывальных). У 1966 г. выйшла “Беларуская антрапанімія: Уласныя імёны, імёны-мянушкі, імёны па бацьку, прозвішчы”, у 1969 – “Беларуская антрапанімія: Прозвішчы, утвораныя ад апелятыўнай лексікі”.

 У тапанімічных слоўніках фіксуюцца і тлумачацца ўласныя геаграфічныя назвы. Да такіх слоўнікаў адносіцца “Краткий топонимический словарь Белоруссии” В.А. Жучкевіча (1974). У слоўніку разглядаюцца назвы ўсіх гарадоў і гарадскіх пасёлкаў, а таксама вёсак, што з’яўляюцца цэнтрамі сельсаветаў. Да тапанімічных адносяцца таксама “Слоўнік назваў населеных пунктаў Віцебскай вобласці” (1977), “Слоўнік назваў населеных пунктаў Гомельскай вобласці” Я.Н. Рапановіча і інш.

**Слоўнікі мовы пісьменніка**

 Слоўнікі мовы пісьменніка — гэта лексікаграфічныя даведнікі, у якіх фіксуюцца і тлумачацца словы, што ўжываюцца ў творах таго ці іншага пісьменніка.

 Слоўнік мовы пісьменніка можа ўключаць словы з усіх яго твораў або з якога-небудзь аднаго ці некалькіх твораў. Такі слоўнік дае багаты фактычны матэрыял па лексіцы, марфалогіі, мае вялікую каштоўнасць для лінгвістычных даследаванняў. Слоўнік мовы пісьменніка з’яўляецца каштоўным дапаможнікам пры вывучэнні мовы і стылю пісьменніка, яго моватворчасці, гісторыі літаратурнай мовы адпаведнай эпохі. Прыкладам такога слоўніка з’яўляецца “Анамастычны слоўнік твораў Якуба Коласа” (1990), у якім прадстаўлены ўсе ўласныя імёны з твораў народнага пісьменніка.

Слоўнікі эпітэтаў

 **Слоўнік эпітэтаў** – гэта лексікаграфічны даведнік, у якім адлюстраваны вобразныя азначэнні. Першы “Слоўнік эпітэтаў беларускай літаратурнай мовы” М.П. Пазнякова з’явіўся ў 1988 г. У 1991 г. з’явіўся “Слоўнік эпітэтаў беларускай мовы” Н.В. Гаўрош, які сістэматызуе і апісвае каля 4000 вобразных азначэнняў і падае ілюстрацыі з мастацкіх і публіцыстычных твлраў беларускіх пісьменнікаў ХІХ – ХХ ст.

Частотныя слоўнікі

 Лексікаграфічныя даведнікі, у якіх пададзены спісы слоў, размешчаных у парадку змяншэння частаты іх ужывання ў тэкстах вызначанай даўжыні і стылю, называюцца **частотнымі слоўнікамі**. У такіх слоўніках кожнае слова (ці група слоў) суправаджаецца ўказаннем на частату яго ўжывання, а часам і колькасць тэкстаў, у якіх слова сустракаецца.

 Праца па стварэнні частотнага слоўніка беларускай мовы распачалася ў апошнія два дзесяцігоддзі. Выйшла з друку пяць выпускаў “Частотнага слоўніка беларускай мовы” Н.С. Мажэйкі і А.Я. Супруна.

 Тэарэтычнае і практычнае значэнне частотных слоўнікаў заключаецца ў наступным: яны дапамагаюць высветліць, якія словы складаюць ядро слоўніка мовы, а якія знаходзяцца на яго перыферыі; даюць магчымасць вызначыць лексічны мінімум, неабходны пры стварэнні падручнікаў і дапаможнікаў для вучняў.

 Характарыстыка слоўнікаў беларускай мовы розных тыпаў сведчыць, што беларуская лексікаграфія за кароткі час дасягнула значных поспехаў.

 Айчынныя слоўнікі выконваюць 3 асноўныя функцыі:

1. Інфармацыйную (пазнанне).
2. Камунікатыўную (асаблівасці перакладу).
3. Нарматыўную (пры дапамозе стылістычных памет сучасная лексікаграфія стабілізуе лексічныя і іншыя нормы, чым спрыяе ўдасканаленню літаратурнай мовы).
4. Характар памет у слоўніках

 **Памета** – спосаб кароткай граматычнай, стылістычнай або іншай характарыстыкі слова, які выражаны прынятым у слоўніку скарачэннем адпаведнага тэрміна. Характар памет залежыць ад тыпу слоўніка.

 **Граматычныя паметы** – адлюстроўваюць марфалагічныя і сінтаксічныя асаблівасці слова, указваюць на прыналежнасць да пэўнай часціны мовы, род, паказваюць сінтаксічныя сувязі слова.

 **Стылістычныя паметы** – указваюць на сферу выкарыстання слова (спецыяльнае, кніжнае, паэтычнае). Паметы адлюстроўваюць прыналежнасць да пісьмовай і вуснай формы маўлення (размоўныя, прастамоўныя), указваюць на гістарычную прыналежнасць слова (архаізм. Гістарызм). Могуць указваць на эмацыянальную афарбоўку слова (іранічнае, зневажальнае, абразлівае).

 Да запазычаных слоў іншым разам дадаецца памета, што ўказвае на паходжанне, прыналежнасць слова да спецыяльнай сферы (адзначаецца тая ці іншая вобласць навукі, тэхнікі, вытворчасці.

 Акрамя указаных памет слова можа падаваць этымалагічныя, арфаэпічныя, арфаграфічныя звесткі, тыповыя словазлучэнні, ілюстрацыі з тэкстаў.

 Загаловачнае слова разам з усімі звесткамі, што пра яго паведамляюцца, складае слоўнікавы артыкул.

 Паводле размяшчэння загаловачных слоў слоўнікі падзяляюцца на алфавітныя і гнёздавыя. У **алфавітных** слоўніках словы размяшчаюцца ў алфавітным парадку. У **гнёздавых** слоўніках словы размешчаны па алфавіту першавытворных слоў, пры гэтым вытворныя ад іх і аднакаранёвыя змешчаны ў адным і тым жа артыкуле. Разнавіднасцю алфавітных слоўнікаў з’яўляюцца слоўнікі **адваротныя**, у якіх словы размешчаны ў алфавітным парадку апошніх літар.

**Лекцыя 2. З ГІСТОРЫІ БЕЛАРУСКАЙ ЛЕКСІКАГРАФІІ**

1. Тры этапы развіцця беларускай лексікаграфіі.

2. Ранні слоўнікавы перыяд.

3. Этап высокаразвітой лексікаграфіі.

4. Слоўнікавая праца на Беларусі ў 20-я гады ХХ стагоддзя.

1. Тры этапы развіцця беларускай лексікаграфіі.

 Беларускія лексікографы вылучаюць тры перыяды ў развіцці слоўнікавай працы на Беларусі:

1. Даслоўнікавы перыяд.
2. Ранні слоўнікавы перыяд.
3. Перыяд развітой лексікаграфіі.

Даслоўнікавы перыяд датуецца ХІІ – ХVст., калі былі выпрацаваны толькі асобныя элементы будучых слоўнікаў. У адрозненне ад большасці еўрапейскіх краін, дзе функцыі канфесійнай мовы выконвала латынь, асноўным сродкам пашырэння хрысціянства, а з ім і пісьменства, была стараславянская кніжна-пісьмовая мова. Нягледзячы на пэўную блізкасць стараславянскай і старабеларускай моў не ўсе словы былі зразумелымі, таму на палях і ў тэксце кніх перапісчыкі і выдаўцы змяшчалі глосы – словы, пры дапамозе якіх тлумачыліся ці перакладаліся іншамоўныя словы.

К канцу XVI ст. быў назапашаны багаты вопыт перакладу і тлумачэння незразумелых слоў. Сярод тых, хто займаўся гэтай справай, можна назваць такіх бліскучых пісьменнікаў, як Францыск Скарына, Сымон Будны, Васіль Цяпінскі, Мялецій Сматрыцкі. Карыстаючыся глосамі – словамі, пры дапамозе якіх тлумачыліся ці перакладаліся іншамоўныя словы ў тэкстах кніх або на палях, яны ў сваіх творах раскрылі чытачу значэнне даволі вялікага аб’ёму кніжнай лексікі. Разам зтым ў канцы XVI ст. узнікла ідэя стварэння невялікіх гласарыяў, якія, як правіла, ахоплівалі незразумелыя словы з кніх рэлігійнага зместу і да тых жа самых кніг прыкладаліся. Пазней патрэбы чытача сталі задавальняць амастыконы (талкаванні імёнаў), прыточнікі (невялікія слоўнікі, якія звычайна дадаваліся ў канцы тэксту старадрукаў і насілі перакладны характар). У другой палове ХVІ ст. Яны сфарміраваліся ў асобны слоўнікавы тып – азбукоўнікі. Азбукоўнікі былі выкліканы да жыцця патрэбамі перакладу і тлумачэння біблейскіх, а пазней і свецкіх тэкстаў.

Такім чынам, асноўнай функцыяй даслоўнікавага перыяду было тлумачэнне незразумелых слоў пры дапамозе глосаў.

1. **Ранні слоўнікавы перыяд**

Друкаваныя слоўнікі канца XVI – XVII стст. – яркае сведчанне таго высокага ўзроўню, якога дасягнула філалагічная думка ўсходніх славян у старажытныя часы. Яны з’явіліся на глебе вялікай папярэдняй слоўнікавай працы ўсходнеславянскіх кніжнікаў, трывалых лексікаграфічных традыцый. Менавіта ў другой палове XVI ст. быў створаны рукапісны “Лексисъ съ толкованіемъ словенскихъ словъ просто», які прыкладаўся да “Бібліі” 1581 г. і змясціў 897 слоў. Гэта была адна з першых спроб ва ўсходніх славян прафесійнага тлумачальна-перакладнога слоўніка. На жаль, слоўнік адносіцца да ананімных. У той час складальнікі слоўнікаў, асабліва азбукоўнікаў, адкрыта не называлі свайго імя, а калі і пазначалі яго, то тайнапісам. Аўтарства гэтага слоўніка прыпісвалася то І.Фёдараву, то Л.Зізанію.

“Лексіс” з’яўляецца сапраўднай скарбніцай старабеларускага слова. У слоўніку ёсць адна важная асаблівасць: значная частка тлумачальных пар даецца ва ўскосных склонах, у розных формах спражэння г.зн. так, як яны ўжыты ў тэксце кнігі, да якой слоўнік дадаваўся. “Лексіс” уяўляе сабой пераходны помнік з элементамі прыточніка і нават яшчэ скарынінскага гласарыя. Слоўнік з’яўляецца не толькі фактам гісторыі мовы, ён з’яўляецца дапаможнікам пры чытанні тагачасных ўсходнеславянскіх кніг, напісаных на старабеларускім варыянце царкоўнаславянскай мовы. Ён паслужыў выдатным узорам для пазнейшых лексікаграфічных прац старабеларускай мовы – “Лексіса” Л.Зізанія і “Лексікона” П. Бярынды.

Да ліку выдатных помнікаў лексікаграфічнай культуры ХVІ ст. Належыць ***“Лексіс” Л.Зізанія***, аднаго з пачынальнікаў усходнеславянскай лінгвістыкі.

“Лексіс” быў надрукаваны ў 1596 годзе ў Вільні. Зізаній далучыў гэты слоўнік да сваёй граматыкі і буквара, якія выйшлі таксама ў Вільні ў 1596 годзе. У “Лексисе” 1061 слоўнікавы артыкул, у загалоўку якіх – стараславянскія словы і словазлучэнні, а ў якасці іх семантычных адпаведнікаў – пераважна словы тагачаснай жывой беларускай гаворкі і часткова ўкраінскія, польскія ці рускія эквіваленты. Значная колькасць слоў адносіцца да кніжнай лексікі, аднак сусракаюцца самыя разнастайныя па тэматыцы лексічныя пласты царкоўнаславянскай мовы, пачынаючы з бытавой лексікі (назвы прадметаў хатняга ўжытку, адзення, гаспадарчых прылад, з’яў прыроды і г.д.) і заканчваючы спецыяльнай тэрміналогіяй, назвамі шматлікіх абстрактных паняццяў. Зізаній замацаваў у сваім слоўніку такія характэрныя для беларускай мовы словы, як лазня, глупство, ласка, ласкавы, черевики, праца, фарбы.

У сваім слоўніку Л.Зізаній не проста дае тлумачэнне незразумелым словам царкоўнаславянскай мовы. Аўтар упершыню ставіць перад сабой нацыянальна ўсвядомленую задачу – праз слоўнік, а менавіта праз яго перакладную частку, дапамагчы вучням брацкіх школ авалодаць простай народнай мовай. У гэтым сэнсе “Лексіс” Л.Зізанія не столькі перакладае з царкоўнаславянскай мовы, колькі вучыць роднай мове.

Ва ўкладанні слоўніка спалучаны алфавітнае і гнездавое размяшчэнне слоў, што сведчыць пра дасканалае валоданне аўтарам лекікаграфічнымі методыкамі таго часу. У слоўніку адзначаецца разнастайнасць сістэмы тлумачэння слоў. Побач з апасродкаванымі шырока ўжываюцца энцыклапедычныя прыёмы сэнсавай і нават этымалагічнай інтэпрытацыі лексем.

Абагульніўшы вопыт сваіх папярэднікаў, Л.Зізаній заклаў тэарэтычныя асновы ўсходнеславянскай лексікаграфіі, і яго “Лексис” стаў узорам для іншых укладальнікаў слоўнікаў.

Яшчэ большую каштоўнасць меў другі друкаваны слоўнік – **“Лексікон славенароскі”** Памвы Бярынды, выдатнага дзеяча беларускай і ўкраінскай культуры і навукі 17 ст., таленавітага вучонага- лексікографа, які валодаў украінскай, беларускай, рускай, польскай, стараславянскай, грэчаскай, польскай і інш. Мовамі. “Лексікон” быў выдадзены ў Кіеве ў 1627 годзе, а затым перавыдадзены ў друкарні Куцеінскага манастыра пад Оршай у 1658 годзе. Праца над ім працягвалася 30 гадоў. Гэты слоўнік адрозніваецца ад слоўніка Зізанія як сваім аб’ёмам, так і зместам. Ён поўнасцю ўключае слоўнік Зізанія, скарыстоўвае матэрыял іншых слоўнікаў, а таксама глосы з выданняў Ф.Скарыны і ў цэлым налічвае 7 тыс. рэестравых слоў – каля 5 тыс. агульнаўжывальных і 2 тыс. слоў, якія абазначаюць уласныя імёны і іншыя назвы. У слоўніку 2 часткі – царкоўна-славянская і ўкраінска-беларуская.

Слоўнік вызначаецца даволі дасканалай апрацоўкай лексічнага матэрыялу. Памва Бярында карыстаецца рознымі спосабамі тлумачэння рэестравых слоў у залежнасці ад незразумеласці слова, яго значэння, сфер ужывання. Часцей тое ці іншае рэестравае слова тлумачыцца адным словам: жатва – жниво, але нярэдка некалькімі словамі, блізкімі па значэнні: баня – ванна, лазня, пры гэтым могуць супастаўляцца словы розных славянскіх моў. Ёсць у слоўніку і апісальныя тлумачэнні рэестравых слоў. Такія прыёмы тлумачэння слоў выкарыстоўваў і Зізаній, але Бярында развіў, паглыбіў іх дзякуючы выкарыстанню новага, больш разнастайнага і дасканала апрацаванага матэрыялу. Пры перавыданні слоўніка на Беларусі некаторыя тыповыя ўкраінізмы, якія не зусім былі прымальны беларускаму чытачу і лёгка паддаваліся выпраўленню, былі заменены сродкамі беларускай мовы.

У “Лексіконе” даволі паслядоўна прастаўлены націскі. Гэта – каштоўны матэрыял для гістарычнай акцэнталогіі беларускай і ўкраінскай моў. У лексікаграфічную практыку ўпершыню ўводзяцца граматычныя паметы (указанне на час, трыванне, лік дзеяслова), а таксама паметы, якія ўказваюць на пераноснае ўжыванне слова. Слоўнік мае рысы тлумачальнага, энцыклапедычнага і этымалагічнага слоўнікаў.

Такім чынам, “Лексиконъ” Бярынды, з аднаго боку, выяўляў багацці тагачаснай царкоўнаславянскай мовы, з другога боку, у слоўніку шырока выкарыстоўваліся лексічныя сродкі народнай гаворкі, сярод якіх побач са спецыфічнымі ўкраінізмамі сустракаюцца і такія словы, што ўжываліся ў той час на Беларусі, у тым ліку і запазычанні з польскай мовы. Лексічны матэрыял, уключаны ў слоўнік, служыў не толькі мэтам разумення царкоўнаславянскай мовы, ён спрыяў знаёмству з фактамі ўкраінскай і беларускай моў і як крыніца вывучэння іх не страціў каштоўнасці і па сённяшні дзень.

1. **Этап высокаразвітой лексікаграфіі**

Значна ажывілася беларуская лексікаграфія ў XIXст. Беларускія слоўнікі ХІХ ст. працягваюць выконваць функцыю ранняга слоўнікавага перыяду -- вывучэння нацыянальнай мовы. Гэта абумовіла з’яўленне вялікай колькасці дыялектных слоўнікаў: “Краткий словарь белорусского наречия” К.Ф. Калайдовіча, рукапісны “Словарь белорусского наречия” П.М. Шпілеўскага, слоўнікі Яна Чачота, Е.Р. Раманава, П.В. Шэйна, І.І Грыгаровіча, С.П. Мікуцкага.

Аднак лепшым слоўніка XIXст. лічыцца ***“Словарь белорусского наречия” І.І. Насовіча***, што ўвабраў больш за 30 000 мясцовых слоў. Наяўнасць у слоўніку Насовіча нарматыўных, стылістычных і шэрагу граматычных параметраў дазваляе сцвярджаць, што гэта праца паклала пачатак перыяду развітой лексікаграфіі на Беларусі.

Для раскрыцця семантыкі слова І.І. Насовіч выкарыстаў:

1. азначэнні, у якіх коратка тлумачыцца рэальны сэнс слова;
2. пераклады беларускага слова адным эквівалентным словам рускай мовы ці некалькімі словамі-сінонімамі;
3. азначэнне і пераклад.

Часам прыводзяцца этымалагічныя даведкі, іншамоўныя паралелі, якія раскрываюць паходжанне слова.

 Падрыхтоўцы Слоўніка І.І.Насовіч аддаў 16 гадоў напружанай работы. Папярэдне ён распрацаваў агульныя прынцыпы ўкладання слоўніка, вызначыў яго тып і акрэсліў магчымы лексічны матэрыял, які збіраўся размясціць у алфавітным парадку. Каб адлюстраваць жывое гучанне слоў, Насовіч увёў сістэму спецыяльных надрадковых знакаў, намеціў стылістычна раскласіфікаваць лексіку ў адпаведнасці са сферамі яе ўжывання, прадугледзеў забеспячэнне слоў граматычнымі паметамі і націскам для правільнага іх вымаўлення. Найважнейшай задачай Слоўніка лексікограф лічыў поўнае і ўсебаковае раскрыццё значэнняў нацыянальнай лексікі і з гэтай мэтай выкарыстаў аўтарытэтны ілюстрацыйны матэрыял – народныя песні, прыказкі, выслоўі, фразеалагізмы.

 Слоўнік Насовіча – гэта першы навуковы даведнік па лексіцы беларускай мовы сярэдзіны19 ст.

У канцы ХІХ – пач. ХХ ст з’яўляецца шэраг слоўнікаў, у якіх беларуская мова апісваецца з пункту гледжання тэрытарыяльнай, часавай і сацыяльнай дэферэнцыяцыі яе слоўнікавага складу. Вывучэнню рэгіянальнай лексікі Віцебшчыны прысвечаны дыялектныя слоўнікі Нікіфароўскага. Паходжанне беларускіх тапонімаў асвятляецца ў слоўніку Трусмана “Этымалогія мясцовых назваў Віцебскай губерніі” (1897). Больш за 700 рэестравых слоў налічвае слоўнік мовы беларускага фальклору, змешчаны ў кнізе Малевіча “Беларускія народныя песні” (1907).

Апісаннем сацыяльных жаргонаў і ўмоўных моў на Беларусі сталі слоўнікі Е.Р. Раманава, у якіх падаецца лексіка дрыбінскіх шапавалаў, мінскіх і магілёўскіх жабракоў, “Руска-жабрацкі слоўнік” Сцяпуры.

1. **Слоўнікавая праца на Беларусі ў 20-я гады ХХ стагоддзя**

Слоўнікавая праца на Беларусі актывізавалася пасля стварэння БССР і абвяшчэння беларускай мовы дзяржаўнай. На працягу 20-х гадоў было выдадзена каля 100 перакладных, тэрміналагічных, дыялектных і іншых слоўнікаў беларускай мовы.

У 1925 годзе С.М.Некрашэвіч і М.Я.Байкоў па даручэнню Інбелкульта бяруцца за апрацоўку перакладных слоўнікаў. У 1926 годзе яны выдаюць **“*Беларуска-расійскі слоўнік”*** на 30 тыс. слоў, а ў 1928 годзе – **“*Расійска-беларускі слоўнік”*** на 60 тыс. слоў. Гэтыя слоўнікі сучаснікамі былі ўспрыняты даволі крытычна, адзначаліся розныя недахопы: адвольны пераклад некаторых лексем, перагружанасць малаўжывальнымі словамі і пропуск слоў найбольш жыццёва важных, злоўжыванне штучнымі новатворамі, наяўнасць вульгарызмаў. Слоўнікі адлюстроўваюць тагачасны стан развіцця лексікі, і як зазначаецца ў прадмове да “Беларуска-расійскага слоўніка” асноўная ўвага накіравана на тое слоўнікавае багацце, якім валодае сучасная навукова-літаратурная беларуская мова ў параўнанні з мовай расійскай. Значнае месца ў слоўніках займаюць навуковыя тэрміны розных галін, пачэрпнутыя аўтарамі з некалькіх выпускаў “Беларускай навуковай тэрміналогіі” і іншых крыніц, нават рукапісных,а таксама з твораў беларускіх пісьменнікаў. Матэрыял “Расійска-беларускага слоўніка” паказвае свядомую арыентацыю яго аўтараў на лексічныя рэсурсы народна-дыялектнай мовы. Менавіта гэтым тлумачыцца ўключэнне ў слоўнік значнай колькасці рэгіянальных запазычанняў, перш за ўсё паланізмаў, германізмаў і балтызмаў. Многія рэгіянальныя запазычанні, уключаныя ў слоўнікі Некрашэвіча і Байкова сталі здабыткам літаратурнай мовы. І пры ўсіх сваіх недахопах іх перакладныя слоўнікі з’явіліся важным этапам у гісторыі нацыянальнай лексікаграфіі.

А ў 1927 годзе пад грыфам **“*Беларуская навуковая тэрміналогія. Выпуск 15”***выйшаў апрацаваны Я.Лёсікам ***“Слоўнік граматычна-лінгвістычны”***. Ён налічваў ужо 1592 беларускія тэрміны. Значная колькасць з прапанаваных Лёсікам лінгвістычных тэрмінаў была ўведзена ў навуковы ўжытак упершыню і трывала замацавалася ў мовазнаўчай практыцы. Менавіта з выхадам “Слоўніка граматычна-лінгвістычнага” агульнаўжывальнымі сталі замест прынятых у “Беларускай граматыцы для школ” Б.Тарашкевіча і іншых лінгвістычных працах тэрміны выказнік (сказнік), двукоссе (чужаслоў), дужкі (скобкі), назоўнік (імя), прыметнік (прымета), суфікс (устаўка) і інш.

У **1927** годзе выйшаў з друку ўкладзены ***М.Байковым*** і ***А.Бараноўскім******“Практычны беларускі вайсковы слоўнік. Часць 1-я (расійска-беларуская)”****.* Пры ўкладанні гэтага слоўніка, як сказана ў “Прадмове”, былі выкарыстаны апрацаваныя Вайсковай камісіяй Інбелкульта лексічныя матэрыялы. Рэестравая частка слоўніка налічвае каля 10тыс. слоў і ўстойлівых словазлучэнняў трох функцыянальных груп: 1) вузка спецыяльныя вайсковыя тэрміны, дапасаваныя пераважна да стралковых часцей; 2) тэрміны, патрэбныя для палітычнага выхавання вайскоўцаў; 3) словы агульнага ўжывання, патрэбныя ў жыцці вайскоўцаў. Перакладаючы рускія тэрміналагічныя і агульнаўжывальныя словы, укладальнікі імкнуліся з усіх наяўных у беларускай мове адпаведнікаў выбраць самыя дакладныя і найбольш ужывальныя.

Побач са стварэннем перакладных слоўнікаў і ўкладаннем слоўніка жывой беларускай мовы паўстала неабходнасць стварэння беларускіх краёвых (абласных) слоўнікаў. Вырашана было ўкласці па аднаму такому слоўніку на кожную з дзесяці акруг тагачаснай Савецкай Беларусі. Укладанне краёвых слоўнікаў даручалася акруговым краязнаўчым таварыствам. Але з усіх запланаваных былі завершаны толькі тры слоўнікі гэтага тыпу: ***“Віцебскі краёвы слоўнік” М.Каспяровіча (1927), “Краёвы слоўнік Чэрвеньшчыны” М.Шатэрніка (1929)*** і ***“Слоўнік Мазыршчыны”***, які, на жаль, не быў выдадзены і рукапіс яго загінуў у час Вялікай Айчыннай вайны.

Актыўна збіраліся словы з мясцовых гаворак, распісваліся літаратурныя творы, стваралася навуковая тэрміналогія, што павінна было б паслужыць падставай для выдання шматтомнага тлумачальнага слоўніка жывой беларускай мовы. Але, на жаль, сталінскія рэпрэсіі супраць беларускага народа вынішчылі амаль усіх айчынных моваведаў. У выніку развіццё беларускай лексікаграфіі фактычна было спынена. Працы, што выдаваліся ў 30 – 50-я гады вызначаліся нізкім навуковым узроўнем, а тэарэтычна былі крокам назад. Слоўнікі беларускай мовы 30 – 50-х пад уплывам навукова неабгрунтаванага курса”на развіццё моў” рэзка павялічылі ў сваім складзе колькасць функцыянальна неапраўданых запазычанняў з рускай мовы. Як прыклад відавочнага парушэння лексічных нормаў тагачаснай беларускай мовы можна прыгадаць “Руска-беларускі слоўнік” Александровіча (1937). Толькі ў канцы 50-х слоўнікавая праца на Беларусі актывізавалася. У 1953 г. быў выдадзены “Руска-беларускі слоўнік” пад рэд. Я.Коласа, К.Крапівы, П.Глебкі амальна 86 тыс. слоў. ! 1962 г. быў выдадзены “Беларуска-рускі слоўнік” пад рэд. К.Крапівы амаль на 90 тыс. слоў. Беларуская лексікаграфія ўзбагацілася ў гэты час шматлікімі слоўнікамі дыялектнай лексікі: “Дыялектны слоўнік” Ф.Янкоўскага (1959), “Дыялектны слоўнік” Г.Юрчанкі (1966), “Народная сінаніміка” Г.Юрчанкі (1969). Вялася падрыхтоўка слоўнікавага матэрыялу да такіх шматтомных і грунтоўна распрацаваных лексікаграфічных даведнікаў як “Тлумачальны слоўнік беларускай мовы”, “Слоўнік беларускіх гаворак паўночна-заходняй Беларусі і яе пагранічча”, “Тураўскі слоўнік”, “Этымалагічны слоўнік беларускай мовы”, “Гістарычны слоўнік беларускай мовы” і інш.

Пералічаныя выданні склалі своеасаблівае ядро той сістэмы слоўнікаў, якая звычайна ствараецца для апісання і нармалізацыі лексічнага складу літаратурнай мовы. У межах існуючай сістэмы слоўнікаў трэба назваць і спецыялізаваныя лексікаграфічныя даведнікі: “Беларуская антрапанімія” М.В. Бірылы (1982), “Русско-белорусский словарь общественно-политической терминалогии» (1970), “Марфемны слоўнік беларускай мовы” А. М. Бардовіча і Л.М. Шакуна (1975; 1989), “Слоўнік сінонімаў і блізказначных слоў” М.К. Клышкі (1976; 1983), “Частотны слоўнік беларускай мовы” Н.С. Мажэёкі, А.Я. Супруна, “Слоўнік цяжкасцей беларускай мовы” Г.У. Арашонкавай, В.П. Лемцюговай (1987), “Слоўнік націску ў беларускай мове” М.В. Бірылы.

Моўная сітуацыя 80-90-х гг. характарызуецца паступовым адмаўленнем лексікографаў ад жорсткага нармавання пры складанні слоўнікаў і пераходам да больш дэмакратычных метадаў лексікаграфічнай працы. У сувязі з гэтым на парадак дня пастаўлена пытанне пра стварэнне поўнага слоўніка жывой беларускай мовы агульнага тыпу, які аб’яднае ўсю літаратурную і нелітаратурную лексіку.

**ПРАКТЫЧНЫ РАЗДЗЕЛ**

**ТЭМАТЫКА ПРАКТЫЧНЫХ ЗАНЯТКАЎ**

***2 курс, 3 семестр***

1 Лексіка беларускай мовы паводле сферы яе выкарыстання

2 Лексіка беларускай мовы паводле яе актыўнага і пасіўнага выкарыстання

3 Стылістычная дыферэнцыяцыя лексікі беларускай мовы

4 Фарміраванне лексікі беларускай мовы

5 Лексікаграфія як раздзел лінгвістыкі. Тыпы лінгвістычных слоўнікаў

### МАТЭРЫЯЛЫ ДЛЯ ПРАКТЫЧНЫХ І ЛАБАРАТОРНЫХ ЗАНЯТКАЎ

**Заняткі 1. ЛЕКСІКА БЕЛАРУСКАЙ МОВЫ ПАВОДЛЕ СФЕРЫ ЯЕ ВЫКАРЫСТАННЯ**

1. Класіфікацыя лексікі беларускай мовы паводле сферы ўжывання.
2. Агульнаўжывальная лексіка і лексіка абмежаванага ўжытку
3. Дыялектная лексіка. Дыялектызмы і іх тыпы.

**Заняткі 2.**

1. Спецыяльная лексіка. Прафесіяналізмы і тэрміны: падабенства і адрозненне.

2. Тэрмін і асноўныя прыкметы тэрміна.

3. Класіфікацыя тэрмінаў.

4. Жаргонная лексіка і арго.

5. Жарганізмы і іх тыпы.

***Заданне 1. Знайдзіце ў сказах дыялектызмы, растлумачце іх значэнне і вызначце іх тып (фанетычныя, словаўтваральныя, граматычныя, лексічныя, семантычныя, этнаграфічныя):***

 1. Трава была тут небагатая, найбольш асака. “Эх, удзялілі дзяляначку, растуды іх…” – падумаў Васіль і ўспомніў, як крыўдавала маці, вярнуўшыся дамоў пасля падзелу. “Ведамо, адна, без чалавека. Няма каму пастаяць… Нічога, ето апошні раз ” (І. М.). 2. Дзядзечко, а вы чаго седзіце? – не ўтрываў нарэшце Хведзька (І. М.). 3. Корч ездзіў у мясцечко па дохтара (І.М.) 4. Лес той – то буў ціхі, то зрабіўся страшны – гудзе, скуголіць, як на хаўтуры (І.М.). 5. Хранцузы – тыя жаб ядзяць! Жывых, не тое што вараных! Ядзяць дай шчэ дзякуюць! Ім жаба – што качка (І.М.). 6. Пакуль дзяцькі гаварылі з Міканорам, а жанкі растарэквалі каля прыпека, матка з Вольгай і Насцяй, а потым і з бацькам узяліся клапаціцца каля стала (І.М.). 7. От жа, кеб можна було тое, што Міканор на сходзе казаў. Кеб асушыць балото, ды жыто і авёс і ўсё другое пасеяць! Ето б зямлі було б (І.М.). 8. Дзяцька Яўмен уваткнуў у зямлю жалязняк, націснуў на яго нагою, вывернуў першую плітку дзірвану (Сач.). 9. Гэта была лясная яблыня-дзічка, і пад ёй, на траве, валяліся ляскоўкі. Увосень, калі капаюць бульбу, такія яблычкі бываюць жоўтыя і нават смачныя, але цяпер пад яблыняй ляжалі адны зялёныя. Навошта чалавек страсаў іх, што з імі рабіцьме (І. Чыгр.). 10. На дрэвах пасярод поля па адной, па тры, па пяць пчаліных калод на кожным. Тут іх называюць “свепет” (У. Каратк.). 11. “Паночкі, што вы робіце?.. Нашто забіраеце сена? Апошняе сена! Чым я худобу карміцьму” (Я.Колас). 12. Прынясіце спадніцу, каторая ў клетку, кохту хвабрычную, чаравікі і хвартух белы (І.М.). 13. Трэба есці зараз! Мамо кажа, картопля прастыне (І.М.). 14. Жытка то жытка, ды і самі вінаватыя! (І.М.). 15. Ён пачакаў, калі Хадоська сціхне, але зразумеў, што не дачакаецца, азірнуўся, сказаў нецярпліва: “У Глінішчах е знахарыха” (І.М.). 16. Абагнаныя па першаму разу, дурэлі, гонячы зялёнае бацвінне, лапушыстыя картоплі (Адам.). 17. Уверсе растае дым – кагадзе прайшоў поезд (К.Ч.). 18. Яніна прымайстравала каля агню саганкі з вадою (Дал.). 19. Блізкай дуйкі павеў адчуваецца (А.Зв.).

***Заданне 2. Вызначце, да якой галіны навукі належаць наступныя тэрміны, якія з іх адносяцца да агульназразумелых, а якія да вузкаспецыяльных; вызначце мову-крыніцу і значэнне запазычаных лінгвістычных тэрмінаў:***

 Валютны рахунак, стэрыаметрыя, сінкопа, дамінанта, аксіёма, абсцэс, венчык, вакабула, вірус, білабіяльныя зычныя, сістэма каардынат, канверсія, ідыёма, анапест, воўчае лыка, дэвальвацыя, ампліфікацыя, дэнтальны зычны, гепатыт, люмінафоры, ружовакветныя, парадыгма, пазваночныя, верлібр, каштоўныя паперы, прасодыя, эмісія, гіпатэнуза, лабіялізацыя, маркетынг, артыкль, электрычны разрад, адсарбент, эпентэза, канатацыя, каардынатная прамая, вакалізм, вакцына, білінгвізм, ад’ектывацыя, шыйны пазванок, лагарыфм, сінекдаха, матрыца, радыксоід, ультрагук, еўравалюта, энантыясемія, дэпазітны сертыфікат, аорыст, суб’ект, пігментацыя, эўфемізм, дыфузія.

***Заданне 3. Вызначце з дапамогай слоўніка семантыку наступных лінгвістычных тэрмінаў, у якія сістэмныя адносіны яны ўступаюць.***

Рад, парадыгматыка, лексікаграфія, флексія, слоўнік, палаталізацыя, дэнтальны зычны, суб’ект, субстантыў, марфалогія.

 ***Заданне 4***. ***Знайдзіце ў сказах жарганізмы і вызначыць іх тып:***

1.Ты малайчына. Ты проста – малаток (П. Місько). 2. У іх студэнцкім атрадзе былі дзяўчаты, хімічкі, як называлі іх, бо яны з хімфака. 3. Зойка праваліла літаратуру і цяпер наводзіла даведкі, куды яшчэ можна здаць дакументы. 4. “Ты – добры чувак, я ведаў”, -- расчуліўся Аляксей. 5. Гэтыя яшчэ не рашылі, куды пайсці, хоць выбар быў і не вельмі багаты: прашвырон, ракавіна і ракета. Прашвырон на мясцовым жаргоне звалі магчымасць свабодна гуляць, ракавінай звалі танцпляцоўку, ракетай – кінатэатр.

 ***Заданне 5. Вызначце, якім спосабам утвораны наступныя жаргонныя словы (семантычнае пераасэнсаванне, запазычанне, скарачэнне слова, афіксацыя):***

 Айбаліт (камп’ютарная антывірусная праграма), вышка (вышэйшая адукацыя; вышэйшая матэматыка; вышэйшая мера пакарання), глухар (нераскрытае злачынства), герла (дзяўчына), сотнік (сотавы тэлефон), стыпуха (стыпендыя), скул (школа), дамашка (дамашняе заданне), шнуркі (бацькі), зелень (долары ЗША), венік (вінчэстэр), дэза (дэзінфармацыя).

***Заданне 6. З дапамогай ТСБМ вызначце семантыку наступных слоў, укажыце да якога разраду лексікі абмежаванага ўжытку яны адносяцца.***

Фармант, матрыца, дамашка, муляж, філон, араторыя, баксы, мадыфікацыя, міграцыя, флексія, ладзьбаванне.

**Заняткі 3. ЛЕКСІКА БЕЛАРУСКАЙ МОВЫ ПАВОДЛЕ АКТЫЎНАГА І ПАСІЎНАГА ВЫКАРЫСТАННЯ**

1. Паняцце актыўнай і пасіўнай лексікі.
2. Гістарызмы і архаізмы, іх адрозненне.
3. Асноўныя семантычныя групы гістарызмаў.
4. Архаізмы і іх класіфікацыя.
5. Выкарыстанне архаізмаў і гістарызмаў у мастацкай літаратуры.
6. Неалагізмы, іх класіфікацыя
7. Аўтарскія неалагізмы.

***Заданне 1. Запішыце сказы, знайдзіце ў іх устарэлыя словы, падзяліце іх на гістарызмы і архаізмы, да архаізмаў падбярыце адпаведнікі-сінонімы, значэнне гістарызмаў растлумачце:***

 1. Воі на забаролах свяцілі паходнямі, сонна, млява крычалі, перагукваліся між сабой (Л.Дайн.). 2. Густа, як гэта заўсёды бывае ў серпені, падалі ў небе зоркі (Л.Дайн.). 3. У хатках, што чарнеліся ўздоўж вуліц, спалі са сваімі жонкамі і дзецьмі рымарыі броннікі, кавалі і сырамятнікі, цесляры і скрыннікі, муралі і апоннікі (Л.Дайн.). 4. Каля самай сцяны церама Браціла паклаў у густую мокрую траву шчыт і суліцу, даў знак тэўтону замерці, чакаць (Л.Дайн.). 5. На Соф’і была жоўтая ядвабнаякашулька (Л.Дайн.). 6. Ход з двара вёў у вялікую грыдніцу, уздоўж сцен якой стаялі шырокія дубовыя лавы (Л.Дайн.). 7. Не знойдзецца жаніх – ісці ёй чарніцаю ў святы манастыр (Л.Дайн.). 8. Для разлікаў ёсць у купцоў і грыўні, і скруткі срэбранага дроту, і дырхемы, і дынары (Л.Дайн.). 9. На памосце ўжо стаялі епіскап Дыянісій, пасаднік Ратша, тысяцкі Жыраслаў, найбольш уплывовыя і багатыя баяры (Л.Дайн.). 10. Чалавечую выюможна перашчыкнуць двума пальцамі (Л.Дайн.). 11. Адна ў нас айчына – Полацк. І будзем біцца за яго, свой жывот класці (Л.Дайн.) 12. Праз тлумача ён звярнуўся да Вячкі, сказаў, каб не хваляваўся кукейноскі князьза дачку, бо ў манастыры пад прыглядам духоўных настаўнікаў акрэпне яна душою (Л.Дайн.). 13. Тым часам каля шалаша Алесь у вялікім рондалі гатаваў над агнём юшку (У.Карат.). 14. На горцы ціхай, невысокай, Каля засценка недалёка, У бок дарогі, у глыбі сада Стаяла панская пасада (Я.Колас). 15. Песні для народа тварыў баян Купала. 16. На пачатку мая ў Быхаў прымчаў на ўзмыленым кані ганец (У. Карат.). 17. Падлога грыдніцы была нацёрта воскам, і калі праз вузкія, у алавяных рамах, вокны ўрывалася сонца, грыдні і баяры, цівуны і купцы, што чакалі княжацкага выхаду, седзячы на лавах, зажмурвалі вочы (Л.Дайн.). 18. Вячка, начапіўшы на пояс меч, накінуўшы на плечы барвовае карзно, выйшаў з апачывальні (Л.Дайн.). 19. У манастыры Ефрасіння адчыніла майстэрні па перапісванні кніг – скрыпторыі (У.А.). 20. Прывяла гусляра з яго ніўных сяліб Дворня князева ў хорам багаты, Пасадзіла на ганку між клёнаў і ліп, На цагляным парозе магната (Я.Куп.). 21. А я сваіх вояў вяду ў сечу пад старадаўнім полацкім сцягам – белым, з харобрым коннікам, які ўздымае дзясніцу з мячом (Л.Дайн.). 22. На нагах былі поршні – мяккія скураныя боты без абцасаў, завязаныя на шчыкалатцы вузкім раменьчыкам (Л.Дайн.).

***Заданне 2. Да архаізмаў падбярыце адпаведнікі-сінонімы ў сучаснай беларускай мове, вызначце тып архаізмаў.***

 Бортнік, каліта, места, травень, угодкі, паходня, вязніца, штандар, стырно, ловы, марац, рондаль, персі, злюб, радца, кляйноты, атрамант, вятрыла, дыярыуш, валошка, мапа, вершнік, салаш, асадка, баталія, прасвета, згук, мытня, воі, дзясніца, ядваб, кроніка, тартак, відок, тлумач, дзянніца, гута, балонка, азбукоўнік, злуч, кайстра, сымболь, стрычок, ляк, струг, вобліў, цытрына, філёзофія, чада, забоіц, полым, госць (купец), лгар, цытадэля, абвестка, планіда.

***Заданне 3. Размяжуйце гістарызмы па лексіка-семантычным групам:***

 Пішчаль, магерка, грыўня, фальварак, лучнік, дзіда, бекеша, баярын, пранік, кашталян, карчма, мушкет, асьміна, лапці, скарбнік, сажань, суліца, андарак, шляхта, шынок, талер, вяршок, корд, намітка, саха, жупан, каганец, дукат, манаполька, пасаднік, капа, шастапёр, кудзеля, жандар, валока, залатоўка, локаць, аблавуха, кросны, зялейніца, жорны, магнат, гарнец, сотнік.

***Заданне 4. Запішыце сказы, знайдзіце ў іх аўтарскія неалагізмы і вызначце спосаб іх утварэння.***

 1. Мы самі неба нашага настрою І распагоджваем, і навальнічым, З аблокамі мяняемся абліччам, Дазволіўшы самоце быць старою (Р.Б.). 2. Ты рамонкаў белавейкі не зрывай (Р.Б.). 3. Я ў сад хачу! У той прасторны сад, дзе вішанна, і яблычна і грушна (Н. Мацяш). 4. Кожны свой дзень назязюлены бачу наперад, Але памяць пабіў нехта кулямі, памяці мне не стае (А.Сыс). 5.Мы словападам зацярушаны (П.Панч.).6. На маёй радзіме васількуюць нівы, Вочы з васількоў у землякоў (Камейша). 7. Пакуль не возьме да сябе, Раўнуе да чужаземляў родная зямля (Р. Б.).

***Заданне 5. Вызначце лексічнае значэнне і тып наступных неалагізмаў.***

 Айкідо, мюслі, пейнтбол, вэб-сайт, сканер, геймер, куцюр’е, інсталяцыя, парк высокіх тэхналогій, аквабайк, бітрэйт, гіпертэкст, электронны дакумент, электронная скрыня, фэн-шуй.

**Заняткі 4. СТЫЛІСТЫЧНАЯ ДЫФЕРЭНЦЫЯЦЫЯ ЛЕКСІКІ**

* 1. Класіфікацыя лексікі сучаснай беларускай мовы паводле стылістычнай афарбоўкі.
	2. Літаратурна-кніжная і размоўна-бытавая лексік
	3. Паняцце лексіка-стылістычная парадыгмы.
	4. Асноўныя прыкметы стылістычна афарбаванай лексікі.
	5. Экспрэсіўна-эмацыянальныя элементы ў значэнні слова і яго стылістычная суаднесенасць

***Заданне 1. Размяжуйце словы паводле стылістычнай афарбоўкі: стылістычна нейтральныя і стылістычна афарбаваныя. Вызначце, якую памету маюць стылістычна афарбаваныя словы.***

 Грэбля, абстракцыя, баян, крэмзаць, апафеоз, шаты, абмазгаваць, спагада, гарнушак, персі, персона, перыфраза, субардынацыя, сасоннік, прайдзісвет, ружовакветныя, сінкрэтызм, тугадум, парфума, патлы, маланка, зараніца, вячысты, гаплік, нішчымніца, эмбарга, крыжаванка, інтэграл, бубніць, актава, абдзірала, чало, валюта, прыкончыць, вершаплёт, экспрэсіўны, лілея, сінюшны, ізаглоса, сканаць, канвергенцыя, гайсаць, лецейка, піжон, фаналогія, цюцька, эмісія, пацеркі, забулдыга, жэўжык, лабіялізацыя, лазня, ложа, рабацяга, галубіць.

***Заданне 2. Падбярыце да стылістычна-нейтральных слоў стылістычна афарбаваныя словы – сінонімы. Дакладнасць вызначэння стылістычнай прыналежнасці слова праверце па ТСБМ.***

Цемра, часам, аднолькавы, вышыня, журналіст, змяркацца, птушка, тлумачыць, сябраваць, аднолькавы, абшар, адважны, прыгожы.

***Заданне 3. Выпішыце з мастацкага твора (на выбар) дзесяць сказаў стылістычна афарбаванымі словамі, укажыце іх стылістычную памету: гутарк., кніжн., уст., дыял. і г.д. Растлумачце стылістычную ролю гэтых слоў у кантэксце.***

 ***Заданне 4. Складзіце лексіка-стылістычныя парадыгмы, у якія б уваходзілі наступныя словы:***

 Вучыць, гультай, спаць, дзіця, хадзіць.

 ***Заданне 5. Зрабіць поўны лексічны разбор выдзеленых слоў.***

1. Шырокі **гасцінец** двума радамі **старых** бяроз **збягаў** з горкі. 2. Яніна прымайстравала каля агню **саганок** з вадою. 3. У **ліхога бортніка** горкі мёд. 4. У полі круціла дуйка, але вецер быў чамусьці мяккі, як у адлігу. 5. Дзяўчатак **рой** прыгожы, зграбны ў фарбах вышытых спадніц, вянкі над іх **чалом** прывабным, што з **васількоў** і медуніц. 6. Зялёны луг, як скінуць вокам, **абрусам** пышным і шырокім абапал Нёмна рассцілаўся. 7. Старажытныя дрэвы **гаманілі** ціхутка ў прасторы.

***Узор лексічнага разбору:***

1. Растлумачыць лексічнае значэнне слова.
2. Вызначыць тып лексічнага значэння (свабоднае, несвабоднае; прамое, пераноснае (метафара, метанімія, сінекдаха).
3. Падабраць да слова сінонімы, антонімы, амонімы, паронімы (калі магчыма).
4. Вызначыць паходжанне слова (спрадвечнабеларускае ці запазычанае, калі запазыч., то з якой мовы).
5. Указаць сферу ўжывання (агульнаўжывальнае ці абмежаванага ўжытку(дыялектызм, тэрмін, прафесіяналізм, жарганізм).
6. Назваць стылістычны разрад (нейтральнае ці стылістычна афарбаванае (кніжнае, размоўнае).
7. Вызначыць прыналежнасць да актыўнай ці пасіўнай лексікі (гістарызм, архаізм, неалагізм).

**Заняткі 5. ФАРМІРАВАННЕ ЛЕКСІКІ БЕЛАРУСКАЙ МОВЫ**

1. Класіфікацыя лексікі беларускай мовы паводле гістарычнага паходжання.

2. Адметнасць уласнабеларускай лексікі, асноўныя тэматычныя групы.

3. Паняцце безэквівалентнай лексікі.

4. Запазычанні са славянскіх моў і іх асноўныя прыкметы, тэматычная групоўка.

**Заняткі 6.**

1. Запазычанні з неславянскіх моў, іх асаблівасць.

2. Асноўныя прыкметы лацінізмаў і грэцызмаў.

3. Германізмы і іх асноўныя прыкметы.

4. Галіцызмы, іх асноўныя прыкметы і тэматычная групоўка.

5. Англіцызмы і іх асноўныя прыкметы.

6. Асноўныя этапы асваення іншамоўнай лексікі.

***Заданне 1. Сярод прыведзеных слоў знайдзіце ўласнабеларускія, растлумачце іх лексічнае значэнне.***

 Галава, гром, альтанка, баравіна, дождж, конь, гоні, авёс, гронка, вежа, зуб, проса, золак, знічка, дом, лета, загана, крысо, млын, хітры, мудры, каралі, поплаў, хлеб, прысады, рунь, каліва, мёд, лецішча, прысак, кошка, кілім, мачанка, жур, вядро, малады, пялёстак, спёка, барана, жыгучка, радасць, пастух, жарынка, кужаль.

 ***Заданне 2. Да іншамоўных слоў падбярыце спрадвечна беларускія словы ці выразы.***

 Абарыген, інцыдэнт, дыскусія, антракт, антыкварны, кампазіцыя, прыярытэт, меланхолія, сінхронны, вібрыраваць, ахінея, амбіцыя, фіяска, контур, індыферэнтны, карэктны, імітацыя, кампраміс, афарызм, аморфны, вердыкт, грацыёзны, ландшафт, мемуары, мініяцюрны, іронія, аналогія, басейн, фундамент, алегорыя, сімптом, эталон, вернісаж, дэфект, кашнэ, дойлід, інтэрпрэтацыя, настальгія.

***Заданне* 3. *Растлумачце, чым адрозніваюцца ад уласнабеларускіх слоў блізкія па значэнні іншамоўныя.***

Антракт – перапынак, афіша – аб’ява, басейн – вадаём, дыплом –пасведчанне, дыскусія –спрэчка, інцыдэнт – выпадак, мемуары –успаміны, мініяцюрны – маленькі, турыст –падарожнік, асістэнт –памочнік, іронія – насмешка, аналогія – падабенства.

***Заданне 4.* *Перакладзіце словы з рускай мовы на беларускую і вызначце асаблівасці асваення запазычаных слоў.***

Командир, командировка, президиум, подвиг, пальто, реликвия, демонстрация, приоритет, диета, телефон, семь, голубь, восемьдесят, степь,дробь,киоск,осуществление,опровержение, единогласный, беззащит-ный, телевидение, студент, церемония, делегат, сердце, деликатес, эталон, декабрист, турне, кашне, директор, инженер, тема, эстетика.

***Заданне 5. Вызначце, з якой мовы паходзяць наступныя словы, падкрэсліце фанетычныя і марфалагічныя прыметы запазычаных слоў.***

Пігмент, анафара, брыфінг, паштэт, міграцыя, дэбют, таксі, штурм, бізнес, галкіпер, рэзюмэ, дыялог, сайдынг, флексія, маёнтак, гідрасфера, бухгалтар, гросмайстар, пэндзаль, барбекю, заалогія, дэфіле, дыктар, ксёндз, парэнчы, фаланга, турнэ, допінг, філалогія, вяндліна, гастарбайтар, тратуар, рэферэнт, шахта, эгаізм, аазіс, авеню, капельмайстар, гуаш, міграцыя, маштаб, спінінг, вэндзіць, акванаўт, аптэка, біяграфія, буржуа, бухта, нэндза, шпіталь, паліграфія, эксперымент, міфалогія, ландшафт, бюро, алагічны, аксіёма, амплуа, фаза, падарунак, амплуа, арышт, каляндар, пастамент, журы, кёрлінг, дацэнт, холдынг, круасан, канцэртмайстар, натарыус.

***Заданне 6. Да прапанаваных значэнняў падбярыце адпаведныя іншамоўныя словы.***

1. Непрымірымыя супярэчнасці. 2. Ломаная лінія. 3. Пункт найвышэйшага напружання, пад’ёму, развіцця. 4. Вага тавару з тарай. 5. Злепак або мадэль прадмета ў натуральную велічыню. 6. Спалучэнне двух галосных гукаў у адным складзе. 7. Падстаўка, на якой мастак мацуе палатно ў час работы. 8. Насценны дыван ручной работы з вытканай на ім карцінай, узорам. 9. слова або выраз, якім замяняюць непажаданы, грубы або непрыстойны выраз.

***Заданне 7. Запішыце па два розныя словы беларускай мовы, утвораныя ад наступных лацінскіх слоў. Узор: civis ‘грамадзянін’ – цывілізацыя, цытадэль.***

Сaput, legere, сircum, сorona, вis, nauta, dicere.

***Заданне 8. Растлумачце значэнне экзатызмаў.***

 Імам, шэрыф, акын, тамтам, джыга, кішміш, Бундэсвер.

**Заняткі 7. ЛЕКСІКАГРАФІЯ. ТЫПЫ ЛІНГВІСТЫЧНЫХ СЛОЎНІКАЎ**

1. Прадмет і задачы лексікаграфіі.

2. Слоўнікавы артыкул і яго асноўныя элементы.

3. Класіфікацыя лінгвістычных слоўнікаў.

 ***Заданне 1. З ТСБМ выпішыце па два слоўнікавыя артыкулы мнагазначных слоў і слоў-амонімаў.Растлумачце розніцу ў іх падачы.***

 ***Заданне 2.* *Па прыведзенаму слоўнікаваму артыкулу вызачыць тып лінгвістычнага слоўніка:***

**Масла**, -а, н. 1. Харчовы тлушч, які атрымліваюць збіваннем смятанкі або смятаны. *Топленае масла. Гасцей частуе гаспадыня, І на ўсіх чыста вока кіне, То сыр, то масла ім падносіць. Колас.*

2. Тлустае рэчыва, якое здабываюць з мінеральных рэчываў. *Змазачнае масла. Парафінавае масла.*

 **Купарваснае масла** – устарэлая назва канцэнтраванай сернай кіслаты.

 **Качацца як сыр у масле** гл. качацца. **Кукіш з маслам** гл. кукіш. **Масла масленае** – пра таўталогію, паўтарэнні ў азначэнні чаго-н; адно і тое, тое самае. Падліць масла ў агонь гл. падліць. **Як маслам па сэрцы** – вельмі прыемна. **Як па масле** – лёгка, добра, без ніякіх цяжкасцей.

**Бюлетэнь**, -я, -і; -яў

**Настаўнічаць**, -аю, -аеш; -аем, -аеце

**Пісьмова** прысл.

**Бяз-ветр-ан-асць**

**Заход-н-е-слав-ян-ск-і**

**Пад-нож-к-а** – *прыст.-суф*., ад наг-а

**Свет-а-погляд** - -- *асновасклад.*ад **погляд**- на **свет**-

**Вулкан**, -а, м (лац. vulcanus = полымя, агонь). Гара з кратэрам на вяршыні, праз які час ад часу вывяргаюцца лава, гарачыя газы, попел і абломкі горных парод. Вулканічны.

**Змарнаваць, патраціць, пражыць, прарабіць, прагуляць; зглуміць, выкінуць, рашыць, прасадзіць (разм.) Кінуць на вецер.**

 Мы ***змарнавалі*** палову дня, а прайшлі ад берага ўсяго тры вярсты Э.Самуйлёнак.

 Рабіў ён гэта паспешліва, нібы шкадаваў ***патраціць*** на непатрэбную справу лішняга часу. І.Чыгрынаў.

**НАТУРАЛЬНЫ – ШТУЧНЫ**

Які ўласцівы Які зроблены

прыродзе, створаны накшталт сапраўднага,

прыродай прыроднага

 **Натуральны, -ая, ае** **(штучны, -ая, -ае)** вадаём, валакно, крышталь, прадукт, ураджайнасць, шкло.

 Акрамя ***натуральных***, у рэспубліцы налічваецца 657 ***штучных*** вадаёмаў, агульнае люстэрка якіх 28210 гектараў (“Звязда”).

**Лябёдка 1—2, тып IV, II**

**Лябёдка** ж. Самка лебедзя. *Чорная лябёдка; па возеры плывуць лебедзь і лябёдка.*

**Лябёдка**  ж. тэхн. Машына, якой падымаюць і перамяшчаюць грузы. *Лябёдка служыць для падымання грузаў.*

**Вынаходлівы // вынаходніцкі**

 **Вынаходлівы.** Здольны ствараць новае, вынаходзіць; знаходлівы.

 Перад Юркам і зараз, як жывы, стаяў смелы, рашучы, вынаходлівы і справядлівы капітан Немо. Я.Курто.

 **Вынаходніцкі.** Які мае адносіны да вынаходніка, вынаходніцтва.

 Выхад чалавецтва за межы зямной атмасферы ў неабсяжныя прасторы космасу дае вялікі штуршок для развіцця касмічнай вынаходніцкай думкі. А.Матрунёнак.

**Вершнік** ‘коннік, верхавы’(Яруш.) Укр. вершник ‘чалавек, які едзе на кані’, паўн.-рус. вершник ‘коннік’. У бел. мове кніжнае, запазычанае, відаць, са ст. рус. вершникъ ‘коннік’ (XVI ст.). У рус. гаворках роднаснымі з’яўляюцца вершний, вершной ‘верхні коннік’ табол. вершна ‘спіна каня’ (СРНГ, 4, 176). Лексема ўзнікла ў выніку субстантывацыі прыметніка vьrxьnъ.

**Бастовати** дзеясл. Далучаць, забяспечваць. Мы… во помощь до реставрованья церквей оныхъ, яко здавна належащихъ парафіянъ, бастуемъ (АСД, І, 281, 1637).

**ВЕЧЕ//Р** в разн. знач. вечар, -ра м; **к ~ ру, под в.** пад вечар; **литературный в.** літаратурны вечар; **званый в.** званы вечар; **добрый в.!** добры вечар!; **~ РЕТЬ** несов. безл. вечарэць; **~ РИНКА** вечарынка, -кі ж.

**Гоман** разг. 1. Говор; разговор; *(громкий)* гомон, галдёж; 2*. перен.* шум, гомон; гуд, гудение; гул

**БЕЛАРУСЬ.** Велічная, гордая, дарагая, мілая, родная, пяшчотная; белая, сінявокая, сіняя, баявая, добрая, маладая, мужная, прасторная, працавітая, прыгожая, урачыстая, юная; баравая, завадская, зубрыная; сённяшняя, старажытная, шчаслівая.

асоба

 вучоба

 чашчоба

 фарба

 торба

 гурба

 вярба

 губа

**Смолянкі** мн. Лісічкі. Затым і смолянкі, шчо смолою пахнуць. Цераблічы. Ек прокінуцца смолянкі, то ўжо і грыбі шукай. Хотамень.

**З сямі печаў хлеб есці.** Агульны для ўсходнеслав. моў. Быць у розных пераплётах і многае зведаць у жыцці. Многа я бадзяўся па свеце. З сямі печаў хлеб еў. А лепшай ракі, чым наш Дняпро не бачыў (Л.Левановіч Зямля і людзі).

 Фразеалагізм усведамляецца як матываваны. Кампанент сямі, нярэдкі ў беларускіх прыказках і прымаўках, тут генетычна не абазначае строга акрэсленую колькасць, а перадае паняцце мноства.

**Валіцца (падаць) з рук.** Разм. Ужыв. Пры дзейн. са знач. абстракт. Прадмета. Не ладзіцца, не атрымліваецца, не выходзіць, не ўдаецца (з-за адсутнасці настрою, жадання). Пра работу, справу і пад. Настаў дзень, пара было паліць у печы, але работа валілася з рук. Чарнышэвіч. Каля стала сядзела жонка Васіля, Алеся. Ёй нічога не хацелася рабіць, дый работа падала з яе рук. Колас.

**Из уст в уста**. Устно, от одного человека к другому (передавать какую-либо информацию).

 **З вуснаў у вусны.**

 Но по слухам, какая-то часть упорно сражалась под Каменском, не пропуская немцев на Лихую. Народная молва из уст в уста передавала фамилию генерала, командира части. (А. Фадеев). Вестка аб поўным вызваленні Беларусі ад фашысцкіх акупантаў перадавалася з вуснаў у вусны.

 **Кінеш за сабою – знойдзеш перад сабою.** Уласна бел. Калі зробіш каму-небудзь ласку, то і табе адплацяць тым самым. *Ехалі праз Нясвіж: бацька і дзядзька Антось хацелі заглянуць у замак і перадаць знаёмым падпанкам сякі-такі гасцінец. Кінеш за сабой – знойдзеш перад сабой! (С.Александровіч).*

 ***Заданне 3. Складзіце слоўнікавыя артыкулы тлумачальнага слоўніка з загаловачнымі словамі* ядловец, збажына, марыць.**

***Заданне 4. З дапамогай “Этымалагічнага слоўніка беларускай мовы” растлумачыць матывацыю наступных слоў:* бросня, ваўчкі, віжаваць*. Указаць структурныя элементы слоўнікавага артыкула.***

***Заданне 5. З дапамогай “Слоўніка сінонімаў і блізказначных слоў” М.К. Клышкі падаць сінанімічныя рады да наступных слоў:* крыўдзіцца, колер, сыты. *Апісаць структуру слоўнікавага артыкула.***

***Заданне 6. Карыстаючыся “Слоўнікам паронімаў беларускай мовы” С.М. Грабчыкава, растлумачыць значэнне наступных паронімаў:* дыялекталагічны – дыялектычны – дыялектны; гарбар – грабар. *Якое асноўнае прызначэнне дадзенага слоўніка?***

**ЛАБАРАТОРНАЯ РАБОТА № 1**

**БЕЛАРУСКАЯ ЛЕКСІКАГРАФІЯ**

***Заданне 1.*** Пералічыце асноўныя спосабы раскрыцця семантыкі слова ў тлумачальных слоўніках. Выпішыце з ТСБМ 3 слоўнікавыя артыкулы, у якіх выкарыстоўваюцца розныя прыёмы тлумачэння слоў. Пералічыце, з якіх структурных элементаў складаецца слоўнікавы артыкул у гэтым слоўніку.

***Заданне 2.*** З дапамогай “Слоўніка сінонімаў і блізказначных слоў” М.К.Клышкі складзіце сінанімічныя рады з наступнымі дамінантамі:

В-1 дасягнуць, галава В-3 настойлівы, пахнуць

В-2 надзея, баязлівы В-4 галадаць, балота

Пералічыце элементы слоўнікавага артыкула гэтага слоўніка.

***Заданне 3.*** Карыстаючыся “Слоўнікам паронімаў “ С.М.Грабчыкава растлумачце значэнне наступных слоў-паронімаў:

В-1 ганарлівы – ганарысты—ганаровы

В-2 дыялекталагічны – дыялектычны – дыялектны

В-3 вадзяністы – вадзяны – водны

В-4 асабісты – асабовы – асаблівы

Укажыце элементы слоўнікавага артыкула дадзенага слоўніка.

***Заданне 4.*** З дапамогай “Этымалагічнага слоўніка беларускай мовы” растлумачце паходжанне і матывацыю наступнага слова:

В-1 бросня В-3 вярыгі

В-2 ваўчкі В-4 віжаваць

З якіх элементаў складаецца слоўнікавы артыкул?

***Заданне 5.*** З дапамогай “Слоўніка амонімаў беларускай мовы” В.Дз.Старычонка раскрыйце значэнне наступных слоў-амонімаў, вызначце, на што ўказвае індэкс тыпу амонімаў:

В-1 калдун, дума В-3 конік, дзядзінец

В-2 світа, каштаваць В-4 калоша, лік

Апішыце слоўнікавы артыкул дадзенага слоўніка.

***Заданне 6.*** З дапамогай “Слоўніка іншамоўных слоў” А.М.Булыкі вызначце, з якой мовы запазычаны наступныя словы і з якім значэннем яны ўжываюцца:

В-1 дыван, міфалогія В-3 легенда, эмбарга

В-2 крыж, рэзюме В-4 хроніка, папуры

Пералічыце структурныя элементы слоўнікавага артыкула дадзенага слоўніка.

**ЛАБАРАТОРНАЯ РАБОТА № 2**

**БЕЛАРУСКАЯ ЛЕКСІКАГРАФІЯ**

***Заданне 1.*** Даць характарыстыку “Словаря белорусского наречия” І.І.Насовіча як самага дасканалага слоўніка ХІХ ст. (указаць аб’ём і тып слоўніка, граматычныя і стылістычныя паметы, якія распрацаваны ў слоўніку, ілюстрацыйныя прыклады; як падаюцца ў слоўніку мнагазначныя словы і амонімы). Прывесці прыклад слоўнікавага артыкула.

***Заданне 2.*** З падкрэсленымі словамі скласці слоўнікавыя артыкулы тлумачальнага і арфаграфічнага слоўнікаў.

В-1: **Растуць** на радзіме маёй неабсяжныя дрэвы.

 Кожнае з іх мае крону з **шумлівых** галінаў.

 Кожная з гэтых галінаў – зялёны прамень.

 Кожны прамень – гэта некалькі звонкіх **жалеек**,

 З кожнай жалейкі, калі заіграеш,

 То салаўі вылятаюць, то кнігаўкі, то жаўрукі.

В-2: Дзе мой край? Там, дзе **вечную** песню пяе Белавежа,

 Там, дзе Нёман на захадзе помніць варожую кроў,

 Дзе на ўзвышшах наваградскіх **дрэмлюць** суровыя **вежы**

 І вішнёвыя хаты глядзяцца ў шырокі Дняпро.

В-3: Нам **марыць** належыць тады, калі марыцца,

 Быць **знічкай,** не сумнаю свечкаю тлець,

 Можна й вясною дачасна састарыцца,

 Можна і полымем увосень гарэць.

 Хай славіцца сэрцаў жывое гарэнне,

 Кахання і працы **святы** запавет.

В-4: Адшумелі **ліпеньскія** ліўні,

 **Навальніцы** ў полі адгулі.

 Толькі ледзьве чутна, як у жніўні,

**Стукаюць** зярняты па зямлі.

***Заданне 3.*** Якое асноўнае прызначэнне “Слоўніка сінонімаў і блізказначных слоў” М.К.Клышкі ? З дапамогай гэтага слоўніка складзіце сінанімічныя рады з наступнымі дамінантамі:

В-1 дасягнуць, галава В-3 настойлівы, пахнуць

В-2 надзея, баязлівы В-4 галадаць, балота

Пералічыце элементы слоўнікавага артыкула гэтага слоўніка.

***Заданне 4.*** Карыстаючыся “Слоўнікам паронімаў “ С.М.Грабчыкава растлумачце значэнне наступных слоў-паронімаў:

В-1 ганарлівы – ганарысты—ганаровы

В-2 дыялекталагічны – дыялектычны – дыялектны

В-3 вадзяністы – вадзяны – водны

В-4 асабісты – асабовы – асаблівы

Укажыце элементы слоўнікавага артыкула дадзенага слоўніка.

***Заданне 5.*** Дайце характарыстыку “Этымалагічнага слоўніка беларускай мовы”. З дапамогай гэтага слоўніка растлумачце паходжанне і матывацыю наступнага слова:

В-1 бросня В-3 вярыгі

В-2 ваўчкі В-4 віжаваць

З якіх элементаў складаецца слоўнікавы артыкул?

***Заданне 6.*** З дапамогай “Слоўніка амонімаў беларускай мовы” В.Дз.Старычонка раскрыйце значэнне наступных слоў-амонімаў, вызначце, на што ўказвае індэкс тыпу амонімаў:

В-1 калдун, дума В-3 конік, рубель

В-2 світа, каштаваць В-4 калоша, лік

Апішыце слоўнікавы артыкул дадзенага слоўніка.

***Заданне 7.*** Якія звесткі можна атрымаць са “Слоўніка іншамоўных слоў” А.М.Булыкі? Карыстаючыся слоўнікам, вызначце, з якой мовы запазычаны наступныя словы і з якім значэннем яны ўжываюцца:

В-1 дыван, міфалогія В-3 легенда, эмбарга

В-2 крыж, рэзюме В-4 хроніка, папуры

Пералічыце структурныя элементы слоўнікавага артыкула дадзенага слоўніка.

### ТЭСТАВЫЯ ЗАДАННІ

**ЛЕКСІКАЛОГІЯ**

***Варыянт --1***

**А 1. Што з’яўляецца прадметам вывучэння лексікалогіі?**

1) будова слова 4) слоўнікавы склад мовы

2) граматычнае значэнне слова 5) сінтаксічная функцыя слова

3) чаргаванне гукаў у слове

**А 2. Адзначце пары слоў з аднолькавым лексічным значэннем:**

1) культура – культурны

2) дзесь – дзесьці

3) пісьмовы – пісьменны

4) абсяг -- прастор

5) старшына – старшыня

**А 3. Адзначце азначэнні, у якіх правільна ўказана лексічнае значэнне слова:**

1) павестка – ‘паведамленне, якое даводзіцца да ўсеагульнага ведама’

2) буксаваць – ‘круціцца, слізгацець, не рухаючыся з месца’

3) дрэўка – ‘невялікае маладое дрэва’

4) арэал – ‘вобласць натуральнага пашырэння якога-небудзь віду, сямейства жывёл, раслін’

5) лаўра – ‘паўднёвае вечназялёнае дрэва з пахучым лісцем, якое ўжываецца як прыправа’

**А 4. Адзначце словазлучэнні, у якіх ёсць метафара:**

1) закрыты пераезд 4) думкі пацяклі

2) горад спаў 5) з’еў грушу

3) гоман ручаёў

**А 5. Адзначце словазлучэнні, у якіх ёсць метанімія:**

1) засада вярнулася 4) мяккая ўсмешка

2) Мінск едзе па грыбы 5) падэшва гары

3) клубы дыму

**А 6. Адзначце словазлучэнне, у якім ёсць сінекдаха:**

1) выстава шкла 4) плакала восень

2) рэкі багаты шчупаком 5) пяць ратоў за сталом

3) перачытаць Мележа

**А 7. Адзначце пары словазлучэнняў, у якіх выдзеленыя словы з’яўляюцца лексічнымі амонімамі:**

*1)есці* яблыкі – *есці* вачыма

2) *ляціць* бусел – *ляціць* час

3) *клубок* пражы *– клубок* супярэчнасцей

4) *разаслаць* пісьмы – *разаслаць* абрус

5) *пара* чаравікаў *– пара* ад вару

**А 8. Адзначце пары слоў, якія з’яўляюцца амафонамі:**

1) мужчынскі *род* – мурзаты *рот* 4) творы *Коласа* – пах *коласа*

2) *гну* (антылопа) – *гну* спіну 5) *прыклад* ружжа – рашыць *прыклад*

3) *за лес* – *залез*

**А 9. Адзначце словазлучэнні з амаформамі:**

1) *старонка* кнігі – родная *старонка*

2) у пафасным *уступ*е – таўчы *ў ступе*

3) выйшаў у *поле* – дзяўчына *поле* лён

4) вострая *піла* – *піла* ваду

5) спартыўныя *гонкі* – *гонкі* клён

**А 10. Адзначце радкі, у якіх словы знаходзяцца ў сінамічных адносінах:**

1) хадзіць, блукаць, швэндацца

2) халодны, цёплы, гарачы

3) нагода, здарэнне, прыгода

4) нянавісць, непрыязнь, любоў

5) світанне, золак, зараніца

**А 11. Адзначце стылістычныя сінонімы:**

1) павага – аўтарытэт

2) хадзіць – швэндацца

3) страшны -- жудасны

4) канікулы – вакацыі

5) балюча – балесна

**А 12. Адзначце пары слоў, якія з’яўляюцца паронімамі:**

1) пазітыўны – негатыўны

2) маскіраваны -- маскіровачны

3) мяккі – цвёрды

4) ненасытны – ненасычаны

5) нелюдзімы – дзікаваты

**А 13. Адзначце пары слоў, якія з’яўляюцца антонімамі:**

1) весяліцца – сумаваць

2) краявід – пейзаж

3) досвітак – адвячорак

4) набытак – страта

5) вастрыць – тачыць

**А14. Адзначце пары слоў, якія не з’яўляюцца антонімамі:**

1) моцны – слабы

2) загадка – рэбус

3) краявід – пейзаж

4) падзяка – спагнанне

5) весяліцца – сумаваць

**А 15. Адзначце словы, якія спалучаюцца са словам *класічны*:**

1) сход

2) твор

3) барацьба

4) прыклад

5) вагон

**А 16. Адзначце словазлучэнні з сэнсава неспалучальнымі словамі:**

1) вадзяны басейн 4) галасістыя звязкі

2) дымная заслона 5) залаты медаль

3) пярэдні край

**А 17. Адзначце словазлучэнні з правільнай лексічнай спалучальнасцю слоў:**

1) арэшнікавы кій

2) засушлівы лісток

3) ваўняная коўдра

4) купальскі сезон

5) жаноцкае адзенне

**А 18. Адзначце словазлучэнні, у якіх выдзеленыя словы адносяцца да дыялектнай лексікі:**

1) вераб’ёва *клюначка*

2) трымаць *у памяці*

3) плакаць *горна*

4) ручнік з *антыляжамі*

5) *жменька* зямлі

**А 19. Адзначце словазлучэнні, у якіх выдзеленае слова адносіцца да спецыяльнай лексікі:**

1) гіпертанічны *крыз*

2) паваліцца ад *знямогі*

3) *глотагенез* славян

4) *імкненне* да прыгожага

5) прамавугольная *матрыца*

**А 20. Адзначце сярод устарэлых слоў гістарызмы:**

1) веча 4) попрадкі

2) рондаль 5) лемантар

3) асьміна

**А 21. Адзначце сярод устарэлых слоў архаізмы:**

1) ловы 4) скрыпторый

2) валока 5) атрамант

3) бортнік

**А 22. Адзначце сярод запазычаных слоў лацінізмы:**

1. волат
2. гравюра 4) градацыя
3. кансіліум 5) інтэрвакальны

**А 23. Адзначце сярод запазычаных слоў галіцызмы:**

1. авіяцыя 4) вестыбюль
2. дэмпінг 5) гаўптвахта
3. філе

**А 24. Адзначце словы, запазычаныя з нямецкай мовы:**

1. філасофія 4) шпагат
2. капельмайстар 5) аксаміт
3. батлейка

**А 25. Адзначце словы, запазычаныя з англійскай мовы:**

1. дысананс 4) джэнтэльмен
2. маркетынг 5) цукерка
3. шчасце

**А 26. Адзначце лексічныя характарыстыкі, уласцівыя падкрэсленаму ў сказе слову:**

Раз-пораз я асцярожна выцягваю з азярка таўстабокіх карасёў.

1. мнагазначнае
2. агульнаўжывальнае
3. тэрмін
4. неалагізм
5. нельга падабраць антонім

**А 27. Устанавіце сэнсавую адпаведнасць паміж запазычанымі і беларускімі словамі:**

1. Персаніфікацыя А. Пераўтварэнне
2. Прэфікс Б. Уздым
3. Мадыфікацыя В. Прыстаўка
4. Рарытэт Г. Увасабленне
5. Пафас Д. Рэдкасць

**А 28. Устанавіце адпаведнасць паміж выдзеленымі словамі і іх характарыстыкай:**

А. ***Спрэчка*** закончылася – пачалася ***дыскусія***1. Сінонімы

Б. Спартыўныя ***гонкі*** *–* ***гонкі*** лес 2. Антонімы

В. ***Тытанав****ы* сплаў *--* ***тытанічная***праца 3. Паронімы

Г. ***Скупы*** хлопчык – ***шчодры*** дзядзька 4. Амонімы

 5. Мнагазначныя словы

**А 29. Устанавіце адпаведнасць паміж указанымі словамі і іх характарыстыкай:**

А. Мапа 1. Устарэлае слова

Б. Білінгвізм 2. Дыялектнае слова

В. Ластавінкі 3. Спецыяльнае слова

Г Кімано 4. Запазычанае слова

**А 30. Адзначце правільныя сцверджанні:**

1) Тэрміны часцей маюць некалькі значэнняў, з’яўляюцца мнагазначнымі.

2) Мнагазначныя словы могуць мець некалькі антонімаў, якія адпавядаюць розным значэнням слова.

3) Да лексікі абмежаванага ўжытку адносяцца толькі дыялектныя словы.

4) Да спецыяльнай лексікі адносяцца прафесіяналізмы і тэрміны.

5) У складзе спрадвечнай лексікі выдзяляецца чатыры пласты слоў.

**В 1. Закончыце фармулёўку:**

 Уся сукупнасць слоў пэўнай мовы, яе слоўнікавы запас – гэта \_\_\_\_\_\_\_\_\_\_\_\_\_\_\_

**В** 2. **Закончыце фармулёўку:**

 Амаформы -- гэта \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**В 3.** Закончыце выказванне:

 Іншамоўныя словы і выразы, якія не асвоены беларускай мовай, называюцца \_\_\_\_\_\_\_

**В 4. Дапоўніце выказванне:**

Лексіка абмежаванага ўжывання дзеліцца на \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**В 5. Дапоўніце выказванне:**

 Паронімы – гэта \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**В 6. Закончыце выказванне:**

 Вуснае маўленне асобных адносна ўстойлівых сацыяльных груп, якое аб’ядноўвае людзей па прафесіі, становішчы ў грамадстве, па інтарэсах называецца \_\_\_\_\_\_\_\_\_\_\_\_

**В 7. Закончыце выказванне:**

 Архаізмы – гэта \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**В 8. Закончыце фармулёўку:** Тэрмін – гэта \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ЛЕКСІКАЛОГІЯ**

***ВАРЫЯНТ -- 2***

**А 1. Што з’яўляецца асноўнай адзінкай лексікалогіі:**

1. фанема 4) марфема
2. словазлучэнне 5) лексема
3. фразеалагізм

**А 2. Адзначце пары слоў з аднолькавым лексічным значэннем:**

1. адзець – надзець
2. лінгвістычны – мовазнаўчы
3. аўтабіяграфія – біяграфія
4. свята – святочны
5. раздарожжа – ростань

**А 3. Адзначце азначэнні, у якіх правільна ўказана лексічнае значэнне слова:**

1. бескарыслівы – ‘які не імкнецца да асабістай карысці, выгады’
2. вочап – ‘шост, да якога прымацоўваецца калодзежнае вядро’
3. лагоднасць – ‘прыемны пах, водар’
4. крамяны – ‘які мае адносіны да цвёрдага мінералу крэмню, зроблены з яго’
5. далікатны – ‘які мае адносіны да далікатэсаў’

**А 4.** **Адзначце словазлучэнні, у якіх ёсць метафара:**

1. бура воплескаў 4) уся вёска ў трывозе
2. свінцовая хмара 5) язычок агню
3. золата спартсменаў

***А* 5. Адзначце словазлучэнні, у якіх ёсць сінекдаха:**

1. полымя кветак 4) стадыён маўчаў
2. шпількі беглі па вуліцы 5) ужо спее сліва
3. вывучаць Купалу

**А 6. Адзначце словазлучэнні, у якіх ёсць метанімія:**

1. медзь аркестра 4) дагарае восень
2. аўтобус гаманіў 5) у табуне сто галоў
3. чорныя думкі

**А 7.** **Адзначце пары словазлучэнняў, у якіх выдзеленыя словы з’яўляюцца лексічнымі амонімамі:**

1. *ланцуг* якара – горны *ланцуг*
2. *калючая* пожня – *калючы* погляд
3. *паліць* у печы – *паліць* буракі
4. шустрая *ласка* – мацярынская л*аска*
5. *падкалоць* дроў – *падкалоць* сябра

**А 8. Адзначце пары слоў, якія з’яўляюцца амафонамі:**

1. *адкуль* прыехалі – сляды *ад куль*
2. спелы *колас* – пісьменнік *Колас*
3. умелыя *кавалі* – *кавалі* жалеза
4. чыстая *медзь* – *мець* на ўвазе
5. *горкі* яблык – невысокія *горкі*

**А 9.** **Адзначце словазлучэнні з амаформамі:**

1. стаяў каля *ліпкі* – *ліпкі* лісток
2. жалезныя *краты* – сляпыя *краты*
3. Кандрат *Крапіва* – пякучая *крапіва*
4. туман над *сопкай* – пахла *сопкай* бульбай
5. *хвост* рыбы – *хвост* калоны

**А 10. Адзначце радкі, у якіх словы знаходзяцца ў сінамічных адносінах:**

1. руплівы, дбайны, старанны
2. ганаровы, ганарлівы, ганарысты
3. крыху, няшмат, мала
4. стралок, страла, перастрэлка
5. мабільны, аператыўны, дзейны

**А 11. Адзначце семантычныя сінонімы:**

1. піць – жлукціць
2. мяккі – пушысты
3. мяцеліца – кудаса
4. святы – свяшчэнны
5. ісці – дыбаць

**А 12.** **Адзначце пары слоў, якія з’яўляюцца паронімамі:**

1. язычніцкі – язычны
2. клопат –турбота
3. пацеркі – пацеры
4. кваліфікаваны – кваліфікацыйны
5. вабіць – клікаць

**А 13.** **Адзначце пары слоў, якія з’яўляюцца антонімамі:**

1. агідны – прывабны
2. здань – міраж
3. абвестка – павестка
4. ненасытны – ненасычаны
5. лішак – нястача

**А 14.** **Адзначце словазлучэнні з сэнсава неспалучальнымі словамі:**

1. жоўтае пілаванне
2. звераваты след
3. мясныя кансервы
4. жаноцкая прыгажосць
5. арганізацыйны момант

**А 15. Адзначце словы, якія спалучаюцца са словам *кволы*:**

1. хлопчык 4) птушаня
2. ветрык 5) голас
3. будынак

**А 16. Адзначце словазлучэнні з правільнай лексічнай спалучальнасцю слоў:**

1. эфектыўныя меры
2. шаўкавістая сукенка
3. водны басейн
4. дымавы колер
5. бурачковы сок

**А 17. Адзначце словазлучэнні, у якіх выдзеленыя словы адносяцца да дыялектнай лексікі:**

1. жоўтая ***юргіня*** 4) пірагі з ***трускаўкамі***
2. наліць ***кіпню*** 5) ***гупнуцца*** на падлогу
3. з***асмяглыя*** вусны

**А 18. Адзначце словазлучэнні, у якіх выдзеленае слова адносіцца да спецыяльнай лексікі:**

1. ***дэвальвацыя*** рубля
2. валодаць ***красамоўствам***
3. кантынентальны ***шэльф***
4. ***фасад*** дома
5. ***дэнтальны*** зычны

**А 19. Адзначце сярод устарэлых слоў гістарызмы:**

1. модлы 4) лексікон
2. скарбнік 5) бортнік
3. грыдніца

**А 20. Адзначце сярод устарэлых слоў архаізмы:**

1. места 4) ядваб
2. каганец 5) сажань
3. тлумач

**А 21. Адзначце сярод запазычаных слоў грэцызмы:**

1. філасофія 4) амфібрахій
2. фрагмент 5) дыялог
3. маркетынг

**А 22. Адзначце сярод запазычаных слоў англіцызмы:**

1. шопінг 4) джэмпер
2. нюанс 5) прэзідэнт
3. гросмайстар

**А 23. Адзначце словы, запазычаныя з польскай мовы:**

1. падарунак 4) вэндзіць
2. кадыфікацыя 5) скарга
3. фрыкасэ

**А 24. Адзначце сярод запазычаных слоў лацінізмы:**

1. інтанацыя 4) мадам
2. дэфіле 5) інцыдэнт
3. псіхалогія

**А 25. Адзначце сярод запазычаных слоў галіцызмы:**

1. гальштук 4) шапіто
2. накцюрн 5) талент
3. пілінг

**А 26. Адзначце лексічныя характарыстыкі, уласцівыя падкрэсленаму ў сказе слову:**

Госці былі далёкія, прыехалі за сямнаццаць вёрст.

1. архаізм
2. неалагізм
3. ужыта ў прамым значэнні
4. мнагазначнае
5. сінонім – кіламетр

**А 27. Устанавіце адпаведнасць паміж запазычанымі і беларускімі словамі:**

А. Экзэмпляр 1. Выпадак

Б. Меланхолія 2. Заклік

В. Лозунг 3. Асобнік

Г. Інтэрвал 4. Прамежак

 5. Туга

**А 28. Устанавіце адпаведнасць паміж выдзеленымі словамі і іх характарыстыкай:**

А. Спартыўны ***клуб*** – ***клуб*** дыму 1. Мнагазначныя словы

Б. ***Дваістае*** пачуццё – ***двайное*** дно 2. Амонімы

В. ***Жалезныя*** дзверы – ***жалезныя*** нервы 3. Сінонімы

Г. ***Карысная*** парада – ***выгадная*** справа 4. Антонімы

5. Паронімы

**А 29. Устанавіце адпаведнасць паміж указанымі словамі і іх характарыстыкай:**

А. Гіпербалоід 1. Устарэлае слова

Б. Дзедзіч 2. Дыялектнае слова

В. Картопля 3. Спецыяльнае слова

Г. Дэбют 4. Запазычанае слова

**А 30. Адзначце правільныя сцверджанні:**

1) Лексікалогія – гэта раздзел мовазнаўства, у якім вывучаюцца функцыянальныя стылі.

2) Да пасіўнай лексікі адносяцца архаізмы, гістарызмы і неалагізмы.

3) Прафесіяналізмы зафіксаваны ў спецыяльных слоўніках.

4) Аказіяналізмы – гэта індывідуальна-аўтарскія неалагізмы.

5) Тэрміны адносяцца да стылістычна нейтральнай лексікі.

**В 1. Дапоўніце выказванне:**

 Тыпы пераносных значэнняў слова – гэта \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**В 2. Закончыце выказванне:**

 Сінонімы – гэта \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**В 3. Дапоўніце выказванне:**

 Стылістычная фігура, наўмыснае спалучэнне супрацьлеглых па сэнсе, несумяшчальных паняццяў – гэта \_\_\_\_\_\_\_\_\_\_\_\_\_\_\_\_

**В 4. Закончыце выказванне:**

 Эмацыянальна нейтральныя словы або выразы, якімі замяняюць непажаданыя, грубыя або непрыемныя назвы – гэта \_\_\_\_\_\_\_\_\_\_\_\_\_\_\_\_\_\_

**В 5. Закончыце выказванне:**

 Гістарызмы – гэта \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**В 6. Закончыце выказванне:**

Словы, запазычаныя з французскай мовы называюцца \_\_\_\_\_\_\_\_\_\_\_\_\_\_\_\_\_\_\_\_\_

**В 7. Закончыце выказванне:**

 Дыялектызмы – гэта \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**В 8. Закончыце выказванне:**

Аказіяналізмы – гэта\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Экзаменацыйныя пытанні**

**па сучаснай беларускай мове (лексікалогія, лексікаграфія)**

1. Лексікалогія як раздзел мовазнаўства, яе прадмет і задачы. З гісторыі беларускай лексікалогіі.
2. Слова як асноўная адзінка лексікалогіі, прыкметы і функцыі слова. Азначэнні слова.
3. Слова і паняцце. Асновы семасіялогіі.
4. Віды значэнняў: дэнататыўнае, сігніфікатыўнае, унутрымоўнае.
5. Асноўныя тыпы лексічных значэнняў слоў.
6. Канатацыя як кампанент лексічнага значэння.
7. Адназначнасць і мнагазначнасць у лексічнай сістэме мовы.
8. Спосабы пераносу значэнняў (метафара, метанімія, сінекдаха).
9. Лексічная аманімія. Тыпы амонімаў.
10. Праблема размежавання аманіміі і мнагазначнасці.
11. Амаформы, амафоны, амографы.
12. Паронімы. Паранімія і паранамазія.
13. Лексічная сінанімія. Тыпы сінонімаў. Сінанімічны рад.
14. Антанімія. Тыпы антонімаў. Энантыясемія. Антытэза, аксюмаран.
15. Сістэмныя адносіны ў лексіцы.
16. Лексіка сучаснай беларускай мовы паводле яе гістарычнага паходжання.
17. Уласнабеларуская лексіка.
18. Асваенне запазычаных слоў. Інтэрнацыяналізмы. Варварызмы і экзатызмы.
19. Запазычанні са славянскіх моў, іх прыкметы.
20. Запазычанні з грэчаскай і лацінскай моў, іх прыкметы.
21. Галіцызмы, германізмы, англіцызмы і іх прыкметы.
22. Дыялектная лексіка. Дыялектызмы і іх разнавіднасці.
23. Спецыяльная лексіка (прафесіяналізмы і тэрміны).
24. Жаргонная лексіка і арго.
25. Лексіка беларускай мовы паводле яе актыўнага і пасіўнага выкарыстання.
26. Гістарызмы і архаізмы, іх класіфікацыя.
27. Неалагізмы. Аўтарскія неалагізмы.
28. Стылістычная нейтральнасць і стылістычная афарбаванасць слова.
29. Разнавіднасці літаратурна-кніжнай і размоўна-бытавой лексікі.
30. Экспрэсіўна-эмацыянальныя элементы ў значэнні слова.
31. Лексікаграфія, яе прадмет і задачы.
32. З гісторыі беларускай лексікаграфіі.
33. Класіфікацыя лінгвістычных слоўнікаў.
34. Тлумачальныя слоўнікі, іх характарыстыка.
35. Перакладныя слоўнікі беларускай мовы, іх характарыстыка.
36. Дыялектныя слоўнікі, іх класіфікацыя.
37. Арфаграфічныя слоўнікі, слоўнікі іншамоўных слоў, іх характарыстыка.
38. Слоўнікі сінонімаў, антонімаў, іх характарыстыка.
39. Слоўнікі амонімаў і паронімаў, іх характарыстыка.

**ЛІТАРАТУРА**

**Асноўная**

1. Аксамітаў, А.С. Беларуская фразеалогія / А.С. Аксамітаў. – Мн.: Вышэйшая школа, 1978.
2. Беларуская мова. Фанетыка. Арфаэпія. Графіка. Арфаграфія. Лексікалогія. Лексікаграфія. Фразеалогія. Марфемная будова слова. Словаўтварэнне. Марфалогія. Сінтаксіс. Пунктуацыя.-- Мн.: Вышэйшая школа, 1994.
3. Беларуская мова: Энцыклапедыя: Бел. Энцыкл. / пад рэд. А.Я.Міхневіча; рэдкал. Б.І.Сачанка (гал.рэд.) [і інш.]. – Мн.:БелЭн, 1994.
4. Бурак, Л.І. Сучасная беларуская мова /Л.І.Бурак; пад рэд. Л.М.Шакуна – Мн.: Вышэйшая школа, 1974.
5. Камароўскі, Я.М. Сучасная беларуская мова. Уводзіны. Фанетыка. Фаналогія. Арфаэпія. Графіка. Арфаграфія. Лексікалогія. Лексікаграфія. Фразеалогія. Фразеаграфія / Я.М.Камароўскі [і інш.] – Мн., 1995.
6. Кечык, С.Я, Рагаўцоў В.І. Моўны разбор у ВНУ і ў школе / С.Я.Кечык, В.І.Рагаўцоў. – Мн.: Вышэйшая школа, 1988.
7. Лексікалогія сучаснай беларускай мовы / пад рэд. А.Я.Баханькова. – Мн., 1994.
8. Лепешаў, І.Я. Фразеалогія сучаснай беларускай мовы / І.Я. Лепешаў. – Мн.: Вышэйшая школа, 1998.
9. Малажай, Г.М. Сучасная беларуская мова: Слова. Перыфраза. Фразеалагізм / Г.М. Малажай. – Мн: Вышэйшая школа, 1992.
10. Сямешка, Л.І. Курс беларускай мовы / Л.І.Сямешка, І.Р.Шкраба, З.І.Бадзевіч. – Мн.: Вышэйшая школа, 1996.
11. Янкоўскі, Ф.М. Беларуская фразеалогія / Ф.М.Янкоўскі. – Мн.: Вышэйшая школа, 1981.

**Дадатковая**

1. Ахманова, О.С. Очерки по общей и русской лексикологии /О.С. Ахманова. – М, 1957.
2. Виноградов, В.В. Избр. труды: Лексикология и лексикография / В.В. Виноградов. – М., 1977.
3. Даніловіч, М.А. Граматычная характарыстыка фразеалагізмаў / М.А. Даніловіч. – Мн., 1991.
4. Лепешаў, І.Я. Праблемы фразеалагічнай стылістыкі і фразеалагічнай нормы / І.Я. Лепешаў. – Мн, 1984.
5. Ляшчынская, В.А. Фразеалагічныя адзінкі ў мове твораў Янкі Купалы. – Мн.:РІВШ, 2008.
6. Хлусевіч, І.М. Варыянтнасць фразеалагізмаў у сучаснай беларускай літаратурнай мове / І.М. Хлусевіч. – Гродна, 2002.
7. Шанский, Н.М. Фразеология современного русского языка / Н.М. Шанский. – М, 1985.

**Навукова-метадычныя матэрыялы**

1. Дабрыян, М.В.Сучасная беларуская мова: Лабараторныя работы / М.В.Дабрыян, Л.І.Сямешка, І.Р.Шкраба. – Мн., 1987.
2. Лепешаў, І.Я. Фразеалагічны слоўнік беларускай мовы: у 2 т. / І.Я. Лепешаў. Мн., 1993.
3. Лепешаў, І.Я. Этымалагічны слоўнік фразеалагізмаў / І.Я. Лепешаў. – Мн., 2004.
4. Лазоўскі, У.М. Слоўнік антонімаў беларускай мовы / У.М.Лазоўскі. – Мн., 1994.
5. Старычонак, В.Дз. Слоўнік амонімаў беларускай мовы / В.Дз.Старычонак. – Мн., 1991.
6. Сцяцко, П.У. Слоўнік лінгвістычных тэрмінаў / П.У.Сцяцко, М.Ф.Гуліцкі, Л.А. Антанюк. – Мн., 1990.
7. Сучасная беларуская літаратурная мова: Практ. заняткі: вучэб. дапам. / Н.В. Гаўрош, М.Ц. Кавалёва, Л.А. Кацапаў і інш. – Мн.: Вышэйшая школа, 1995.
8. Цітова, А.І. Асацыятыўны слоўнік беларускай мовы / А.І.Цітова. – Мн., 1981.
9. Шкраба, І.Р. Самабытнае слова. Слоўнік беларускай без’эквівалентнай лексікі / І.Р.Шкраба. – Мн., 1994.